头目耳口舌发髑髅胆
◇头
《说文》曰：首，头也。
《释名》曰：头，独也，体高而独也，首，始也。
《黄帝素问》曰：头者精明之主也。
《易说卦》曰：乾为首。
《毛诗》曰：螓首蛾眉。
《礼斗威仪》曰：君乘火而王，其民锐头，君乘水而王，其民大头。
《春秋元命苞》曰：头者，神所居，上圆象天。
《晏子》曰：汤长头而髯鬓。
《史记》曰：蔺相如为赵使秦，持璧却立倚柱，谓秦王曰：赵王斋戒五日，使臣奉璧，今大王见臣，礼节甚倨，得璧传之美人以戏弄，故臣复取璧，大王必欲急臣，臣头今与璧俱碎於柱矣。
《汉书》曰：陈遵长八尺馀，长头大鼻，容貌甚伟。
帝系谱曰：神农牛首，结绳而治，伏羲人头蛇身。
严尤三将叙曰：赵孝成王曰：谁能当武安君，平原君曰：渑池之会，臣察武安君，小头而锐，瞳子白黑分明，视瞻不转，小头而锐，断敢行也，目黑白分，见事明也，视瞻不转，执志强也，可与持久，难与争锋，廉颇足以当之。
《东观汉记》曰：彭宠与吴汉围隗嚣於西城，敕彭书曰：西城若下，便可将兵南击蜀虏，人苦不知足，既平陇，重望蜀，每一发兵，头鬓为白。
《魏志》曰：辰韩国儿生，以石押其头，欲其扁扁，今辰韩人皆扁头。
《搜神记》曰：南方有落［《太平御览》三百六十四落下有头字。］民，吴时，将军朱桓一婢，每夜卧后，头辄飞去，或从狗窦，或从天窗中出入，以耳为翼，将晓复还，数数如此，傍人怪之，夜照视，唯有身无头，其体微冷，乃蒙之以被，至晓头还，碍被不得安，再三堕地，而其体气急疾，若将死者，乃去被，头复起附，得安，复瞑如常人。
《神仙传》曰：曹公捕左慈，数日得之，便断头，以白曹公，公大喜曰：果慈头，定视，是一束茅尔。
洞林曰：郭璞为左尉周恭卜云，君且堕马伤头，尉后乘马行，黄昏，坂下犊车触马，马惊，头打石上，流血殆死。
《秦记》曰：符坚祖洪，见坚状濬，欲令头坚腹软，字之曰坚头。
《幽明录》曰：河东贾弼之，义熙中，为琅琊府参军，夜梦有一人，面查靤［防老反。］甚，多鬓大鼻〈目闲〉目，请之曰：爱君之濬，欲易头，可乎，乃於梦中许易，明朝起，自不觉，而人悉惊走藏，云那汉何处来，弼取镜自看，方知怪异，因还家，家人悉惊，入内，妇女走藏，云那得男子，弼坐自陈说，后能半面笑，两足手口各捉一笔，俱书，辞意皆美，此为异也，馀并如先。
【文】晋张敏头责子羽文曰：太原温长仁，颍川荀景伯，范阳张茂先，上郡刘文生，南阳邹润甫，河南郑冽，［据下及世说排调篇，当是郑诩，诩字思渊，渊字坏作冽。又脱思字。］余友有秦生者，虽有姊夫之尊，少而狎之，同时昵好张荀之徒，继踵登朝，而此贤身处陋巷，屡沽而无善价，为之慨然。又怪诸贤身己既在位，曾无伐木嘤鸣之声。又违王贡弹冠之义，故因秦生容貌之盛，为头责之文以戏之，并嘲六子，头责子羽曰：吾讬为子头，万有馀日矣，大块禀我以精，造我以形，我为子莳发肤，置鼻耳，安眉须，捶牙齿，眸子摛光，双权隆起，每至出入人间，遨游市里，行者僻易，坐者竦跽，如此者故我形之足伟也，子冠冕弗戴，金银弗佩，旨味弗尝，食粟茹菜，子遇我如雠，我视子如仇，居常不乐，两者俱忧，何其鄙哉，子欲为仁贤耶，当如皋陶后稷巫咸伊陟，保乂王家，永见封殖，子欲为名高耶，则当如许由子臧卞随务光，洗耳逃禄，千载流芳，子欲为游说耶，则当如陈轸蒯通陆生邓公，转祸为福，含辞从容，子欲为恬淡耶，则当如老聃之守一，庄周之自逸，廓然离俗，志凌云日，子欲为隐遯耶，则当如荣期之带索，渔父之儳灂，栖迟神丘，垂饵巨壑，今子上不希道德，中不效儒墨，块然穷贱，守此愚惑，察子之情，观子之志，退不能为处士，进无望乎三事，而徒玩日劳形，习为常人之所喜，对曰：吾以天幸，为子所寄，今子欲使吾为忠耶，则当如子胥屈平，欲使吾为信耶，则当杀身而成名，欲使吾为介节耶，赴水火以全贞，此四者，子之所忌，故吾不敢造意，头曰：吾欲告苶菀匝慓裕曶澶］以优游，而与虮虱同性，不听我谋，悲哉，俱御人体，而独为子头，且拟人其伦，谕子侪偶，子曾不如太原温颙，颍川荀禹，［世说作宇。］范阳张华，上郡刘许，南阳邹湛，河南郑诩，此数子或謇吃无宫，［宫下有商字，此脱。］或尫陋希言语，或淹伊多姿态，或驒騱［上阤，下奚。］少智谞，或口如含胶饴，或头如巾齑杵，而犹以文采可观，意思详序，攀龙附凤，并登天府，岂若夫子，徒令唇口腐烂，手足霑濡哉，居有事之世，而耻为权谋，譬犹凿地抱瓮，难以求富，嗟乎子羽，何异牢槛之熊，深阱之虎，石间饿蟹，灶中之鼠，事力虽多，而见功甚少，宜其蹉跼煎蹙，至老无所希也。
◇目
《易说卦》曰：离为目。
《山海经》曰：一臂国，为人一目，中其面而居。
《毛诗》曰：美目盼兮。
《左传》曰：宋华父督，见孔父之妻，目逆而送之。
又曰：睅其目，皤其腹，［事具讴谣篇。］
《春秋孔演图》曰：苍颉四目，是谓并明。
又舜重瞳子，是谓重明。
《孙卿子》曰：尧舜三眸子。
《孝经援神契》曰：伏牺大目。
《老子》曰：五色令人目盲。
胡非子曰：目见百步之外，而不能见其眦。
《庄子》曰：温伯雪適齐，舍於鲁，仲尼见之而不言，子路问焉，仲尼曰：若夫人者，目击而道存矣。
又曰：孔子见老聃而语仁义，老聃曰：夫播糠眯目，则天地四方易位矣，夫仁义翻然，乃愦吾心，乱莫大焉。
《孟子》曰：伯夷目不视恶色。
《慎子》曰：离朱之明，察毫末於百步之外，下水尺，不能见浅深，非目不明，其势难睹也。
《尸子》曰：使目在足下，则不可以视，《楚辞》曰：娱光眇视目增波。
又曰：蛾眉曼睩目腾光。
又曰：帝子降兮北渚，目眇眇兮愁予。
又曰：满堂兮美人，忽独与余兮目成。
《孙卿子》曰：厌目而视者，视一以为两也。
《韩子》曰：田驷欺邹君，邹君将杀之，田驷恐，告惠子，惠子见邹君曰：有人见君，则镴其一目，奚如，君曰：我必杀之，惠子曰：瞽镴两目，君奚弗杀，驷东欺齐侯，南欺荆王，驷之於欺人瞽也，君奚怨，乃弗杀。
《淮南子》曰：夫目察秋毫之末，而耳不闻雷霆之音，耳调玉石之声，而目不见太山之高，何则，小有所志，而大有所忘也。
《孔丛子》曰：夫子適周，见苌弘，言终退，苌弘语刘文公曰：吾观仲尼，有圣人之表，其状河目而隆颡，是黄帝之形濬也，史记曰：吴王赐子胥属镂之剑以死，子胥仰天叹曰：抉吾眼，著吴东门上，以观越寇之入灭吴也，乃自刭。
《汉书》曰：东方朔上书，臣朔目若悬珠，齿如编贝。
《东观汉记》曰：马援眉目如画。
郑玄《别传》曰：玄秀眉明目。
《竹林七贤》论曰：王戎眸子洞彻，视日而眼明不亏。
《濑乡记》曰：老子大目。
【诗】梁刘孝绰咏眼诗曰：含娇〈目曼〉已合，离怨动还开，欲知密中意，浮光逐笑回。
【箴】宋谢惠连目箴曰：气之清明，双眸善识，唯道是视，瞻彼正直。
【铭】齐竟陵王萧子良眼铭曰：惟正是视，玄黄匪惑，非礼不观，仪形是则，慎尔所觌，无愆斯德。
◇耳
《樊氏相法》曰：耳门不容麦，百岁。
《相书》曰：耳门小，富而吝。
《淮南子》曰：禹耳三漏，是谓大通，兴利除害，决江疏河。
《老子》曰：五音令人耳聋。
《孟子》曰：伯夷耳不听恶声。
《史记》曰：韩信使人言於汉王，齐反覆之国，不为假王镇之，其势不定，汉王大怒，张良陈平，蹑汉王之足，附耳语曰：汉方不利，宁能禁信王乎，因立之。
范晔《后汉书》曰：珠崖儋耳，其渠帅耳垂肩三寸。
《列仙传》曰：务光，夏时人，耳长七寸，阳都女，耳细而长，众皆言此天人也。
《列士传》曰：燕丹使田光往候荆轲，值其醉，唾其耳中，轲觉曰：此出口入耳之言，必大事也，则往见光。
《蜀志》曰：先主长七尺五寸，垂臂下膝，顾，自见其耳。
《英雄记》曰：曹公擒吕布，布顾刘备曰：玄德，卿为上坐客，我为降虏，绳缚我急，独不可一言耶，操曰：缚虎不得不急，曹公欲缓之，备曰：不可，公不见布事丁建阳董太师乎，操憾［明本作颔，《太平御览》三百六十六作领。］之，布目备曰：大耳儿最叵信。
魏书，荀攸年七八岁，父衢曾醉，误伤攸耳，而攸出入游戏，常避护，不欲令衢见也，衢后闻之，乃惊，其夙智如此。
《抱朴子》曰：老君耳长七寸。
《濑乡记》曰：老子耳有三门。
《楚辞》曰：曾颊倚耳曲眉规。
樊氏相法曰：人耳囷长寸三分，寿百二十岁，一寸，寿百岁，如豆，生即死耳，门前有仙人杖，四理一百岁，三理八十，二理六十。
【赋】晋祖台之荀子耳赋曰：夫恶劳而希逸，寔万物之至诚，何斯耳之不辰，讬荀子而宅形，在瘠土而长勤，无须臾之闲宁，预清谈而闭塞，开鄙秽而聪明，竭微听於门阁，采群下之风声。
【铭】齐竟陵王萧子良耳铭曰：惟耳是听，仁爱是闻，详察巧言，离辩异群，无迷邪谄，炫惑莫分。
◇口
《易·说卦》曰：兑为口。
《礼记》曰：数诮无为口容。
又曰：口容止。
又曰：负剑辟咡，诏之则掩口而对。
又曰：赵文子，其言呐呐然，如不出诸其口。
《孝经》曰：口无择言。
《孝经援神契》曰：舜大口。
又曰：孔子海口含海，［《太平御览》三百六十七作泽。］
《老子》曰：五味令人口爽。
《庄子》曰：公孙龙问於魏牟曰：吾闻庄子之言，芒焉异之，牟曰：子独不闻坎井之蛙谓东海之鳖曰：坎井之乐，亦至矣，子奚不来入观乎，鳖左足未入，而右膝已絷矣，公孙龙口呿而不合，舌举而不下。
《史记》曰：秦始皇游於会稽，渡浙江，项梁与籍俱观，籍曰：彼可取而代也，梁掩其口曰：无妄言，诛族矣。
又曰：邓公见景帝曰：吴王为反数十年矣，发怒削地，以诛错为名，其意非在错也，且臣恐天下之士，噤口不敢复言。
《鬼谷子》曰：口者机关也，所以开闭情意也。
又曰：口可以食，不可以言。
《说苑》曰：常枞有疾，《老子》曰：先生疾甚，无遗教语弟子乎，常枞乃张其口示。《老子》曰：舌存乎，曰：存，岂非以软耶，齿亡乎，曰：亡，岂非以刚耶，常枞曰：天下事尽矣。
又曰：恶言不过口，苛言不留耳，口者，关也，舌者，机也，出言不审，驷马不能追也。
《汉书》曰：汉王击魏豹，问郦食其曰：魏大将谁也，曰：柏直，汉王曰：是口尚乳臭。
又曰：周昌曰：臣口不能言，心知其不可。
又曰：杨雄口吃，不能戏谈。
应劭《汉官》曰：侍中刁存，年老口臭，帝赐鸡舌香，令含之。
杜恕《体论》曰：束脩之业，其上在於不言，其次莫如寡知也，故谚曰：使口如鼻，至老不失。
《养生经》曰：军营之中有甘泉，［军营，口也，甘泉，唾也。］
养生要尹氏内解曰：口为华池。
《相书》曰：欲知人多口舌，当视其口如鸟喙，言语皆聚此多舌人也。
《相书杂要》曰：口大容手，赤如朱丹，贵且寿。
《濑乡记》曰：老子方口。
《吴录》曰：孙权方颐大口，目有精光。
【箴】宋谢惠连口箴曰：宣纳之由，沄伊枢机，唯舌是出，驰驷安追，差氂千里，君子慎微，何用口爽，信在际肺¨
【诫】晋傅玄口诫曰：勿谓何有炁积怨致咎，勿曰不传，伏流成川，蚁孔溃河，流穴倾山。
【铭】齐竟陵王萧子良口铭曰：惟口是慎，慎乎语笑，三缄是戒，事重周庙，戒之戒之，无贻厥诮。
◇舌
《山海经》曰：反舌国，其人反舌。
《吕氏春秋》曰：善为君者，蛮夷反舌，殊俗异习，皆服德厚也。
《庄子》曰：公孙龙口呿而不合，舌举而不下。
《燕丹子》曰：荆轲之燕，太子曰：田先生今无恙乎，轲曰：光临送轲之时，言太子戒以国事，耻以丈夫而不见信，向轲吞舌而死矣。
《史记》曰：平原君已定从而归，至於赵，曰：毛先生以三寸之舌，强於百万之师。
又曰：留侯曰：家世相韩，韩灭，不爱万金之资，为韩报雠强秦，天下振动，今以三寸舌，为帝者之师，封万户，位列侯，此布衣之极，於良足矣。
又曰：张仪尝从楚相饮，已而楚相亡璧，门下意仪盗璧，共执仪，掠笞数百，不服，释之，其妻曰：子无读书游说，安得此辱乎，仪张口曰：视吾舌尚在否，妻曰：在也，仪曰：足矣。
《说苑》曰：韩平子问叔向曰：刚与软孰坚，对曰：臣年八十矣，齿再堕而舌尚在。
《神异经》曰：东荒山中，有大石室，东王公居之，长一丈，头发皓白，鸟面人形而虎尾，恒与一玉女更投壶。
《汉书》：蒯通谓韩信曰：郦生一士，伏轼掉三寸舌，下齐七十城。
《英雄记》曰：曹操与刘备密言，备泄之於袁绍，绍知操有图己之意，操自咋其舌流血，以失言戒后世。
《搜神记》曰：永嘉中有天竺胡人，能断舌，先吐舌示宾客，然后刀截，血流覆地，乃取置器中，传示人，取舌还含，有顷如故。
《郭子》曰：殷仲堪云，三日不读道德经，觉舌本间强。
沈约《宋书》曰：南郭［宋书作郡。］王义宣，生而舌短涩言。
《相书》曰：舌如绛赤者，贤人也。
《相书杂要》曰：吐舌及鼻三公。
【赋】梁简文帝舌赋曰：奚兹先生问於何斯逸士曰：夫三端所贵，三寸著名，故微言传乎往记，妙说表乎丹青，鲁谈笑而军却，王言咏而瑞隆，陆有千金之富，周为一说之功，复有构扇之端，谗谀之迹，艳紫凌朱，飞黄妒白，吾将欲废便辟之交，远巧佞之友，殄张仪之馀，歼苏秦之后，粉虞卿之白璧，碎汉王之玉斗，然后浮伪可息，淳风不朽。
【论】晋张韩不用舌论曰：论者以为心气相驱，因舌而言，卷舌翕气，安得畅理，余以留意於言，不如留意於不言，徒知无舌之通心，未尽有舌之必通心也，仲尼云，天何言哉，四时行焉，夫子之文章，可得而闻也，夫子之言性与天道，不可得而闻，是谓至精，愈不可闻，枢机之发，主乎荣辱，祸言相寻，召福甚希，丧元灭族，没有馀哀，三缄告慎，铭在金人，留侯不得已而掉三寸，亦反初服而效神仙，灵龟启兆於有识，前却可通於千年，鹦鹉猩猩，鼓弄於笼罗，财无一介之存，普天地之与人物，亦何屑於有言哉。
◇发
《归藏启筮》曰：共工人面蛇身，朱发。
《左传》曰：齐侯田于莒，卢蒲嫳见，泣且请曰：余之发如此种种，余奚能为，［种种，短也。］公曰：吾告二子，子尾欲复之，子雅不可，曰：彼其发短而心甚长，其或寝处我矣，子雅放卢蒲嫳于北燕。
又曰：昔有仍氏女生，鬒黑［美发为鬒。］而甚美，光可以鉴，名曰玄妻，乐正后夔取之。
《礼斗威仪》曰：君乘木而王，为人美发。
《吕氏春秋》曰：昔者殷旱五年，汤乃以身祷，剪发自以为牺，用祈福於上帝。
《韩子》曰：文公之时，宰人上炙而发绕之，文公召宰人而诮之，宰人曰：臣有死罪三，援砺砥刀，利犹干将，切肉断而发不绝，臣之罪一也，援锥贯脔，而不见发，臣之罪二也，奉炙炉炭，肉尽赤红，炙熟而发不焦，臣之罪三也，堂下得微有嫉臣者乎，公乃召其下而诮之，果然，乃诛之。
又曰：燕李季好远出，其妻有士，季至，士在内，妻患之，妾曰：令公子倮而解发，直出门，吾属详不见也，公子从其计，疾走出门，季曰：是何人也，家室皆曰无有，季曰吾见鬼，为之奈何，妇曰：取五姓之水浴之，季曰：诺，乃浴。
《家语》曰：颜回二十发白。
《史记》曰：蔺相如持璧，却立倚柱，怒发上冲冠。
《汉书》曰：苏武留匈奴十九年，始以强壮出，及还，鬓发尽白。
淮南《万毕术》曰：理发灶前，妇安夫家。
又曰：用麻子中人，桐叶米汁煮之，沐二十日，发长。
《东观汉记》曰：明德后美发，为四起大髻，但以发成尚有馀，绕髻三匝。
又曰：和喜皇后，六岁，诸兄持后发，后曰：身体发肤，受之父母，不敢毁伤，孝之始也，奈何弄人发乎。
《曹瞒传》曰：太祖尝行经麦中，令卒士无败麦，犯者死，骑士皆下马持麦以相付，时太祖马腾入麦中，太祖曰：制法而自犯之，何以帅下，然孤为军帅，不可杀，请自刑，因援剑割发以置地。
王隐《晋书》曰：陶侃为吏，鄱阳孝廉与亲友过侃宿，母截发以供宾，诸客叹曰：非此母，不生此子也。
【诗】梁何逊白发诗曰：丝白不难染，蓬生本易扶，唯此星星发，独与众中殊。
【赋】晋左思白发赋曰：星星白发，生於鬓垂，虽非青蝇，秽我光仪，策名观国，以此见疵，将拔将镊，好爵是縻，白发将拔，惄然自诉，禀命不幸，值君年暮，逼迫秋霜，生而皓素，始览明镜，惕然见恶，朝生昼拔，何罪之故，予观橘柚，一〈目高〉一瞱，贵其素华，匪尚绿叶，原戢子之手，摄子之镊，咨尔白发，观世之途，靡不追荣，贵华贱枯，赫赫阊阖，蔼蔼紫庐，弱冠来仕，童髫献谟，甘罗乘轸，子奇剖符，英英终贾，高论云衢，拔白就黑，此自在吾，白发临欲拔，瞋目号呼，何我之冤，何子之误，甘罗自以辩惠见称，不以发黑而名著，贾生自以良才见异，不以乌鬓而后举，闻之先民，国用老成，二老归周，周道肃清，四皓佐汉，汉德光明，何必去我，然后要荣，咨尔白发，事故有以，尔之所言，非不有理，曩贵耆耋，今薄旧齿，皤皤荣期，皓首田里，虽有二毛，河清难俟，随时之变，见叹孔子，发乃辞尽，誓以固穷，昔临玉颜，今从飞蓬，发肤至昵，尚不克终，聊用拟辞，比之国风。
【序】晋稽含白首赋序曰：余年二十七，始有白发生於左鬓，斯乃衰悴之标证，弃捐之大渐也，蒲衣幼齿，作弼夏后，汉之贾邓，弱冠从政，独以垂立之年，白首无闻，壮志衄於芜涂，忠贞抗於棘路，睹将衰而有川上之感，观趣舍而抱慷慨之叹。
◇髑髅
《说文》曰：髑髅，顶也。
《广雅》曰：颡颅谓之髑髅。
《庄子》曰：庄子使楚，见空髑髅，击以马捶而问曰：夫子贪生失理而为此乎，将有冻馁之患而为此乎，语卒，援髑髅，枕而卧，髑髅见梦曰：夫死无君於上，无臣於下，亦无四时之事，与天地为春秋，虽南面帝王，乐不能过也。
《魏略》曰：王忠先因饥啖人，五官将与共从驾出行，过冢［原讹家，据冯校本改。］间，无何，令取道边死人髑髅系著忠马鞍上，以为戏笑。
盛弘之《荆州记》曰：长沙蒲圻县，有吕蒙冢，冢中有一髑髅，极大，蒙形既长伟，疑即蒙髑髅也。
《广州记》曰：卢循袭广州，风火夜发，奔免者数千而已，循除诸烧骨，数得髑髅三万馀，於江南洲上作大坑葬之，今名共冢。
《南州异物志》曰：乌浒人，髑髅破之，以饮酒。
《续搜神记》曰：永嘉五年，张荣为高平戍逻主，时遭曹嶷贼寇乱，人民［○原民字坏，据《太平御览》三百七十四补。］皆坞垒自保固，见山中火起，飞埃绝烂［御览作爓。］十馀丈，树颠大焱，响动山谷，久闻人马铠甲声，谓嶷贼上，人皆惶恐，并严出，将欲击之，引骑到山下，无有人，但见碎火来晒人，袍铠马毛{髟葛}皆烧，於是军人走还，明日往视山中，无燃火处，唯见髑髅百头，布散在山中。
【赋】后汉张衡髑髅赋曰：张平子将游目於九野，观化於八方，顾见髑髅，委於路旁，平子怅然而问之，子将并粮推命，以夭逝乎，本丧此土，流迁来乎，为是上知，为是下愚，答曰：吾宋人也，姓庄名周，游心方外，不能自修，公子何以问之，对曰：我欲告之於五岳，祷之於神祇，起子素骨，反子四支，髑髅曰：死为休息，生为役劳，冬之冰凝，何如春冰之消，况我已化，与道逍遥，与阴阳同其流，元气合其朴，云汉为川池，星宿为珠玉，雷电为鼓扇，日月为灯烛，合体自然，无情无欲，不行而至，不疾而速。
晋吕安髑髅赋曰：踌躇增愁，言游旧乡，惟遇髑髅，在彼路傍，余乃俯仰咤叹，告于昊苍，此独何人，命不永长，身销原野，骨曝大荒，余将殡子时服，与子严装，殓以棺椁，迁彼幽堂，於是髑髅蠢如，精灵感应，若在若无，斐然见形，温色素肤，昔以无良，行违皇乾，来游此土，天夺我年，令我全肤消灭，白骨连翩，四支摧藏於草莽，孤魂悲悼乎黄泉，余乃感其苦酸，哂其所说，念尔荼毒，形神断绝，今宅子后土，以为永列，相与异路，於是便别。
【说】魏陈王曹植髑髅说曰：曹子游乎陂塘之滨，步乎蓁秽之薮，萧条潜虚，经幽践阻，顾见髑髅，块然独居，於是伏轼而问之曰：子将结缨首剑，殉国君乎，将被坚执锐，毙三军乎，将婴兹固疾，命殒倾乎，将寿终数极，归幽冥乎，叩遗骸而叹息，哀白骨之无灵，慕严周之適楚，傥讬梦以通情，於是伻若有来，怳若有存，影见容隐，厉响而言曰：子何国之君子乎，既枉舆驾，愍其枯朽，不惜咳唾之音，慰以苦言，子则辩於辞矣，然未达幽冥之情，识死生之说也，夫死之为言归也，归也者，归於道也，道也者，身以无形为主，故能与化推移，阴阳不能更，四节不能亏，是故洞於纤微之域，通於恍惚之庭，望之不见其象，听之不闻其声，挹之不冲，满之不盈，吹之不凋，嘘之不荣，激之不流，凝之不停，寥落冥漠，与道相拘，偃然长寝，乐莫是逾，曹子曰：予将请之上帝，求诸神灵，使司命辍籍，反子骸形，於是髑髅长呻廓眦曰：甚矣，何子之难语也，昔太素氏不仁，无故劳我以形，苦我以生，今也幸变而之死，是反吾真也，何子之好劳，而我之好逸，子则行矣，余将归於太虚，於是言卒响绝，神光雾除，顾将旋轸，乃命仆夫，拂以玄尘，覆以缟巾，爰将藏彼路滨，壅以丹土，翳以绿榛，夫存亡之异势，乃宣尼之所陈，何神凭之虚对，云死生之必均。
◇胆
《黄帝素问》曰：胆者，中正之官，断决出焉。
《吴越春秋》曰：越王欲报怨，悬胆於户，出入尝之，［事具水部水篇。］
魏志曰：乐进，字文谦，容貌短小，以胆烈从太祖。
又曰：袁绍在黎阳，将南度，程昱守甄城，太祖欲益其兵，昱不肯，曰：袁绍拥十万众，见昱兵少，必轻易不攻，若益昱兵，过则不可，攻之必克，徒两损其势，原公无疑，太祖从之，绍闻昱兵少，果不往，太祖曰：程昱之胆，过於贲育。
《吴志》曰：吕蒙病笃，孙权问曰：卿如不起，谁可代者，对曰：朱然，胆守有馀，愚以为可任。
《管辂别传》曰：辂年十五，琅琊太守单子春，雅有才度，欲见辂，辂造之，客百馀人，有能言之士，辂谓子春曰：府君名士，加有雄贵之资，辂既年少，胆未坚刚，若欲相观，惧失精神，请先饮酒三斗，然后而言，子春大喜，酌三斗，独使饮之，於是辂人人答对，言皆有馀。
刘琨书曰：胆识坚定，临难无苟免之意。
《世说》曰：姜维死时见剖，胆大如斗。
【论】魏嵇康明胆论曰：有吕子春者，精义味道，研覈是非，以为人有胆可无明，有明便有胆矣，嵇先生以为明胆殊用，不能相生，论曰：夫元气陶铄，众生禀焉，赋受有多少，故才性有昏明，唯至人，特锺纯美，兼周外内，无不毕备，降此已往，盖阙如也，或明於见物，或勇於决断，人情贪廉，各有所止，譬诸草木，区以别矣，兼之者博於物，偏受者守其分，故吾谓明胆异气，不能相生，明以见事，胆以决断，专明无胆，虽见不断，专胆无明，则违理失机。


游览
◇游览
《家语》曰：孔子北游，登农山，子路子贡颜回侍，孔子四望，喟然叹曰：二三子各言尔志。
《穆天子传》曰：天子遂袭昆仑之丘，游轩辕之宫，眺望锺山之岭，玩帝者之宝。勒石王母之山，纪迹玄圃之上，乃取其嘉木艳草，奇鸟怪兽，玉石珍瑰之器，重膏银烛之宝。
又曰：天子北昇于舂山之上，以望四野，舂山是惟天下之高山也，天子五日观于舂山之上。
《史记》曰：始皇三十七年，上会稽山，望于南海，立石刻，颂秦德，还过吴，从江乘渡，傍海上，北至琅邪。
又曰：太史公登会稽山，探禹穴，登姑苏，望五湖。
《庄子》曰：庄子与惠子游濠梁之上，《庄子》曰：儵鱼出游从容，是鱼乐也，惠子曰：子非鱼，焉知鱼之乐也，《庄子》曰：子非我，焉知吾不知鱼之乐也。
《楚辞》曰：览冀州兮有馀，横四海兮焉发。
又曰：登昆仑兮四望，心飞杨兮浩荡，日将暮兮怅忘归，遗极浦兮悟怀。
《韩诗外传》曰：齐景公游於牛山，而北望齐曰：美哉国乎，郁郁蓁蓁。
《淮南子》曰：所谓乐者，游云梦，陟高丘，耳听九韵六茎，口味煎熬芬芳，驰骋夷道，钓射鹔鹴，之谓乐乎。
《战国策》曰：昔楚王登彊台而望崇山，左江右湖，以临方湟，［冯校本作淮。］其乐忘死。
《说苑》曰：齐景公游海上，乐之，六月不归。
又曰：楚昭王欲之荆台游，司马子綦进谏曰：荆台之游，左洞庭之波，右彭蠡之水，南望猎山，下临方淮，其乐使人遗老而忘死。
《新序》曰：晋平公游西河，中流而叹曰：嗟乎，安得贤士，与共此乐乎。
《列女传》曰：楚昭王燕游，蔡姬在左，越姬参乘，王亲乘驷以逐，登附庄之台，以望云梦之囿，乃顾谓二女曰：乐乎，吾原与子生若此。
《世说》曰：过江诸人，每暇日，辄相要出新亭，藉卉饮宴，周侯中坐而叹曰：风景不殊，举目有江河之异。
【诗】古诗曰：青青陵上柏，磊磊涧中石，人生天地间，忽如远行客，驱车策驽马，游戏宛与洛，长衢罗夹巷，王侯多第宅，两宫遥相望，双阙百馀尺，极宴娱心意，戚戚何所迫。
魏文帝在孟津诗曰：良辰启初节，高会构欢娱，清歌发妙曲，乐正奏笙竽，曜灵忽西迈，炎烛继望舒，翊日浮黄河，长驱旋邺都。
又铜雀园诗曰：朝游高台观，夕宴华池阴，大酋奉甘醪，兽人献嘉禽，齐倡发东舞，秦筝奏西音，飞鸟翻翔舞，悲鸣集北林，乐极哀情来，憀恨摧肝心。
又於清河作诗曰：方舟戏长水，澹澹自浮沉，弦歌发中流，悲风漂馀音。
魏王粲诗曰：悠悠涉荒路，靡靡我心愁，四望无烟火，但见林与丘，城郭生榛棘，蹊径无所由，萑蒲竟广泽，葭苇夹长流，游客多悲伤，泪下不可收，朝入谯郡界，旷然消人忧，诗人美乐土，虽客犹原留。
又诗曰：日暮游西园，冀写忧思情，曲池扬素波，列树敷丹荣，上有特栖鸟，怀春向我鸣。
又诗曰：吉日简清时，从君出西园，方轨策良马，并驱厉中原，北临清漳渚，西看柏杨山，回翔游广囿，逍遥波水间。
又诗曰：列车息众驾，相伴绿水湄，幽兰吐芳烈，芙蓉发红晖，百鸟何缤翻，振翼群相追，投网引潜鲤，强弩下高飞，白日已西迈，欢乐忽忘归。
魏陈琳诗曰：高会时不娱，羁客难为心，{殷心}怀从中发，悲感激清音，投觞罢欢坐，逍遥步长林，萧萧山谷风，黯黯天路阴，惆怅忘旋反，歔欷涕霑襟。
又诗曰：节运时气舒，秋风凉且清，闲居心不娱，驾言从友生，翱翔戏长流，逍遥登高城，东望看畴野，回顾览园庭，嘉木凋绿叶，芳草纤红荣，骋哉日月逝，年命将西倾，建功不及时，锺鼎何所铭，收念还房寝，慷［原作恍，据冯校本改。］慨咏坟经，庶几及君在，立德垂功名，晋陆机遨游出西城诗曰：遨游出西城，按辔循都邑，逝物随节改，时风肃且熠，迁化有常然，盛衰自相袭，靡靡年时改，苒苒老已及，行矣勉良图，使尔脩名立。
晋枣据诗曰：矫足登云阁，相伴步九华，徙倚凭高山，仰攀桂树柯，延首观神州，回精眄曲阿，芳林挺脩幹，一岁再三花，何以济不朽，嘘吸漱朝霞，重岩吐神氵霤，倾觞挹涌波，恢恢大道间，人事足为多。
晋张载登成都白菟楼诗曰：重城结曲阿，飞宇起层楼，累栋出云表，峣蘖临太虚，高轩启朱扉，回望畅八隅，西瞻岷山岭，珪瓘似荆巫，蹲鸱蔽地生，原隰殖嘉蔬，虽遇尧汤世，民食恒有馀，郁郁小城中，岌岌百族居，街术纷绮错，高甍夹长衢，借问杨子舍，想见长卿庐。
晋陆冲诗曰：命驾遵长涂，绵邈涂难寻，我行一何艰，山川阻且深，洿泽无夷轨，重峦有曾阴，零雨淹中路，玄云蔽高岑，俯悼孤行兽，仰叹偏翔禽，空谷回悲响，流风漂哀音。
又诗曰：肆观野原外，放心希大和，景岳造天汉，丰林冒重阿，清芬乘风散，艳藻映渌波。
宋江夏王义恭登景阳楼诗曰：丹墀设金屏，瑶榭陈玉床，温宫冬开燠，清殿夏含霜，弱蕊布遐馥，轻叶振远芳，弥望少无际，肆睇周华疆，象阙对驰道，飞廉瞩方塘，邸寺送晖曜，槐柳自成行，通川溢轻舻，长术盈方箱，顾此爝火微，胡颜厕天光。
又彭城戏马台集诗曰：骋骛辞南京，弭节憩东楚，懿蕃重遐望，兴言集僚侣，于役未云淹，时迁变淳暑，眷恋江水流，回首独延伫。
宋袁淑登宣城郡诗曰：怅焉讯旧老，兹前乃楚居，十代阙州记，百祀绝方书。
宋颜延之罢郡还与张湘川登巴陵城楼诗曰：江汉分楚望，衡巫奠南服，三湘沦洞庭，七泽蔼荆牧，凄矣自远风，伤哉千里目，万古陈往还，百代劳起伏。
又登景阳楼诗曰：风观要春景，月榭迎秋光，沿波被华若，随山茂贞芳。
宋鲍昭行乐［本集作药。］至城东桥诗曰：迅风首旦发，平路寒飞尘，扰扰游官子，营营市井民，怀金近从利，抚剑远辞亲，争知万里途，各事百年身。
宋谢瞻游西池诗曰：逍遥越郊肆，原言屡经过，回阡被陵阙，高台眺飞霞，惠风荡繁囿，白云屯曾阿，褰裳顺兰沚，徙倚引芳柯，美人愆岁月，迟暮独如何。
宋谢灵运晚出西射堂诗曰：步出西掖门，遥望城西岑，连障叠巘崿，青翠杳深沉，晓霜枫叶丹，夕曛岚气阴，节往慼不浅，感来恨已深，羁雌恋旧侣，迷鸟怀故林，含情尚劳爱，如何离赏心，抚镜华缁宾，［《文选》二十二作鬓。］揽带缓促衿，安排徒空言，幽独赖鸣琴。
又登池上楼诗曰：殉禄反穷海，卧痾对空林，倾耳聆波澜，举目眺岖嵚，初景革绪风，新阳改故阴，池塘生春草，园柳变鸣禽，索居易永久，离群难处心，持操岂独古，无闷徵於今。
又登江中孤屿诗曰：江南倦历览，江北旷周旋，怀新道转回，寻异景不延，乱流趋孤屿，孤屿媚中川，云日相晖映，空水共澄鲜，表灵物莫赏，蕴真谁为传。
又东山望海诗曰：开春献初岁，白日出悠悠，荡志将愉乐，瞰海庶忘忧，策马步兰皋，緤控息椒丘，采蕙遵大薄，搴若履长洲，白华缟阳林，紫虈晔春流，非徒不弭忘，览物情弥遒，萱苏始无慰，寂寞终可求。
又初往新安至桐庐口诗曰：絺绤虽凄其，授衣尚未至，感节良已深，怀古徒役思，不有千里棹，孰申百代意，远协尚子心，遥得许生忌，既及冷风善。又即秋水駚，江山共开旷，云日相照媚，景夕群物清，对玩咸可喜。
宋谢庄游豫章西山观洪崖井诗曰：幽原平生积，野好岁月弥，舍簪神区外，整褐灵乡垂，林远炎天隔，山深白日亏，游阴腾鹄岭，飞清起凤池，隐暧松霞被，容与涧烟移，将遂丘中性，结驾终在斯。
齐谢朓和徐勉出新林渚诗曰：宛洛佳遨游，春色满皇州，结轸青郊路，回瞰沧江流，日华川上动，风光草际浮，桃李成蹊径，桑榆荫道周。
又游东田诗曰：戚戚苦无悰，携手共行乐，寻云陟累榭，随山望菌阁，远树暧芊芊，山烟纷漠漠，鱼戏新荷动，鸟散馀花落，不对芳春酒，还望青山郭。
梁简文帝仰和卫尉新渝侯巡城口号诗曰：帝景风雨中，层阙烟霞浮，玉署清馀热，金城含暮秋，水光凌却敌，槐影带重楼。
又薄晚逐凉北楼回望诗曰：平衢望如掌，曾雉暧相连，断云留去日，长山减半天，戏凫乘洑下，渔舟冒浪前。
又大同八年秋九月诗曰：大君重九节，下辇上林中，酒阕嘉宴罢，车骑各西东，时余守西掖，脂车归北宫，车分独坐道，扇拂冶城风，落照巉中满，浮烟槐外通，长乐含初紫，安榴坼晚红。
又大同九年秋七月诗曰：高楼辟左扇，回望依兰桡，晚风飖飏来，落照参差好。
又登锦壁诗曰：孙生酸枣寺，王子枝江楼，何如登石镜，因闲犹豫游。
又应令诗曰：蠡浦急兮川路长，白云重兮出帝乡，平原忽兮远极目，江甸阻兮羁心伤，树庐岳兮高且峻，瞻泒水兮去泱泱，远烟生兮含山势，风散花兮传馨香，临清波兮望石镜，瞻鹤岭兮睇仙装，望邦畿兮千里旷，悲遥夜兮九回肠，顾龙楼兮不可见，徒送目兮泪霑裳。
梁元帝出江陵县还诗曰：游鱼迎浪上，雊雉向林飞，远村云里出，遥舡天际归。又诗曰：朝出屠羊县，夕反仲宣楼，水满还侵岸，沙尽稍开流。
又登江州百花亭怀荆楚诗曰：目极才千里，何由望楚津，落花洒行路，垂杨拂砌尘，柳絮飘春雪，荷珠漾水银，试酌新清酒，遥劝阳台人。
梁昭明太子示云麾弟诗曰：白云飞兮江上阻，北流分兮山风举，山万仞兮多高峰，流九派兮饶汪渚，上岧峣兮乃逼天，下微濛兮后兴雨，实览历兮此名地，故遨游兮兹胜所，尔登涉兮一长望，理化顾兮忽忆予，想玉颜兮在目中，徒踟蹰兮增延伫。
梁沈约登高望春诗曰：登高眺京洛，街巷何纷纷，回首望长安，城阙郁盘桓，齐童蹑珠履，赵女杨翠翰，春风摇杂树，葳蕤绿且丹，宝瑟玫瑰柱，金羁玳瑁鞍，淹留宿下蔡，置酒过上兰，日出照钿黛，风过动罗纨。
又秋晨羁怨望海思归诗曰：分空临澥雾，披远望沧流，八桂暧如画，三桑眇若浮，烟极希丹水，月表望青丘。
梁刘孝威登覆舟山望湖北诗曰：紫川通太液，丹岑联少华，堂皇更隐映，松灌杂交加，荇浦浮新叶，渔舟绕落花，浴童争浅岸，漂女择平沙，极望伤春目，回车归狭邪。
又出新林诗曰：芒山眡洛邑，函谷望秦京，遥分承露掌，远见长安城，故乡已可识，游子必劳情，雾罢前村见，风息涌川平，坐观暮潮落，渐见夕烟生，无由一羽化，徒想风御轻。
梁刘孝标江州还入石头诗曰：鼓枻浮大川，延睇洛城观，洛城何郁郁，杳与云霄半，前望苍龙门，斜瞻白鹤馆，槐垂御沟道，柳缀金隄岸，迅马晨风趋，轻舆流水散，高歌梁尘下，瑟荆禽乱，我思江海游，曾无朝市玩，忽寄灵台宿，空轸及关叹，仲子入南楚，伯鸾出东汉，何能栖树枝，取毙王孙弹。
梁萧子范东亭极望诗曰：晚流稍东急，暝景促西晖，水鸟衔鱼望，莲舟拂芰归，郊原共超远，林野杂依菲，从君采萝葛，宁复想轻肥。
梁萧子晖应教使客春游诗曰：上林看草色，河桥望日晖，洛阳城闭晚，金鞍横路归。
梁萧子云落日郡西斋望海山诗曰：渔舟暮出浦，汉女采莲归，夕云向山合，水鸟望田飞，蝉鸣早秋至，蕙草无芳菲，故隐天山北，梦想日依依。
梁吴筠登锺山宴集望西静坛诗曰：客思何以缓，春郊满初律，高车陆离至，骏骑差池出，宝碗汎莲花，珍杯食竹实，才胜商山四，文高竹林七，复望子乔坛，金绳蕴绿帙，风云生屋宇，芝英被仙室，方随凤皇去，悠然驾白日。
又迎柳吴兴道中诗曰：团团日西靡，客念已蹉跎，长风倒危叶，轻练网寒波，白云光采丽，青松意气多，所言饱恩德，忘我北山萝。
梁庾肩吾登城北望诗曰：誓师屠六郡，登城望九颙，山沉黄雾里，地尽黑云中，霜戈曜垅日，哀笳断寒风。
又和卫尉新渝侯巡城口号诗曰：维城寄右戚，巡警属勤王，南瞻通灞岸，北眺指横芒，入汉飞延阁，临云出建章，步逐天津远，城随秋夜长，露槐落金气，风寮上巉凉。
又暮游山水赋韵得碛应令诗曰：馀春属清夜，西园恣游历，入径转金舆，开桥通画鹢，细藤初上楥，新流渐涵碛，云峰没城柳，电影开岩壁。
又和晋安王薄晚逐凉北楼回望诗曰：向夕纷喧屏，追凉飞观中，树隐临城日，窗含度水风，遥天如接岸，远帆似凌空，陪文惭宋玉，徒等侍兰宫。
梁王僧孺落日登高诗曰：凭高且一望，目极不能舍，东北指青门，西南见白社，轸轸河梁上，纷纷渭桥下，争利亦争名，驱车复驱马，宁访蓬蒿人，谁怜寂寞者。
又至牛渚忆魏少英诗曰：枫林暧似画，沙岸静如扫，空笼望玄石，回斜见危岛，绿草间游蜂，青葭集轻鸨，徘徊洞初月，侵淫溃春涝，非原岁物华，徒用风光好。
梁王筠和卫新渝侯巡城诗曰：阊阖暧已昏，钩陈杳将暮，栖鸟城上反，晚雀林中度，阁道趋文昌，禁兵连武库，铜乌迎早风，金掌承朝露，罘罳分晓色，睥睨生秋雾。
梁刘绥和晚日登楼诗曰：所以登台榭，正重接烟霞，长虹触栏断，归鸟避空斜，俯巢窥瞑宿，临树摘高花，百雉时方晚，九层光尚赊。
梁宗懔和岁道寒望诗曰：旅骑出平原，钲铙遍野喧，接里开都邑，连车驻小门，稻车回故坞，猎马转新村，古碑空戴石，山龛未上幡，所言春不至，未有桃花源。
北齐刘逖秋朝野望诗曰：驻车凭险岸，飞盖历平湖，菊寒花稍发，莲秋叶渐枯，向浦低行雁，排空转噪乌，若将君共赏，何处减城隅。
陈阴铿和登百花亭怀荆楚诗曰：江陵一柱观，寻阳千里潮，风烟望似接，川路恨成遥，落花轻未下，飞丝断易飘，藤长还依格，荷生不避桥，阳台可忆处，唯有暮将朝。
又登武昌岸望诗曰：游人试历览，旧迹但丘墟，巴水萦非字，楚山断类书，荒城高仞落，古柳细条疏，湮芜遂若此，当不为能居。
又和侯司空登楼望乡诗曰：怀土临霞观，思归想石门，瞻云望鸟道，对柳忆家园，寒田获里静，野日烧中昏，信美今何益，伤心自有源。
陈张正见游龙首城诗曰：关外山川阔，城隅尘雾浮，白云凝绝岭，沧波间断洲，四面观长薄，千里眺平丘，河津无桂树，樽酒自淹留。
又随江总秋日登广州城南楼诗曰：秋城韵晚笛，危榭引清风，远气疑埋剑，惊禽似避弓，海树一边出，山云四面通，野火初烟细，新月半轮空，塞外离群鸟，颜鬓早如蓬，徒怀建邺水，复想洛阳宫，不及孤飞雁，独在上林中。
【赋】后汉班彪游居赋曰：夫何事於冀州，聊讬公以游居，历九土而观风，亦惭人之所虞，遂发轸於京洛，临孟津而北厉，想尚甫之威虞，号苍兕而明誓，既中流而叹息，美周武之知性，谋人神以动作，享乌鱼之瑞命，瞻淇澳之园林，美绿竹之猗猗，望常山之瓘瓘，登北岳而高游，嘉孝武之乾乾，亲饰躬於伯姬，建封禅於岱宗，瘗玄玉於此丘，遍五岳与四渎，观沧海以周流，鄙臣恨不及事，陪后乘之下僚，今匹马之独征，岂斯乐之足娱，且休精於敝邑，聊卒岁以须臾。
魏陈王曹植节游赋曰：览宫宇之显丽，实大人之攸居，建三台於前处，飘飞陛以凌虚，连云阁以远径，营观榭於城隅，亢高轩以迥眺，缘云霓而结疏，仰西岳之崧岑，临漳滏之清渠，观靡靡而无终，何眇眇而难殊，亮灵后之所处，非吾人之所庐，於是仲春之月，百卉丛生，萋萋蔼蔼，翠叶朱茎，竹林青葱，珍果含荣，凯风发而时鸟讙，微波动而水虫鸣，感气运之和润，乐时泽之有成，遂乃浮素盖，御骅骝，命友生，携同俦，诵风人之所叹，遂驾言而出游，步北园而驰骛，庶翱翔以写忧，望洪池之滉漾，遂降集乎轻舟，沉浮蚁於金罍，行觞爵於好仇，丝竹发而响厉，悲风激於中流，且容与以尽观，聊永日而忘愁，嗟羲和之奋策，怨曜灵之无光，念人生之不永，若春日之微霜，谅遗名之可纪，信天命之无常，愈志荡以淫游，非经国之大纲，罢曲宴而旋服，遂言归乎旧房。
又感节赋曰：携友生而游观，尽宾主之所求，登高墉以永望，冀销日以忘忧，欣阳春之潜润，乐时泽之惠休，望候雁之翔集，想玄鸟之来游，嗟征夫之长勤，虽处逸而怀愁，惧天河之一回，没我身乎长流，岂吾乡之足顾，恋祖宗之灵丘，惟人生之忽过，若凿石之未曜，慕牛山之哀泣，惧平仲之我笑，折若华之翳日，庶朱光之长炤，原寄躯於飞蓬，乘阳风而远飘，亮吾志之不从，乃拊心以叹息，青云郁其西翔，飞鸟翩而上匿，欲纵体而从之，哀予身之无翼，大风隐其四起，扬黄尘之冥冥，野兽惊以求群，草木纷其扬英，见游鱼之涔灂，感流波之悲声，内纡曲而潜结，心怛惕以中惊，匪荣德之累身，恐年命之早零，慕归全之明义，庶不忝乎所生。
魏杨脩节游赋曰：尔乃息偃暇豫，携手同征，游乎北园，以娱以逞，钦太皞之统气，乐乾坤之布灵，诞烟煴之纯和，百卉挺而滋生，谷风习以顺时，桡百物而有成，行中林以彷徨，玩奇树之抽英，或素华而雪朗，或红彩而发赪，绿叶幽蒂，紫柯朱茎，杨柳依依，锺龙蔚青，纷灼灼以舒葩，芳馥馥以播馨，嗟珍果之丛生，每异类而绝形，禀冲和以固植，信能实而先荣，於是回旋详观，目周意倦，御于方舟，载笑载言，仰溯凉风，俯濯纤腕，极欢欣以从容，乃升车而来反。
【叹】晋石崇思归叹曰：登城隅兮临长江，极望无涯兮思填胸，鱼瀺灂兮鸟缤翻，泽雉游枭兮戏中园，秋风厉兮鸿雁征，蟋蟀嘈嘈兮晨夜鸣，落叶飘兮枯枝竦，百草零兮覆畦垅，时光逝兮年易尽，感彼岁暮兮怅自愍，廓羁旅兮滞野都，原御北风兮忽归徂，惟金石兮幽且清，林郁茂兮芳卉盈，玄泉流兮萦丘阜，阁馆萧寥兮荫丛柳，吹长笛兮弹五弦，高歌凌云兮乐馀年，舒篇卷兮与圣谈，释冕投绂兮希彭聃，超逍遥兮绝尘埃，福亦不至兮祸不来。
【书】魏应璩与满公琰书，徒恨宴乐始酣，白日倾夕，骊驹就驾，意不宣展，追惟耿介，迄于明发，適欲遣书，会承来命，知诸君子，复有漳渠之会，西有伯阳之观，北有旷野之望，高榭翳朝云，文禽蔽绿水，沙场夷敞，清风肃穆，是泉台之乐也，得无流而不反乎，適有事务，须自经营，不获侍坐，良增悒悒。
又与从弟君胄书曰：间者北游，喜欢无量，登芒济河，旷若发蒙，风伯扫除，雨师洒道，按辔清路，周望山野，亦既至止，酌彼春酒，接武茅茨，栋过大厦，献寸肴脩，味逾方丈，逍遥陂塘之上，吟咏花柳之下，结春芳以崇珮，折若华以翳日，弋下高云之鸟，饵出深川之鱼，蒲菹赞善，便螺称妙，何其乐哉，虽仲尼忘味於虞韶，楚人流遯於荆台，无以过也，班嗣之书，信不虚矣，未还京都，块然独处，营宅滨洛，困於嚣尘，思乐汶上，发于寤寐，昔伊尹辍耕，郅惲放羊，思致君於有虞，济蒸民於涂炭，而吾方欲执耒於山阳，沉缗於丹水，知其不如古人远矣，然山甫不贪天地之乐，曾参不慕晋楚之富，亦其志也。


节黄钺鼓吹相风漏刻
◇节
《礼记》曰：凡君召以三节，二节以走，一节以趋。
《吕氏春秋》曰：墨者田鸠，欲见秦惠王，留三年而不得见，客有言之於楚王，乃往见楚王，王悦之，与将军之节以如秦，至而得见，出而告人曰：吾不识秦之道，乃当由楚也，物固有近之而远，远之而近。
《汉书》曰：苏武使匈奴，单于欲降之，幽武，置大窖中，绝饮食，天雨雪，武卧齧雪，与旃毛并咽之，数日不死，匈奴以为神，乃徙武北海上无人处，使牧羊，武杖汉节牧羊，卧起操持节，节毛尽落，积五六年。
又曰：建元三年，闽越举兵围东瓯，东瓯告急，上遣严助，以节发兵会稽，会稽太守欲不为发兵，助乃斩一司马，遂发兵，浮海救东瓯。
又曰：张骞使月氏，匈奴得之，留骞十馀岁，与妻有子，然骞持汉节不失。
又曰：诸葛丰特立刚直，元帝擢为司隶校尉，刺举无所避，侍中许章，以外属贵幸奢淫，宾客犯事，与章相连，丰按劾章，欲奏其事，適逢许侍中私出，丰驻车，举节语章曰：下，欲收之，章驰车去，丰追之，许因得入宫门，自归於上，丰亦上奏，於是收丰节，司隶去节，自丰始。
又曰：汉使王焉等窥匈奴，匈奴法，汉使不去节，不以墨黥其面，不得入穹庐，王焉北地人，习胡俗，去其节，黥面，入穹庐，单于受之。
《东观汉记》曰：永平中，遣郑众使北匈奴，众因上书，言臣前奉使，不为匈奴拜，单于悉恨，故兵围臣，今复衔命，必凌折臣，臣诚不忍将大汉节，对毡裘拜，如令匈奴遂能服臣，将有损大汉之强，上不听，众不得已既行，后果为匈奴所杀。
《献帝春秋》曰：太傅马日磾，假节循抚州郡，袁术在寿春，借节观之，因夺不还，日磾失节，忧恚而死。
【表】梁元帝迁荆州输江州节表曰：周有掌节之职，汉有符节之令，所以子孙慷慨，忠肃勤王，无绝终古，有高前载，臣自拥旄鹤塞，执兹龙节，幸逢银山自溢，玉烛调年，虽免茂弘之讥，竟微辛毗之勇。
◇黄钺
《尚书》曰：武王左杖黄钺，右执白旄。
《淮南子》曰：至精之感，无所不通，昔武王度孟津，而阳侯之波，逆流而击，疾风晦冥，武王举黄钺，瞋目而麾之曰：予在，天下谁敢害吾，於是风去而波罢，遂得济。
《吴录》曰：假陆逊黄钺，吴王亲执鞭以见之矣。
《晋中兴书》曰：会稽王道子，进位丞相，牧杨州，假黄钺。
《世说》曰：诸葛亮之次渭滨也，关中震动，魏明帝深惧晋宣王战，乃遣辛毗为军司马，宣王既与亮对渭而阵，亮设诱，诡谲万方，宣王果大忿愤，将应以重兵，亮遣闻［世说方正篇作间。］谍觇之，还曰：有一老夫，毅然杖黄钺，当军门立，军不得出，亮曰：必辛佐治也。
【铭】蔡邕黄钺铭曰：帝命将军，执兹黄钺，威灵震耀，如火之烈，公之莅止，群狄斯柔，齐声罔设，介士斯休。
◇鼓吹
《汉书》曰：韩延寿在东郡，植羽葆鼓车吹车。
又曰：秦始皇末，班懿避地楼烦，致马牛羊数千群，值汉初定，与民无禁，当孝惠高后时，以财雄边，出入弋猎，旌旗鼓吹。
《东观汉记》曰：段颖起於徒中，为并州刺史，有功，徵还京师，颖乘轻车，介士鼓吹曲盖。
又曰：建初八年，称班超为将兵长史，假鼓吹幢麾。
应劭《汉官仪》曰：鼓吹为国盘娱，御侮爪牙。
《吴志》曰：孙权拜诸葛恪抚越将军，领丹阳太守，授棨戟，武骑三百，拜毕，令恪备威仪，作鼓吹，导引归家。
《吴质别传》曰：质为北中郎将，朝京师，上欢喜其到，比至家，问讯相续，诏将军列卤簿，作鼓吹，望阙而止。
《吴历》曰：曹公出濡须口，吴王乃自乘船，从濡须口入，曹公严兵待之，乃作鼓吹回还，曹公见吴舟船器仗，法伍整肃，乃叹曰：养儿当如孙会稽，刘表子直是豚犬耳。
《江表传》曰：周秦［吴志十周泰传注作泰，下同。］为濡须督，统诸将，诸将以秦本出贱微，咸轻傲之，孙权乃入秦营，於都巷中张缦，大请官僚，使秦脱衣帻，见其疮痍匝体，指疮而问，何地战伤，秦具对，权把其臂流涕曰：卿为孤兄弟，战不惜命，身如刻漆，孤何心而不待卿以骨肉之恩，使秦以兵马导从出，作鼓吹。
又曰：孙策赐周瑜鼓吹，赠赐莫与为比，策令曰：周公瑾英俊异才，与孤有总角之好，骨肉之分，前在丹阳，发众及船粮，以济大事，论德酬功，此未足以报也。
《荆州先贤传》曰：罗献以太始三年，进位冠军，假节，给大车，增鼓吹棨戟。
《俗说》曰：桓玄作诗，思不来，辄作鼓吹，既而思得，云鸣鹄响长阜，叹曰：鼓吹固自来人思。
《语林》曰：陆士衡为河北督，已被间构，内怀忧懑，闻众军警角鼓吹，谓其司马曰：我今闻此，不如华亭鹤鸣。
【赋】晋陆机鼓吹赋曰：原鼓吹之攸始，盖禀命於黄轩，播威灵於兹乐，亮圣器而成文，骋逸气而愤壮，绕烦手乎曲折，舒飘飖以遐洞，卷徘徊其如结，及其悲唱流音，怏惶依违，含欢嚼弄，乍数乍稀，音踯躅於唇吻，若将舒而复回，鼓砰砰以轻投，箫嘈嘈而微吟，咏悲翁之流思，怨高台之难临，顾穹谷以含哀，仰归云而落音，节应气以舒卷，响随风而浮沉，马顿迹而增鸣，士嚬顣而霑襟，若乃巡郊泽，戏野坰，奏君马，咏南城，惨巫山之遐险，欢芳树之可荣。
【表】魏陈王曹植谢鼓吹表曰：许以箫管之乐，荣以田游之嬉，陛下仁重有虞，恩过周旦，济世安宗，寔在圣德。
梁简文帝让鼓吹表曰：宽博为善，不饰被於声明，缘宠成功，未增荣於铙管，岂宜响芳树於西河，鸣朝飞於黑水，彼己之讥何惧，尸素之诫知惭。
梁江淹为齐高帝让前部羽葆鼓吹表曰：臣闻国容军礼，旌羽昭其华，车骑品第，銮蕤蔼其饰，世教以之垂采，民听以之流文，故勒岫铭海之功，鞞革写其咏，戡难夷邦之业，管竹凝其声，朱露玄云，既锡上德，巫山芳树，以被奇勋。
隋江总谢敕给鼓吹表曰：略寻近古，逖听前事，王文宪匡佐革命，沈隐侯经纶始运，骑吹之荣，犹难忝冒，以臣况此，寔非伦辈，岂可更崇文物，重假名器，高台迢遰，未朱夏而登临，芳树华滋，非青春而奏曲。
◇相风
《晋令》曰：车驾出入，相风前引。
【赋】晋傅玄相风赋曰：昔之造相风者，知其自然之极乎，其达变通之理乎，观妙之微，神明可通，夫能立成器以占吉凶之先见者，莫精乎此，乃构相风，因象设形，蜿盘兽以为趾，建修竿之亭亭，体正直之无桡，度经高而不倾，栖神乌於竿首，俟祥风之来征。
晋张华相风赋曰：盖在先圣，道济生人，拟议天地，错综明神，在璿玑以齐七政，象浑仪於陶钧，考古旁於六气，仰贞观於三辰，爰在保章，世序其职，辩风候方，必立准极，循物致用，器不假饰，眇脩幹之迢迢，凌高墉而茎植，玄鸟偏其增翥，晞云霄而矫翼，嘉创制之穷理，谅器浅而事深，步元气於寻木，寄先识於兹禽，既在高而思危。又戒险而自箴，虽回易之无常，终守正而不淫，永恪立以弥世，志淹滞而愈新，超无返而特存，差偶景而为邻。
晋潘岳相风赋曰：混元恍其初判，二气变而无穷，动靡微而不兆，象有始而必终，思先天而不违，立成器以相风，栖灵乌於帝庭，似月离乎紫宫，飞轻羽於竿杪，若鸾翔乎云中，广漠兴而习坎，景风发而溯离，阊阖扬而西指，明庶起而东移。
晋陶侃相风赋曰：乃有相风之为形也，终日九征，桀然特立，不邪不倾，拟云阁以秀出，晞峻岭於层城，直南端以基趾，双崇魏之峣峥，象建木於都广，邈不群而独荣，朴虽小而不巨，何物鲜而功大，眇翩翩以高翔，象离鹍於云际，擢孤茎而特挺，若芙蓉於水裔，若乃华盖警乘，奉引先驱，豹饰在后，葳蕤清路，百僚允则，彰我皇度。
晋孙楚相风赋曰：伊圣皇之高烈，美治道之穆清，兼乾坤之普覆，齐三光之朗明，犹恭己以劳谦，迄日昃而不宁，虑听政之有阙，诫祸福於无形，建殊才於辰极，树相风於紫庭，尔乃神兽盘其根，灵乌据其颠，羽族翩飘罗其侧，翔风萧聊出其间。
◇漏刻
《说文》曰：漏以铜盛水，刻节，昼夜百刻。
《周官》曰：挈壶氏，掌壶，皆以水火守之，分以日夜。
《东观汉记》曰：樊梵，每当直事，常晨驻车待漏。
《吴录》曰：吴范，善占候，知风气，关羽将降，孙权问范，范曰：期明日中，权立表下漏以待之，及中不至，权问其故，范曰：未正中，顷之，有风动帷，范曰：羽至矣，外称万岁，传言得羽矣。
【赋】晋陆机漏刻赋曰：伟圣人之制器，妙万物而为基，形罔隆而弗包，理何远而不之，既穷神以尽化。又设漏以考时，尔乃挈金壶以南罗，藏幽水而北戢，拟洪杀於编锺，顺卑高而为级，激悬泉以远射，跨飞涂而遥集，伏阴虫以承波，吞恒流其如挹，是故来象神造，去犹鬼幻，因势相引，乘灵自荐，口纳焜吐，水无滞咽，形微独茧之绪，逝若垂天之电，笼八极於千分，度昼夜乎一箭，抱百刻以骏浮，仰胡人而利见，夫其体也简，而效绩也诚，其假物也粗，而致用也精，积水不过一锺，导流不过一筳，而用天者因其敏，分地者赖其平，微听者假其察，贞观者借其明，考计历之潜虑，恻日月之幽情。
宋鲍昭观漏赋曰：历玉阶而升隩，访金壶之盈阙，观腾波之吞泻，视惊箭之登设，谨户牖而知命，掩云雾而测晖，创百龄於纤隐，积千里於空微，彼峥峥而行溢，此冉冉而逾衰，抚寸心而未改，指分光而永违，贯古今而并念，信寡易而多难，时不留乎激矢，生乃急於走丸，神怵迫而忘虑，心坎懔而鲜欢，望天涯而伫念，棹雄剑而长叹，嗟生民之永迷，躬与后而皆恤，死零落而无二，生差池而非一。
【铭】后汉李尤漏刻铭曰：昧旦丕显，敬听漏音，思我王度，如玉如金。
晋孙绰漏刻铭曰：二仪贞运，圣鉴通玄，数以微器，理以象宣，乃制妙漏，挈壶是铨，近取诸物，远赞自然，川满则盈，乘虚赴下，灵虬吐注，阴虫承写，昏明无隐其晷度，阴阳是效其屈伸，不下堂而天地理得，设一器而万事同伦。
梁元帝漏刻铭曰：玉衡称物，金壶博施，司南司火，未符兹义，帝曰钦哉，纳隍斯譬，实惟简在，穷神体智，宫槐晚合，月桂宵晖，清台莫爽，解谷胥依，七分六日，五祀三微，事齐幽赞，乃会通几，碧海有乾，绛川犹竭，飞流五色，涓涓靡绝，龙首傍注，仙衣俯裂，箭不停晷，声无暂辍，用天之贞，分地之平，如弦斯直，如渭斯清。
梁陆倕新漏刻铭曰：微若抽茧，逝如激电，耳不辍音，眼无留眄，铜史司刻，金徒抱箭，履薄非兢，临深罔战，授受靡愆，登降弗爽，惟精惟一，可法可象，月不遁来，日无藏往，分似符契，至犹影响，合昏暮卷，蓂荚晨生，尚辩天意，犹测地情，况我神造，通幽洞灵。
周王褒漏刻铭曰：窃以混元开辟，天回地旋，历象运行，暑来寒往，二分同道，乌灵正其昏夕，两至相遇，表圭测其长短，虽则晦朔先后，失於公羊之说，次舍盈缩，惑於丘明之传，至乎出卯入酉，黄道青绿，季孟相推，启闭从序，挈壶掌分数之令，太史陈立成之法，军将以之悬井，壶郎以之趍奏，百王垂训，千祀馀烈者焉，铭曰：玄仪西运，逝水东流，甘川浴日，深壑藏舟，测兹秘象，是曰神谋，正震治历，下武惟周，忽微以测，积空成数，圭表弗差，光阴斯赴，箭水无绝，灵虬长注，经寸日轮，四分天度，器遵昔典，景移新刻，荆山既镌，昆吾且勒，以福眉寿，百王垂则。
李尤刻漏铭曰：昔在先圣，配天垂则，仰釐七曜，俯顺坤德，乃建日官，俾立漏刻，昏明既序，景曜不忒，唐命羲和，敬授人时，悬象著明，帝以崇熙，季末不虔，德衰于兹，挈壶失节，刺流在诗。


闺情
◇闺情
《毛诗》曰：自伯之东，首如飞蓬，岂无膏沐，谁適为容。
又，角枕粲兮，锦衾烂兮，予美忘此，谁与独旦。
又，我徂东山，滔滔不归，我来自东，零雨其濛，鹳鸣于垤，妇叹于室。
又，采绿，刺怨旷也，幽王之时，多怨旷者，终朝采绿，不盈一匊，予发曲局，薄言归沐，终朝采蓝，不盈一襜，五日为期，六日不詹。
又，静女其姝，俟我於城隅，爱而不见，搔首踟蹰
又，燕尔新婚，如兄如弟。
又曰：未见君子，忧心忡忡，亦既见止，亦既覯止，我心则降。
又，未见君子，忧心惙惙，亦既见止，亦既覯止，我心则悦。
《左传》：晋叔向曰：昔贾大夫恶，娶妻而美，三年不言不笑，御以如皋，射雉获之，其妻始笑而言。
又，晋文公谓季隗曰：待我二十五年不来而后嫁，季隗曰：我二十五年矣。又如是而嫁，则就木焉。
《说苑》曰：齐王起九重之台，募国中能画者，赐之钱，有敬君，居常饥寒，其妻妙色，敬君工画台，贪赐画台去家日久，思忆其妻，像向之而笑，傍人见以白王，王召问之，对曰：有妻如此，去家日久，心常念之，窃画其像，以慰离心，不悟上闻。
汉［汉下脱书字。］张敞为妇画眉，帝知问之，敞曰：闺房之内，夫妇之私，有过此者。
又，李夫人得幸武帝而卒，上怜悯焉，图画其像於甘泉宫，初李夫人病笃，上自临候之，夫人蒙被谢曰：妾久寝病，形貌毁坏，不可以见帝，上曰：夫人病亦甚，殆将不起，一见我，属讬王及兄弟，岂不快哉，夫人曰：尊官在帝，不在一见，上复言，欲必见之，夫人遂转面向壁歔欷，上不悦而起，夫人姊妹让之曰：独不可一见上，属讬兄弟耶，夫人曰：不见帝者，乃欲深讬兄弟也，夫以色事人者，色衰则爱弛，上所恋恋念我，以平生容貌也，今见我毁坏，颜色非昔，必且畏恶我，尚肯思复录其兄弟哉。
《风俗通》曰：有张伯偕仲偕兄弟，形貌绝相类，仲偕妻新妆竟，忽见伯偕，乃戏问曰：今日妆饰好不，伯偕应之曰：我伯偕也，妻乃趍避之，须臾。又见伯偕，犹以为仲偕，告云，向大错误，伯偕曰：我故伯偕也。
《世说》曰：王浑妻锺夫人，每尝卿浑，浑曰：讵可尔，妻曰：怜爱卿，是以卿卿，我不卿卿，谁当卿卿。
又曰：荀奉蒨妻曹氏，有艳色，妻常病热，奉蒨乃出中庭取冷，还，以家［○世说惑溺篇作身。］熨之，妻亡人吊，不哭而神伤，无几，奉蒨亦卒。
又曰：孙楚妻亡，至祥，仍为诗以悼之，王武子见其文曰：未知文生於情，情生於文，见此使人增伉俪之重。
湘川记曰：舜巡狩苍梧而崩，三妃不从，思忆舜，以泪染竹，竹尽为班。
【诗】古诗曰：青青河畔草，郁郁园中柳，盈盈楼上女，皎皎当窗牖，瓘瓘红粉妆，纤纤出素手，昔为娼家女，今为荡子妇，荡子行不归，空床难独守。
又曰：上山采蘪芜，下山逢故夫，长跪问故夫，新人复何如，新人虽云好，未若故人姝，其色似相类，手爪不相如，新人从门入，故人从閤去，新人工织缣，故人工织素，织缣日一匹，织素五丈馀，持缣将比素，新人不如故。
又曰：兰若生春阳，涉冬犹盛滋，原言追昔爱，情款感四时，美人在云端，天路隔无期。
后汉焦仲卿妻刘氏，为姑所遣，时人伤之，作诗曰：孔雀东南飞，五里一徘徊，十三能织绮，十四学裁衣，十五弹箜篌，十六诵书诗，十七嫁为妇，心中常苦悲，君既为府史，守节情不移，鸡鸣入机织，夜夜不得息，三日断五疋，大人故言迟，非为织作迟，君家妇难为，妾有绣腰襦，葳蕤金缕光，红罗複斗帐，四角垂香囊，交文象牙簟，宛转素丝绳，鄙贱虽可薄，犹中迎后人。
魏陈王曹植诗曰：揽衣出中闺，逍遥步两楹，闲房何寂寥，绿草被阶庭，空穴自生风，百鸟翩南征，春思安可忘，忧戚与君并，佳人在远道，妾身单且茕，欢会难再遇，兰芝不重荣，人皆弃旧爱，君岂若平生，寄松为女萝，依水如浮萍，赍身奉衿带，朝夕不堕倾，傥终顾眄恩，永副我中情。
又曰：明月照高楼，流光正徘徊，上有愁思妇，悲叹有馀哀，借问叹者谁，云是客子妻，君行逾十年，孤妾常独栖，君若清路尘，妾若浊水泥，浮沉各异势，会合何时谐，原为西南风，长游［《文选》二十三作逝。］入君怀，君怀时不开，妾心将何依。
又曰：西北有织妇，绮缟何缤纷，明晨秉机杼，日晏不成文，太息终长夜，悲啸入青云，妾身守空房，良人从行军，自期三年归，今已历九春，孤鸟绕树翔，噭々鸣索群，原为南流景，驰光见我君。
魏徐幹室思诗曰：浮云何洋洋，原因通我辞，一逝不可归，啸歌久踟蹰，人离皆复会，我独无反期，自君之出矣，明镜开［玉台新咏一，作暗，疑当作闭。］不治，思君如流水，何有穷已时。
晋潘岳内顾诗曰：静居怀所欢，登城望四泽，春草郁青青，桑者何弈弈，芳林振丹荣，渌水激素石，初征冰未泮，忽焉振絺绤，漫漫三千里，迢迢远行客，驰情恋朱颜，寸阴过盈尺，夜愁极清晨，朝悲终日夕，山川自悠永，原言良不获，别岭诉归期，云沉不可释。
晋陆机为陆思远妇作诗曰：二合兆嘉偶，女子礼有行，洁己入德门，终远母与兄，如何躭时宠，游宦忘归宁，虽为三载妇，顾景媿虚名，岁暮饶悲风，洞房凉且清，拊枕循薄质，非君谁见荣，离君多悲心，寤寐劳人情，敢忘桃李陋，侧想瑶与琼。又拟青青河畔草诗曰：靡靡江离草，熠烁生河侧，皎皎彼姝女，婀娜当轩织，粲粲娇容姿，灼灼美颜色，良人游不归，偏栖独只翼，空房来悲风，中夜起叹息。
又拟兰若生春阳诗曰：嘉树生朝阳，凝想封其条，执心守时信，岁寒终不凋，美人何其旷，的的在云霄。
晋张华情诗曰：北方有佳人，端坐鼓鸣琴，终晨抚管弦，日夕不成音，忧来结不解，我思存所钦。
又情诗曰：君居北海阳，妾在江南阴，悬貌极脩途，山川阻且深，承懽注隆爱，结分投所钦，衔恩守笃义，万里讬微心。
又诗曰：游目四野外，逍遥独延伫，兰蕙缘清渠，繁华阴渌渚，佳人不在兹，取之欲谁与，巢居知寒风，穴处知阴雨，不曾远别离，安知慕俦侣。
宋孝武帝拟室［原讹空，据冯校本改。］思诗曰：自君之出矣，金翠闇无精，思君如日月，回还昼夜生，宋江夏刘义恭拟诗曰：自君之出矣，笥锦废不开，思君如清风，晓夜尝徘徊。
宋颜师伯拟诗曰：自君之出矣，芳帷低不举，思君如回雪，流乱无端绪。
齐王融秋胡诗曰：日月共为照，松筠俱以贞，佩纷甘自远，结镜待君明，且协金兰好，方愉琴瑟情，佳人忽千里，空闺积思生。
梁简文帝咏人弃妾诗曰：昔时娇玉步，含羞花烛边，岂言心爱断，衔啼私自怜，但觉欢成愁，非关丑易妍，独鹄罢中路，孤鸾死镜前。
又春宵诗曰：花树含春藂，罗帐夜长空，风声随筱韵，月色与池同，采笺徒自襞，无信往云中。
又晓思诗曰：晨禽争学啭，朝花乱欲开，炉烟入斗帐，屏风隐镜台，红妆几尽泪，荡子何当来。
又冬晓诗曰：冬朝日照梁，含愁下前床，帷褰竹叶带，镜转菱花光，会是无人觉，何用早红妆。
又秋闺夜思诗曰：非关长信别，讵是良人征，九重忽不见，万恨满心生，夕门掩鱼钥，宵床悲画屏，回月临阶度，吟虫绕砌鸣，初霜实细叶，秋风吹乱萤，故妆犹累日，新衣裂［玉台新咏七作襞。］未成，欲知妾不寐，城外捣砧声。
又倡楼怨节诗曰：朝日斜来照户，春鸟争飞出林，片光片影皆丽，一声一啭煎心，上林纷纷花落，淇水漠漠苔浮，年驰节流易尽，何为忍意含羞。
又春别诗曰：别观蒲萄带实垂，江南豆蔻生连枝，无情无意又如此，有心有恨徒别离。
又诗曰：可怜淮水去来潮，春隄杨柳覆河桥，泪痕未燥讵终朝，行闻玉佩已相要。
又诗曰：桃红李白若朝妆，羞持憔悴比新芳，不惜暂住君前死，愁无西国更生香。
梁元帝寒闺诗曰：乌鹊夜南飞，良人行未归，池水浮明月，寒风送捣衣，原织回文锦，因君寄武威。
又闺怨诗曰：荡子从游宦，思妾守房栊，尘镜朝朝掩，寒床夜夜空，若非有懽悦，何事久西东，知人相望否，泪尽梦啼中。
又代旧姬有怨诗曰：宁为万里隔，乍作死生离，那堪眼前见，故爱逐新移，未展春花落，遽被凉风吹，怨黛舒还敛，啼红拭复垂，谁能巧为赋，黄金妾不赀。
又别诗曰：昆明夜月光如练，上林朝花色如霰，花朝月夜动春心，谁忍相思今不见。
又诗曰：试看机上蛟龙锦，还瞻庭里合欢枝，映日通风影珠幔，飘花拂叶度金池，不闻离人当重合，唯悲合罢会成离。
又诗曰：门前杨柳乱如丝，直置佳人不自持，適言新作裂纨诗，谁悟今成织素辞。
又诗曰：日暮徙倚渭桥西，正见流月与云齐，若使月光无近远，应照离人今暝啼。
又诗曰：别罢花枝不共攀，别后书信不相关，欲賝行人寄消息，衣常潮水暝应还。
又诗曰：三月桃花合面脂，五月新油好煎泽，莫复临时不寄人，漫道江中无估客。
梁武陵王萧妃夜梦诗曰：昨夜梦君归，贱妾下鸣机，极知意气薄，不着去时衣，故言如梦里，赖得雁书飞。
梁范云拟古诗曰：自君之出矣，罗帐咽秋风，思君如蔓草，连延不可穷。
梁王僧孺为何逊旧姬拟上山采蘼芜诗曰：出户望兰薰，褰帘正逢君，敛容裁一访，新人讵可闻，新人含笑近，故人含笑隐，妾意在寒松，君心逐朝槿。
又为姬人怨诗曰：自知心里恨，还向影中羞，回持昔慊慊，变作今悠悠，还君与妾扇，归妾与君裘，弦断犹可续，心去最难留。
又为人伤近而不见诗曰：嬴女凤皇楼，汉姬柏梁殿，讵过仙将死，音容不可见，独我一心人，同乡不异县，异县不成隔，同乡更脉脉，脉脉如牛女，□由［○冯校本上字缺同，下作由，按玉台新咏六，本句作无妨年一语，疑此当作无由寄一语。］寄一语。
又作宠姬诗曰：及君高堂还，值妾妍妆罢，曲房褰锦帐，回廊步珠屣，玉钗时可挂，罗襦讵难解，再顾连城易，一眄千金买。
又咏姬人诗曰：窈窕守容华，但歌有情曲，转眄非无以，斜眉幸相属，不减许飞琼，多胜刘璧玉，何因送款款，半饮杯中醁。
梁萧子显春别诗曰：翻湋度燕双比翼，杨柳千条共一色，但看陌上携手归，谁能对此空中忆。又诗曰：幽宫积草自芳菲，黄鸟芳树情相依，争风竞日常闻响，重花叠叶不通飞，当知此时动妾思，蹔使罢袂拂臣衣。
又诗曰：衔悲揽涕别心知，桃花李色任风吹，本如人心不似树，何意人别似花离，梁刘缓闺怨诗曰：别后春池异，荷尽欲生冰，箱中翦刀冷，台上面脂凝，纤腰转无力，寒衣怨不胜。
又秋闺诗曰：楼上起秋风，绝望秋闺中，烛溜花行满，香然奁欲空，徒交两行泪，俱浮妆上红¨
梁吴筠闺怨诗曰：胡笳屡凄断，征蓬未肯唤，娈坐江之介，君戍小长安，相去三千里，参差书信难，四时无人见，谁复重罗纨。
又闺怨诗曰：春草可揽结，妾心正断绝，绿鬓愁中改，红颜啼里灭，非独泪如珠，亦见珠成血，原为飞鹊镜，翩翩照离别。
又古意诗曰：贱妾思不堪，采桑渭城南，带减连枝绣，发乱凤皇簪，花舞依长薄，鹅飞爱渌潭，无由报君此，流涕向春蚕。
梁庾肩吾春宵诗曰：征人别来久，年芳复临牖，烛下夜缝衣，春寒偏着手，原及归飞雁，因书向高柳。
又冬晓诗曰：邻鸡声已传，愁人竞不眠，月光侵曙后，霜明落晓前，萦鬟起照镜，谁忍椠花钿。
梁刘孝绰春宵诗曰：春宵犹自长，春心非一伤，月带园楼影，风飘花树香，谁能对双燕，暝暝守空床。
又冬晓诗曰：冬晓风正寒，偏念客衣单，临妆罢铅黛，含泪翦绫纨，寄语龙城下，讵知书信难。
又古意诗曰：燕赵多佳丽，白日照红妆，荡子十年别，罗衣双带长，春楼怨难守，玉阶悲自伤，对此归飞燕，衔泥绕曲房，差池入绮幕，上下傍雕梁，故居犹尚尔，故人安可忘，徒然枕枕席，谁与同衣裳，空使兰膏夜，蜅蜅对繁霜。
梁何逊闺怨诗曰：晓河没高栋，斜月半空庭，窗中度落叶，帘外隔飞萤，含情下翠帐，掩涕闭金屏，旨［玉台新咏五作昔。］期今未反，春草寒复青，思君无转易，何异北辰星。
又咏倡妇诗曰：暧暧高楼暮，华烛帐前明，罗帷雀钗影，宝瑟凤雏声，夜花枝上发，新月雾中生，谁念当窗牖，相望独盈盈。
梁费昶长门怨诗曰：向夕千悲起，百恨何嗟及，愁思且归床，罗襦方掩泣，绛树摇风软，黄鸟弄声急，金屋贮娇时，不言君不入。
梁刘孝仪闺怨诗曰：本无金屋宠，长作玉阶悲，一乖西北丽，宁复城南期，永巷愁无歇，应门闭有时，空劳织素巧，徒为团扇词，匡床终不共，何由横自私。
梁刘孝威春宵诗曰：花开人不归，节暖衣须变，回钗挂反镮，拭泪绳春线，今夜月轮圆，胡兵必应战。
又冬晓诗曰：妾家边洛城，惯识晓锺声，锺声犹未尽，汉使报应行，天寒砚水冻，心悲书不成。
梁刘孝先春宵诗曰：夜楼明月弦，露下百花鲜，情多意不设，啼罢未归眠，敦煌定若远，一信动经年。
又冬晓诗曰：晨霞影翠帷，思妇织霜丝，经寒牵杼涩，钏冷调梭迟，乍废倡楼粉，贪赴远人期，梁王筠闺情诗曰：月出宵将半，星流晓未央，空闺易成响，虚室自生光，娇羞悦人梦，犹言君在傍。
又向晓闺情诗曰：北斗行欲没，东方稍已晞，晨鸡初下栖，晓露上霑衣，衾裯徒有设，信誓果相违，讵忍开朝镜，羞恨掩空扉。
又春游诗曰：藂兰已飞蝶，杨柳半藏鸦，物色相煎荡，微步出东家，既同翡翠翼，复如桃李花，欲以千金笑，回君流水车。
梁陆罩诗曰：自怜断带日，偏恨分钗时，留步惜馀影，含意结愁眉，徒知今异昔，空使怨成思，欲以别离意，独向蘼芜悲。
梁鲍泉寒闺诗曰：行人消息断，空闺静复寒，风急朝机燥，镜暗晚妆难，从来腰自小，衣带就中宽。
梁邓铿闺怨诗曰：暂别犹添恨，何忍别经时，藂桂频销叶，庭树几攀枝，君言妾貌改，妾畏君心移，终须一相见，并得两心知。
又月夜闺中诗曰：闺中日已暮，楼上月初华，树阴缘砌上，窗影向床斜，开屏写密书，卷帐照垂花，谁能当此夕，独处类倡家，梁萧子晖春宵诗曰：夜夜妾偏栖，百花含露低，虫声绕春岸，月色思空闺，倩语长安驿，辛苦寄辽西。又冬晓诗曰：步栏光欲通，曙鸟向西东，烛灭传馀气，帷香开晓风，繁花无处尽，还销寒镜中。
梁刘邈秋闺诗曰：萤飞绮窗外，妾思霍将军，灯前量兽锦，檐下织花纹，坠露如轻雨，长河似薄云，秋还百种事，衣成不暇熏。
梁萧子云春思诗曰：春风荡罗帐，馀花落镜奁，池荷正卷叶，庭柳复垂檐，竹柏君自改，团扇妾方嫌，讵能怜故素，终为泣新缣。
梁何思澄古意诗曰：故交不可忘，犹如兰桂芳，新知虽可悦，不异茱萸香，妾有凤皇曲，非无陌上桑，荐君君不御，抱瑟自悲凉。
梁朱越赋得荡子行未归诗曰：坐楼愁出望，息意不思春，无奈园中柳，寒时已报人，捉梳羞理鬓，挑朱懒向唇，何当上路晚，风吹还骑尘。
陈阴铿南征闺怨诗曰：湘水旧言深，征客理难寻，独愁无处道，长啼不自禁，作人憎解佩，从来懒听音，唯当有夜鹊，南飞似妾心。
又秋闺怨诗曰：独眠虽已惯，秋来只自愁，火笼恒暖脚，行障镇床头，眉含黛俱敛，啼将粉共流，谁能无限别，唯守一空楼。
陈李爽山家闺怨诗曰：山中多早梅，荆扉达曙开，竹巾君自折，荷衣谁为裁，行云无处所，人住在阳台。
陈张正见山家闺怨诗曰：王孙春好游，云鬓不胜愁，离鸿暂罢曲，别路已经秋，山中桂花晚，勿为俗人留。
又赋得佳期竞不归诗曰：良人万里向河源，倡妇三秋思柳园，路远寄诗空织锦，宵长梦反欲惊魂，飞蛾屡绕帷前烛，衰草还侵阶上玉，衔啼拂镜不成妆，促柱繁弦还乱曲，时忿年移竞不归，偏憎信急夜缝衣，流萤映月明空帐，疏叶从风入断机，自对孤鸾向影绝，终无一雁带书飞。
陈徐湛赋得班去赵姬升诗曰：班姬与飞燕，俱侍汉王宫，不意恩情歇，偏将衰草同，香飞金辇外，苔上玉阶中，今日悲团扇，非是为秋风。
隋江总赋得空闺怨诗曰：荡妻怨独守，卢姬伤独居，瑟上调弦落，机中织素馀，自羞泪无燥，翻觉梦成虚，复嗟长信閤，寂寂往来疏。
又为姬人怨服散诗曰：天寒海水惯相知，空床明月不相宜，庭中芳桂憔悴叶，井上疏桐零落枝，寒灯作花羞夜短，霜雁多情恒结伴，非为陇水望秦川，直置思君肠自断，薄命夫婿好神仙，逆愁高飞向紫烟，金丹欲成犹百炼，玉酒新熟几千年，妾家邯郸好轻薄，特忿仙童一丸药，自悲行处绿苔生，何悟啼多红粉落，莫轻小妇狎春风，罗袜也得步河宫，云车欲驾应相待，羽衣未去幸须同，不学萧史还楼上，会逐恒娥戏月中。
又闺怨诗曰：寂寂青楼大道边，纷纷白雪绮窗前，池上鸳鸯不独自，帐中苏合还空然，屏风有意障明月，镫火无情照独眠，辽西水冻春应少，蓟北鸿来路几千，原君关山及早度，念妾桃李片时妍。
又诗曰：蜘蛛作丝满帐中，芳草结叶当行路，红脸脉脉一生啼，黄鸟飞飞有时度，故人虽故昔经新，新人虽新复应故。
【赋】梁元帝荡妇秋思赋曰：荡子之别十年，倡妇之居自怜，登楼一望，唯见远树含烟，平原如此，不知道路几千，天与水兮相逼，山与云兮共色，山则苍苍入汉，水则涓涓不测，谁复堪见鸟飞，悲鸣只翼，秋何月而不清，月何秋而不明，况乃倡楼荡妇，对此伤情，於时露萎庭蕙，霜封阶砌，坐视带长，转看腰细，重以秋水文波，秋云似罗，日黯黯而将暮，风骚骚而渡河，妾怨回文之锦，君思出塞之歌，相思相望，路远如何，鬓飘蓬而渐乱，心怀愁而转叹，愁萦翠眉敛，啼多红粉漫，已矣哉，秋风起兮秋叶飞，春花落兮春日晖，春日迟迟犹可至，客子行行终不归。
梁江淹倡妇自悲赋曰：日自赵东，来舞汉宫，瑶席金陈，桂枝娇春，素壁翠楼，明月使秋，歌声忽散，倡人复愁，君王更衣，露色未晞，侍青銮以云徙，夹丹辇以霞飞，原南山之无隙，指寿陵以同归，俄而绿衣坐奋，白华卧进，屑骨不怜，抵金谁吝，九重以闭，高门自芜，青苔积兮银閤涩，网罗生兮玉梯虚，度九冬而廓处，经十秋而分居，伤营魄之已尽，畏松柏之无馀，去柏梁以掩袂，出桂柱而敛眉，视朱殿以再暮，抚嫔华而一疑。
周庾信荡子赋曰：荡子辛苦逐征行，直守长城千里城，陇水恒冰合，关山唯明月，况复空床起怨，倡妇生离，纱窗独掩，罗帐长垂，新筝不弄，长笛羞吹，常年桂苑，昔日兰闺，罗敷总发，弄玉初笄，新歌子夜，旧舞前溪，别后关情无复情，离前明镜不须明，合欢无信寄，回纹织未成，游尘满床不用拂，细草横阶随意生，前日汉使著章台，闻道夫婿定应回，手巾还欲燥，愁眉即剩开，逆想行人至，迎前含笑来。
【书】后汉秦嘉与妻书曰：不能养志，当给郡使，随俗顺时，黾勉当去，知所苦故尔，未有瘳损，想念悒悒，劳心无已，当涉远路，趋走风尘，非志所慕，惨惨少乐。又计往还，将弥时节，念发同怨，意有迟迟，欲暂相见，有所属讬，今遣车往，想必自力。
秦嘉妻徐淑答书曰：知屈珪璋，应奉岁使，策名王府，观国之光，虽失高素皓然之业，亦是仲尼执鞭之操也，自初承问，心原东还，迫疾惟宜抱叹而已，日月已尽，行有伴例，想严庄已办，发迈在近，谁谓宋远，企予望之，室迩人遐，我劳如何，深谷逶迤，而君是涉，高山岩岩，而君是越，斯亦难矣，长路悠悠，而君是践，冰霜惨烈，而君是履，身非形影，何得动而辄俱，体非比目，何得同而不离，於是咏萱草之喻，以消两家之恩，割今者之恨，以待将来之欢，今適乐土，优游京邑，观王都之壮丽，察天下之珍妙，得无目玩意移，往而不能出耶。
嘉重报妻书曰：车还空反，甚失所望，兼叙远别，恨恨之情，顾有恨然，间得此镜，既明且好，形观文彩，世所希有，意甚爱之，故以相与，并宝钗一双，好香四种，素琴一张，常所自弹也，明镜可以鉴形，宝钗可以耀首，芳香可以馥身，素琴可以娱耳。
妻又报嘉书曰：既惠音令，兼赐诸物，厚顾殷勤，出於非望，镜有文彩之丽，钗有殊异之观，芳香既珍，素琴益好，惠异物於鄙陋，割所珍以相赐，非丰恩之厚，孰肯若斯，览镜执钗，情想仿佛，操琴咏诗，思心成结，敕以芳香馥身，喻以明镜鉴形，此言过矣，未获我心也，昔诗人有飞蓬之感，班婕妤有谁荣之叹，素琴之作，当须君归，明镜之鉴，当待君还，未奉光仪，则宝钗不列也，未侍帷帐，则芳香不发也。
梁何逊为衡山侯与妇书曰：昔人遨游洛汭，会遇阳台，神仙仿佛，有如今别离，［离字疑衍。］帐前微笑，涉想犹存，而幄里馀香，从风且歇，掩屏为疾，引领成劳，镜想分鸾，琴悲别鹤，心如膏火，独夜自煎，思等流波，终朝不息，始知萋萋萱草，忘忧之言不实，团团轻扇，合欢之用为虚，路迩人遐，音尘寂绝，一日三秋，不足为喻，聊陈往翰，宁写款怀，迟枉琼瑶，慰其杼轴。
周庾信为上黄侯世子与妇书曰：昔仙人道引，尚刻三秋，神女将梳，犹期九日，未有龙飞剑匣，鹤别琴台，莫不衔怨而心悲，闻猿而下泪，人非新市，何处寻家，别异邯郸，那应知路，想镜中看影，当不含啼，栏外将花，居然俱笑，分杯帐里，却扇床前，故是不思，何时能忆，当学海神，逐潮风而来往，勿如织女，待填河而相见。
陈伏知道为王宽与妇义安主书曰：昔鱼岭逢车，芝田息驾，虽见妖淫，终成挥忽，遂使家胜阳台，为欢非梦，人惭萧史，相偶成仙，轻扇初开，欣看笑靥，长眉始画，愁对离妆，犹闻徙佩，顾长廊之未尽，尚分行幰，冀迥陌之难回，广摄金屏，莫令愁拥，恒开锦幔，速望人归，镜台新去，应馀落粉，燻炉未徙，定有馀烟，泪滴芳衾，锦花长湿，愁随玉轸，琴鹤恒惊，已觉锦水丹鳞，素书稀远，玉山青鸟，仙使难通，采笔试操，香笺遂满，行云可讬，梦想还劳，九重千日，讵想倡家，单枕一宵，便如荡子，当令照影双来，一鸾羞镜，勿使窥窗独坐，恒娥笑人。


宠幸游侠报恩报雠盟
◇宠幸
《左传》曰：申侯有宠於楚文王，文王将死，与之璧，使行，曰：唯我知汝，汝专利而不厌，我死，汝必速行，无適小国，将不容汝焉，既葬，出奔郑。又宠於厉公。
又曰：公子他有白马四，宋公嬖向魋，魋欲之，公取而朱其尾鬛，以与之，他怒，使其从夺之，魋惧，将走，公闭门而泣之，目尽肿。
《韩子》曰：弥子瑕有宠於卫国，卫国法，窃驾君车罪刖，子瑕之母病，其人有夜告弥子，弥子矫驾君车以出，君闻而贤之曰：孝哉，为母之故，犯刖罪，异日与君游於果园，食桃而甘，以其馀献君，君曰：爱我，忘其口，啖寡人。
《战国策》曰：楚王游云梦，结驷千乘，旌旗蔽日，野火之起若云蜺，兕虎之〈口睪〉若雷霆，有狂兕依轮，而王亲扞弓而射之，一发而殪，王仰天而笑曰：乐矣，今日之游也，寡人万岁千秋之后，谁与同乐此矣，安陵君缠泣数行而进曰：臣入则侍席，出则陪乘，大王万岁千秋之后，臣原以身拭黄泉，驱蝼蚁。又何得此乐而乐之，大王悦，而封缠为安陵君。
又曰：魏王与龙阳君共船而钓，龙阳君涕下，王曰：何为泣，曰：为臣之所得鱼也，王曰：何谓也，对曰：臣之所得鱼也，臣甚喜，后得又益大，臣欲弃前所得鱼矣，今以臣之凶恶，而得为王拂枕席，今四海之内，美人亦甚多矣，闻臣之得幸於王也，必褰裳趍王，臣亦曩之所得鱼也，亦将弃矣，臣安能无涕出乎，魏王於是布令於四境之内曰：敢言美人者灭族。
《汉书》曰：汉兴，佞幸宠臣，高祖时，则有藉孺，孝惠时闳孺，此两人非有材能，但以婉媚贵幸，与上卧起，公卿皆因门说，故孝惠时，郎侍中皆冠鵕鸃，具带，傅脂粉，皆闳藉之属也。
又曰：邓通为黄头郎，文帝梦上天，不能，有一黄头郎推助之，及顾其衣裳，后穿，寐觉而之渐台，以梦中阴自求推者，见邓通其衣后穿，梦中所见也，召问甚悦，尊异之，通亦愿谨，不好外交，虽赐洗沐，不欲出，於是文帝赏赐通钜万以十数，赐通蜀严道铜山，得自铸钱。
又曰：韩嫣，武帝为胶东王时，与上学相爱，及上为太子，愈益亲，嫣善骑射，聪惠，上即位，欲事伐胡，而嫣先习兵，以故益尊贵，赏赐拟邓通，常与上共卧起。
又曰：李延年歌为变声，是时欲造乐，令司马相如等作诗，延年辄承意，弦歌所造诗，为之声曲，由是为协律都尉，佩二千石印绶，而上与之卧起，其爱幸将韩嫣同。
又曰：金日磾子赏建二人，皆爱幸，为武帝弄儿，常在旁，昭帝时，日磾两子俱侍中，与昭帝略同年，共卧起，赏为奉车都尉，建为驸马都尉。
又曰：张放，鸿嘉中，宣［当作成。］帝欲遵武帝故事，与近臣游宴，放以公主子，日数得幸，取皇后弟平恩侯许嘉女，上为放供帐，赐甲第，充以乘舆服饰，号为天子取妇，皇后嫁女，两宫使者，冠盖不绝，赏赐以千万，故与上卧起，宠爱殊绝。
又曰：董贤为郎，传漏正殿下，贤为人美丽，哀帝望见，悦其仪貌，识而问之曰：是舍人董贤耶，因引上与语，拜为黄门郎，由是始幸，贤宠爱日甚，为驸马都尉，侍中，出则参乘，入御左右，旬月间，赏赐累钜万，常与上卧起，常昼寝，偏藉上衣袖，上欲起，贤未觉，不欲动贤，乃断袖而起，其受恩至此。
《魏志》曰：孔挂［魏志三注作桂，下同。］性便妍，晓博弈蹋鞠，太祖爱之，每在左右，出入随从，挂察太祖意欢乐，因言吹，［魏志注作次。］曲有所陈，事多见从，数得赏赐。又多馈遗，挂由此侯服玉食，太祖既爱挂，五官将及诸侯亦皆亲之。
又曹毗曹肇传曰：肇纂［按本条不见魏志注，肇纂间疑有脱文。］明帝宠爱之，寝止恒同，常与帝戏，睹衣物，有不获，辄入御帐，服之径出，其见亲宠，类此比也。
《俗说》曰：桓玄宠丁期，朝贤论事，宾客聚集，恒在背后坐，食毕，便回盘与之，期虽被宠，而谨约不敢为非，玄临死之日，期乃以身捍刃。
【诗】魏阮籍诗曰：昔日繁华子，安陵与龙阳，夭夭桃李华，灼灼有辉光，悦泽若九春，罄折似秋霜，流眄发姿媚，言笑吐芬芳，携手等欢爱，宿昔同衾裳。
晋张翰周小史诗曰：翩翩周生，婉娈幼童，年十有五，如日在东，香肤柔泽，素质参红，团辅圆迹，菡萏芙蓉，尔形既淑，尔服亦鲜，轻车随风，飞雾流烟，转侧绮靡，顾眄便妍，和颜善笑，美口善言。
梁吴筠咏少年诗曰：董生唯巧笑，子都信美目，百万市一言，千金买相逐，不道参差菜，谁论窈窕淑，原君捧绣被，来就越人宿。
梁刘遵繁华诗曰：可怜周小童，微笑摘兰藂，鲜肤胜粉白，〈月曼〉脸若桃红，挟弹雕陵下，垂钩莲叶东，腕动飘香麝，衣轻任好风，幸承拂枕选，得奉画堂中，本知伤轻薄，含辞羞自通，翦袖恩虽重，残桃爱不终，蛾眉讵谁嫉，新姬近入宫。
【论】梁沈约宋书恩幸传序论曰：夫人君南面，九重奥绝，陪奉朝夕，义隔卿士，阶闼之任，宜有司存，既而恩以狎生，信由恩得，无可惮之姿，有易亲之色，孝建泰始，主威独运，空置百司，权不外假，而刑政纠杂，理难遍通，耳目所寄，事归近习，赏罚之要，是谓国权，出内王命，由其掌握，於是方涂结轨，辐辏同奔，人主谓其身卑位薄，以为权不得重，曾不见鼠凭社贵，狐藉虎威，外无逼主之嫌，内有专用之功，势倾天下，未之或悟，挟朋树党，政以贿成，鈇质创痏，构於床笫，服冕乘轩，出乎言笑之下，西京许史，盖不足云，晋朝王石，［宋书九十四恩倖传作庾。］未或能及，太宗晚运，屡经盛衰，权倖之徒，慴惮宗戚，欲使幼主孤立，永窃国权，构造异同，兴树祸隙，帝弟宗王，相继屠剿，民忘宋德，虽非一涂，宝祚夙倾，实由於此，呜呼哀哉。
◇游侠
《列子》曰：虞氏者，梁之富民也，家既充盛，钱金无量，财货无赀，登高楼，临大路，设乐陈酒，击博楼上，侠客相随而行，楼上博者大笑，鸢飞，適坠其腐鼠而中之，侠客曰：虞氏福乐之日久矣，常有轻易人之志，乃辱我以腐鼠，率徒属而灭其家。
《史记》曰：甯成抵罪得脱，乃诈［原讹许，据冯校本改。］刻传，出关归家，称曰：仕不至二千石，贾不至千万，安可比人乎，乃贳贷，买陂田千馀顷，役使数千家，数年，产至千金，为任侠，其役民重於郡守。
《淮南子》曰：北楚有任侠者，其子孙数止之，不听，县有贼，大搜其庐，事果发觉，夜惊而走，追及之，其所施德者，皆为之战，得免，反谓其子曰：汝数止吾侠，今有难，皆赖而身免，汝谏不可用也。
《战国策》曰：韩劚严遂事於君，二人相害，严遂正议直指，举韩劚之过，拔剑趋之，严遂惧诛，亡去，求人可以报韩劚者，至齐，阴交聂政，以意厚之，政母死，既葬除服曰：嗟乎，政乃市井之人，鼓刀之属，而严仲子不远千里，枉车骑而交臣，举金为亲寿，是深知政也，至濮阳，见严仲子曰：前所以不许子者，徒以亲在，今亲已亡，仲子所欲报者为谁，严仲子具告曰：臣之仇韩劚，政遂独行，仗剑至韩，直入刺劚，劚走而抱哀侯，政刺之，兼中哀侯，左右大乱。
《汉书》曰：战国合纵连衡，力政争彊，繇是列国公子，魏有信陵，赵有平原，齐有孟尝，楚有春申，皆藉王公之势，竞为游侠，鸡鸣狗吠，无不宾礼，而谈者以四豪而称首。
又曰：季布为任侠，有名，项籍使将兵，数窘汉王，项籍灭，高祖购求布千金，敢匿罪三族，布匿濮阳周氏，乃髡钳布衣褐，置广柳车中，并与其家僮数十人，之鲁朱家所卖之，朱家心知其季布也，买置田舍，乃之洛阳，见汝阴侯滕公说曰：季布何罪，臣各为其主用职耳，项氏臣岂可尽诛也，今上始得天下，而以私怨求一人，何示不广也，且以季布之贤，汉求之急，如此，此不北走胡，南走越耳，大忌壮士以资敌国，此伍子胥所以鞭荆王之墓也，君何不从容为上言之，滕公心知朱家大侠，意布匿其所，乃许诺，侍间，果言如朱家指，上乃赦布。
又曰：季布弟季心，气盖关中遇人谨恭，为任侠，方数千里，士争为死，尝杀人亡吴，从爰丝匿，长事爰丝，弟畜灌夫籍福之属，少年多待之，籍其名以行，当是时，季布以信闻关中。
又，郑当时为任侠自喜，孝景时，为太子舍人，每五日洗沐，常置驿马长安诸郊，请谢宾客，夜以继日，至明旦，常恐不遍，其知友皆天下有名之士也。
又曰：丞相公孙贺子敬声，以皇后姊子骄奢，擅用北军钱千九百万，发觉下狱，是时诏捕阳陵朱安世，不能得，上求之急，贺自请逐捕安世，以赎敬声罪，上许之，后果获安世，安世者，京师大侠也，闻贺欲以赎子，笑曰：丞相祸及宗矣，南山之竹，不足受我辞，斜谷之木，不足为我械，安世从狱中告敬声与阳石公主私通，及使巫祭祠，当道埋偶人，祝诅有恶言，下有司案验，贺父子死狱中。
又曰：灌夫，为人刚直使酒，不好面谀权贵，势在己右者，必陵之，在左者，愈贫贱，尤益礼敬，稠人广众，荐宠下辈，士以此多归之。
又曰：剧孟，以侠显，吴楚反时，条侯为太尉，乘传东，将至河南，得剧孟，喜曰：吴楚举大事，而不求剧孟，吾知其无能为已，天下骚动，大将得之，若一敌国，剧孟行大类朱家，及孟母死，自远方送丧，盖千乘，及孟死，家无十金之财。
又曰：郭解，河内轵人，任［《太平御览》四百七十三任上有解父以三字，此脱。］侠，孝文时诛死，解为人静悍，不饮酒，所杀甚众，以躯借友报仇，自喜为侠，解姊子见杀，解使人微知贼处，贼窘自归，具以实告，解曰：公杀之当，吾儿不直，遂放其贼，诸公闻之，皆多解之义，益附焉，解出入，人皆避，有一人独箕踞视之，解问其姓名，客欲杀之，解曰：居邑屋不见敬，是吾德不脩也，彼何罪。
又曰：万章与中书令石显相善，显坐专权擅势，免官故［汉书九十二游侠传故上有徙归二字，此脱。］郡，留其床席器物，直数百万，欲以与章，章不受，宾客或问其故，章叹曰：章以布衣见哀於石君，石君家破，不能有以安也，受其财物，此为石氏之祸，万氏反福耶，诸公以是称之。
又曰：娄护，字君卿，是时王氏方盛，宾客盈门，五侯兄弟，争名其客，各有所厚，唯护尽入其门，咸得其懽心，结士大夫，无所不倾，其交长者，尤见亲敬，众以是服之，与谷永俱为五侯上客，长安号曰：谷子云之笔札，娄君卿之唇舌，母死，送葬者致车二三千两，闾里歌之曰：五侯治丧娄君卿，时成都侯商为大司马卫将军，欲候护，其主簿谏曰：将军至尊，不宜入闾巷，商不听，遂往至护家，久住移时。
《魏志》曰：杨阿若，后名丰，字伯阳，少游侠，常以报仇解怨为事，故时人为之号曰：东市相斫杨阿若，西市相斫杨阿若。
【诗】晋张华侠曲曰：侠客乐险幽，筑室穷山阴，栖迟熊罴穴，容与虎豹林，雄儿任气候，声盖少年场，偕友行报怨，杀人駔市傍，吴刀鸣手中，利剑严秋霜，腾起如电激，回旋如流光，生从命子游，死闻侠骨香，没身心不惩，勇气如四方。
又游侠篇曰：翩翩四公子，浊世称贤明，食客三千馀，门下称豪英，游说朝夕至，辩士自纵横，孟尝东出关，济身由鸡鸣，信陵西反魏，秦人开济彊，赵胜南盟楚，乃与毛遂行，黄歇北適秦，太子还入荆。
宋王僧达依古诗曰：少年好驰侠，旅宦游关源，既践经古迹，聊平兴亡言，显轨莫殊辙，幽涂岂异魂。
宋鲍昭拟古诗曰：幽并重骑射，少年好驰逐，毡带佩双鞬，象弧插雕服，兽肥春草短，飞鞚越平陆，朝游雁门上，暮还楼烦宿，石梁有馀劲，惊雀无全目。
又拟古诗曰：日晏罢朝归，舆马塞衢路，宗党生光华，宾仆远倾慕，富贵人所欲，道德亦何惧。
梁元帝刘生诗曰：任侠有刘生，然诺重西京，扶风好惊坐，长安恒借名，榴花聊夜饮，竹叶解朝醒，结交李都尉，遨游佳丽城。
梁吴筠诗曰：结客少年归，翩翩骏马肥，报恩杀人竟，贤君赐锦衣，握兰登建礼，拖玉入含晖，顾看草玄者，功名终自微。
又古意诗曰：西都盛冠盖，九逵尘雾塞，中有恶少年，伎能专自得，玉鞭莲花纽，［原作细，据冯校本改。］金苣流星勒，聊为路傍人，写鞚长楸北。
梁王僧孺诗曰：青丝控燕马，紫艾饰吴刀，朝风吹锦带，落日映珠袍，陆离关右客，照曜出西豪，虽非学诡遇，终是任逢遭，人生会有死，得处如鸿毛，宁能偶鸡鹜，寂寂隐蓬蒿。
梁何逊拟轻薄篇曰：城东美少年，重身轻万亿，拓弹随珠丸，白马黄金饰，长安九逵上，青槐阴道植，毂击晨已喧，肩摩暗不息，走狗通西望，牵牛亘南直，相期百戏傍，去来三市侧，象床沓绣被，玉盘传绮食。
周王襃游侠篇曰：京洛出名讴，豪侠竞交游，河南朝四姓，关西谒五侯，斗鸡横大道，走马出长楸，桑阴徙将夕，槐路转淹留。
周庾信诗曰：侠客重连镳，金鞍被桂条，细尘障路起，惊花乱眼飘，酒醺人半醉，汗湿马全骄，归鞍畏日晚，争路上河桥。
陈沈蜅长安少年诗曰：长安好少年，骢马铁连钱，陈王装脑勒，晋后铸金鞭，步摇如飞燕，宝剑似舒莲，去来新市侧，遨游大道边。
陈阴铿西游咸阳中诗曰：上林春色满，咸阳游侠多，城斗疑连汉，桥星像跨河，影里看飞毂，尘前听远珂，还家何意晚，无处不经过。
陈杨缙侠客控绝影诗曰：青门小苑物华新，花开鸟弄会芳春，仙掌层台浮丽日，长楸广路起红尘，园中追寻桃李径，陌上逢迎游侠人，游侠英名驰上国，人马意气俱相得，白玉鹿卢秋水剑，青丝宛转黄金勒，复有鱼目并龙文，蹑影追风本绝群，影入吴门疑曳练，形来西北似浮云，寄语幽并驰射客，未肯推名持借君。
◇报恩
《毛诗》曰：投我以木瓜，报之以琼琚，匪报也，永以为好也。
又曰：无言不詶，无德不报。
《左传》曰：晋魏颗败秦师于辅氏，获杜回，秦之力人也，初魏武子有嬖妾，无子，武子疾，命颗曰：必嫁是妾，疾病，曰：必以为殉，及卒，颗嫁之，曰：疾病则乱，从其治也，及辅氏之役，颗见老人结草以亢杜回，踬而颠，故获之，夜梦老人曰：所嫁妇人之父也，尔用先人之治命，予是以报。
《晏子》曰：晏子以粟金遗北郭骚，骚辞金受粟，有闻，［晏子春秋五，太平御览四百七十九作间。］晏子见疑於景公，出奔，北《郭子》曰：养及亲者，身更其难，遂造公廷曰：晏子天下之贤，去齐，齐国必侵，不若先死，乃自杀，公自追晏子，及郊而反之。
《吕氏春秋》曰：秦穆公失右服马，公自往求焉，见野人方食之於歧山之阳，穆公笑曰：食骏马肉，不饮酒，予恐伤汝也，遂遍饮而去，及一年，为韩原之战，晋人已环穆公之车，晋梁由靡已扣穆公左骖，尝食马肉三百馀人，疾斗车下，遂大剋晋，反获晋惠公以归。
又曰：简子有两白〈马嬴〉，甚爱之，阳城胥渠处，［阳城姓，胥渠名，处犹病也。］广门之官夜款门而谒曰：主君之臣胥渠有疾，医教之曰：得白〈马嬴〉之肝则止，不得则死，请入通，董安于［原讹亏，据冯校本改。］御於侧，简子杀白〈马嬴〉取其肝以予阳城胥渠，无何，赵兴兵而攻翟，广门之官七百人皆先登。
《战国策》曰：中山君飨都大夫，司马子期在焉，羊羹不遍，子期怒而走於楚，以伐中山君，中山君亡走，有人挈戈随其后者，顾谓二人，子奚为，对曰：臣父尝饿且死，君下壶餐餔臣父，臣父且死曰：中山有事，汝必死之，故来死君也，中山君慨然曰：吾以一杯羊羹亡国，以一壶餐得二人。
《史记》曰：爰盎为吴相，时有从吏，尝盗爰盎侍儿，盎知之不泄，遇之如初，人有告从吏，言君知尔与侍者通，乃亡归，盎驱自追，遂以侍者赐之，复为从吏，及爰盎使吴见守，从吏適为校司马，守盎，夜引爰盎起曰：君可以去矣，吴王期旦日斩君，盎谢之而去。
又曰：项王使说韩信，韩信谢曰：臣事项王，官不过郎中，位不过执戟，故背楚而归汉，汉王授我上将军印，解衣衣我，推食食我，言听计用，夫人深亲信我，我倍之不祥，虽死不易。
《说苑》曰：楚庄王赐群臣酒，日暮灯烛灭，有人引美人衣，美人援绝其冠缨，告王曰：有引妾衣者，妾绝其缨，取持火来，视绝缨者，王曰：今日饮不绝缨者不懽，君臣百官皆绝冠缨，乃出火，居二年，晋与楚战，有一人常在前，五合五获首，怪而问之，对曰：臣乃夜绝缨者也，王隐忍不曝而诛，常原肝脑涂地，用颈血湔敌久矣，遂平晋君，［《太平御览》四百七十九作军。］
《汉书》曰：张苍，秦时为御史，有罪亡归，及沛公略地过阳武，苍以客从攻南阳，苍当斩，解衣伏质，身大肥白如瓠，王陵乃言沛公，赦勿斩，以为常山相，苍德王陵，及贵，父事陵，陵死，苍为丞相，洗沐，常先朝陵夫人，上食，然后敢归家。
又曰：盖宽饶为卫司马，躬案行士卒庐室，视其饮食居处，有疾病者，身自抚循临问，加致医药，遇之甚恩，及岁终交代，卫卒数千人，皆叩头自请，原复更留一年，以报宽饶厚德，宣帝嘉之，以宽饶为太中大夫。
《吴越春秋》曰：伍子胥伐楚还，过溧阳濑水之上，长叹息曰：吾常饥，於此乞食，而杀一妇人，将欲报之百金，不知其家，遂投金濑水之中而去。
《三辅决录》曰：高陵庞勃，为郡小吏，东平衡农为书生，穷乏，容［太平御览四百七十九作客。］鍜於勃家，勃知其贤，礼待酬直过常，农曰：为冯翊，乃相报，别七八年，累［御览作果。］为冯翊，勃为门下书佐，忘之矣，农召问，乃悟，遂举勃。
《魏略》曰：杨沛为新郑长，课民蓄桑椹幪［原讹营，据冯校本作幪。］豆，积浸得千馀斛，太祖西迎天子，军无粮，沛乃进乾椹，后为邺令，赐其生口十六人，绢五百疋，以报乾椹也。
《魏志》曰：太祖平幽州，召孙礼司空军谋掾，初荒乱时，礼与母相失，同郡马台，求得礼母，礼推家财，尽以与台。
《华阳国志》曰：曹公察关羽不安，张辽以情问之，羽叹曰：吾极知曹公待我厚，然吾受刘将军恩，誓以共死，不可背之，要当立效报公，公闻而义之，颜良攻东郡太守刘延於白马，公使辽羽为先锋，羽望见良麾，策马刺於万众中，斩其首，尽封其物，称书告辞，而归先主。
【赋】齐谢朓酬德赋曰：右卫沈侯，眷予以国士，四年，忝役朱方，见赠以诗，诗不云乎，无言不酬，无德不报，故称之酬德赋云，悲夫四游之代序，六龙骛而不息，轻盖靡於骏奔，玉衡劳於抚翼，嗟岁晏之鲜欢，曾阴默以凄恻，嗟民生之知用，知莫深於在己，彼知己之为深，信怀之其何已，君奉笔於帝储，我曳裾於皇穆，籍风云之光景，申游好於兰菊，结德言而为佩，带芳猷而为服，予窘迹以多悔，媿离厄而独处，君纡组於名邦，贻话言於川渚，尔要戟於戎禁，我拂剑於郎闱，原同车以日夜，诚望昏而掩扉，时游般以未极，眷落景之徂晖，苦清颜之倏忽，吝欢赏之多违。
【书】汉谷永谢王凤书曰：永斗筲之材，质薄学朽，将军悦其狂言，擢之皂衣之吏，厕之宾朋之末，不听浸润之谮，不食肤受之愬，虽齐桓晋文，用士笃密，察父哲兄，覆育子弟，诚无以加，昔豫子吞炭坏形，以奉见异，齐容［汉书八十五，谷永传作客。］陨首公门，以报恩於［汉书作施。］智氏孟尝，犹有死士，何况将军之门。
◇报雠
《礼记》曰：父母之雠，不与共戴天，兄弟之雠，不反兵，交游之雠，不同国。
又曰：居父母之雠，寝苫枕块，不仕，不与共国，遇诸市，不反兵而斗。
《左传》曰：齐高发伐莒，莒子奔纪鄣，初莒有妇人，莒子杀其夫，己为釐妇，讬於纪鄣，纺焉，以度而去之，及师至，则投诸外，齐师夜縋而登，莒共公惧，启西门而齐师入纪。
又曰：吴伐越，越王句践御之，陈于槜李，阖庐伤将指，还卒於陉，夫差使人立於庭，出入必谓曰：夫差，而忘越王之杀而父乎，则曰：唯，不敢忘，三年乃报越。
《越绝书》曰：子胥入吴，阖庐将为之报雠，其后荆将军伐蔡，使子胥伐荆，十五战十五胜，子胥操捶，笞平王之墓而数之曰：吾先人无罪，而子杀之，今以此报子。
《战国策》曰：豫让欲为智伯报雠，赵襄子当出，豫让伏剑桥下，襄子至桥，马惊，曰：必是让也，求之，果是，数之曰：子不事范中行氏乎，智伯尽灭之，子不为报雠，反臣於智伯，智伯亦已死，何报雠深也，答曰：范中行众人遇我，我以众人报之，智伯国士遇我，我以国士报之，襄子曰：为智伯，名既成，寡人赦子，亦已，答曰：君前赦臣，天下莫不称君之贤，臣固伏诛，然原请君之衣而击之，以致报雠之意，乃使使持衣与让，让拔剑三跃而击之，曰：吾可以下报智伯矣，遂伏剑死。
《史记》曰：秦昭王闻魏齐在平原君所，欲为睢报仇，乃为书遗平原君曰：原与君为布衣之交，十日之饮，平原君见昭王，昭王与平原君饮，数日，谓曰：范君之仇在君家，原使入归取头来，平原君曰：不在臣所，昭王乃令赵王发卒围平原君家，魏齐夜亡。
《东观汉记》曰：海曲有吕母，其子为县吏，犯小罪，县宰杀之，吕母家素丰赀产，乃益酿醇酒，少年来沽者，贳之，视其乏者，辄假衣装，少年欲相与偿之，吕母垂泣曰：县宰枉杀吾子，欲报怨尔，诸君宁肯哀之乎，少年许诺，遂相聚得数百人，因与吕母入海，自称将军，遂破海曲，执县宰斩之，以其首祭子冢。
又曰：郅惲与董子张友，子张父为乡人所害，及子张病将终，惲候子张，视惲歔欷不能言，惲曰：吾知子不悲天命，而痛雠不复也，惲即将客遮仇人，取其头以示子张，子张见而气绝。
又曰：赵喜少有节操，从兄为人所杀，无子，喜常思欲报之，遂往复仇，而仇家皆疾病，喜以因疾报杀，非仁者心，且释之而去，顾谓仇曰：尔曹若健，远相避，后病愈，悉自缚诣喜，喜不与相见，后竟杀之。
《吴书》曰：甘宁杀陵统父，孙权命不得雠之，尝於吕蒙舍酒酣，统乃以刀舞，宁起曰：宁能双戟舞，蒙曰：未若蒙之巧也，因操刀楯，以身分之。
《列女传》曰：缑氏女玉，为父报雠，吏执玉，以告外黄令梁配，欲论杀玉，申徒蟠时年十五，进谏曰：玉之节义，足以感无耻之孙，激忍辱之子，不遭明时，尚当表旌庐墓，况在清听，而不加哀矜，配善其言，乃为减死论。
又曰：庞涓母者，赵氏女，字娥，父为同县人所杀，而娥兄弟三人，俱时病物故，雠乃喜，以为莫己报，娥乃潜备刀兵，以候雠家十馀年后，遇於都亭，刺杀之，因诣县自首曰：父仇已报，请就刑。
又曰：卫义姬者，其夫有先人之雠，雠家来报，婿避之，仇家得义姬，问婿所在，乃积薪，燎之，遂不言而烧死。
又曰：颍川公孙氏女河，年十三，怨家报其父，父走得免，河与母俱亡，母先见得，仇人事欲甘心，河驰出，叩头涕泣曰：老母常有笃疾，安足残戮以塞忿哉，我是其儿，父母所怜，不如杀我，仇遂杀之，而舍其母。
又京师节女者，本夫有仇，仇家欲报其夫，乃劫其妻父，使要其女中间，父呼其女而告之计，女念不听之则杀父，不孝，听之则杀夫，不义，欲以身当之，曰：诺，因曰：夜在楼上新沐头东首卧，则是矣，仇家果至，断其头持去，明而视之，乃其妻之头也，仇以为义，遂释其夫。
会稽典录，董黯家贫，采薪供养，母甚肥悦，邻人家富，有子不孝，母甚瘦小，不孝子疾黯母肥，常苦之，黯不报，及母终，负土成坟竟，杀不孝子，置冢前以祭。
《晋中兴书》曰：桓温父被害时，温年十五，枕戈泣血经年，乃提刀直进，手刃仇人。
【诏】魏文帝诏曰：丧乱以来，兵革纵横，天下之人，多相残害者，昔田横杀郦商之兄，张步害伏湛之子，汉氏二祖，下诏使不得相雠，今兵戎始息，宇内初定，民之存者，非流亡之孤，则锋刃之馀，当相亲爱，养老长幼，自今以后，宿有仇怨者，皆不得相雠。
【教】梁简文帝甄异张景原复雠教曰：夫理感禽鱼，道均荆棘，亦有乡因行改，江以孝移，张景原自缚到郡，称其父为韦法所杀，今於公田渚斩法级祭墓讫，束身归家，昔沂泽抚剑，河南执戟，远符古义，实足可嘉，防广刃雠，赦其桎梏之罪，丁兰雪耻，擢以大夫之位。
◇盟
《周官》曰：凡邦国有疑，会同则掌其盟约之载，盟万民之犯命者，诅其不信者，有狱者则使之盟诅，凡盟诅各以其地域之众庶，供其牲而致焉。
《尚书》曰：惟十三年，大会于孟津，王曰：嗟我友邦冢君，越我御事庶士，明听誓，今商王受，弗敬上天，降灾下民，沈湎冒色，敢行暴虐，罪人以族，官人以世，惟宫室台榭陂池侈服，以残害于尔万方百姓，皇天震怒，命我文考，肃将天威，大勋未集，肆予小子发，以尔友邦冢君，观政于商，同力度德，同德度义，受有臣亿万，惟亿万心，予有臣三千，惟一心，商罪贯盈，天命诛之，予弗顺天，厥罪惟钧，尔尚弼予一人，永清四海。
又曰：时厥明，王乃大巡六师，明誓众士，王曰：呜呼我西土君子，商王受，狎侮五常，荒怠不敬，自绝于天，结怨于民，斮朝涉之胫，剖贤人之心，作威杀戮，毒痡四海，崇信奸回，放黜师保，屏弃典刑，囚奴正士，郊社不修，宗庙不享，作奇技淫巧，以悦妇人，尔其孜孜奉予一人，恭行天罚。
《左传》曰：晋侯献楚俘于王，王子虎盟诸侯于王庭，要言曰：皆奖王室，无相害也，有渝此盟，明神殛之，俾坠其师，无克祚国，及而玄孙，无有老幼，君子谓是盟也信。
又曰：甯武子与卫人盟于宛濮，曰：天祸卫国，君臣不协，今天诱其衷，使皆降心以相从也，不有居者，谁守社稷，不有行者，谁扞牧圉，不协之故，用昭乞盟于尔大神，自今日以往，行者无保其力，居者无惧其罪，有渝此盟，明神先君，是纠是殛，国人闻此盟而后不贰。
又曰：楚子围郑，郑伯肉袒牵羊以逆，楚王曰：其君能下人，必能信用其民矣，退三十里而许郑人平，潘尫入盟，子良出质。
又曰：楚师围宋，宋人惧，使华元夜入楚师，登子反之床，起之曰：寡君使元以病告曰：弊邑易子而食，析骸而爨，虽然，城下之盟，有以国毙，不能从也，去我三十里，唯命是听，子反惧，与之盟，而告王，退三十里。
又曰：诸侯伐郑，同盟于亳，载书曰：凡我同盟，无蕴年，无壅利，无保奸，无留慝，救灾患，恤祸乱，同好恶，奖王室，或简兹命，司慎司盟，名山名川，群神群祀，先王先公，七姓十二国之祖，明神殛之，俾失其民，坠命亡氏，踣其国家。
《史记》曰：吴起东游，出卫郭门，与其母别，齧指而盟曰：起不为卿相，不复入卫。
《汉书》曰：高后立诸吕为王，王陵曰：高皇帝刑白马而盟，非刘氏而王者，天下共击之，今王吕氏，非约也。
《淮南子》曰：胡人弹骨，［胡人之盟约，置酒人头骨中，饮以相诅也。］越人割臂，中国喢盟，所由各异，其於信一也。
《晋中兴书》曰：中宗以祖逖为前锋都督，径北渡江，中流誓曰：祖逖不清中原而复济者，有如此江。
又曰：吴主孙权，与蜀盟文曰：天降丧乱，皇纲失叙，逆臣承衅，劫夺国柄，始於董卓，终於曹操，九州辐裂，普天无继，及操子丕，偷取天位，而叡么么，寻亦凶逆，昔共工乱蒙，而高辛行师，三苗千度，而虞舜征焉，今日灭叡，擒其徒党，非汉与吴，将复谁在，建大事，必先盟誓，汉之与吴，虽信由中，然分土列境，宜立盟约，使东西士民，咸共闻知，既盟之后，戮力一心，同讨魏贼，救危恤患，分灾共庆，各守分土，无相侵犯，传之后叶，克终若始，有渝此盟，创祸先乱，俾坠其师，无克祚国。
【文】晋刘琨与段匹磾盟文曰：天不静晋，难集上邦，四方豪杰，是焉扇动，乃凭陵于诸夏，俾天子播越震荡，罔有攸底，二虏交侵，区夏将泯，神人乏主，苍生无归，百罹备臻，死丧相枕，肌肤润於锋镝，骸骨曝於草莽，千里无烟火之庐，列城有丘旷之邑，兹所以痛心疾首，仰诉皇穹者也，臣琨蒙国宠灵，叨切台岳，臣磾世效忠节，忝荷公辅，大惧丑类，猾夏王旅，殒首丧元，尽其臣礼，古先哲王，贻厥后训，所以翼戴天子，敦序同好者，莫不临之以神明，结之盟誓，故齐桓会於邵陵，而群后加恭，晋文盟於践土，而诸侯兹顺，加臣等，介在遐鄙，而与主相去迥辽，是以敢干先典，刑牲歃血，自今日既盟之后，皆尽忠竭节，以翦夷二寇，有加难於琨，磾必救，加难於磾，琨亦如之，缱绻齐契，披布焜怀，书功金石，藏于王府，有渝此盟，亡其宗族，俾坠军旅，无其遗育。
晋庾阐为郄车骑讨苏峻盟文曰：贼臣祖约苏峻，不恭天命，不畏王诛，凶戾肆逆，干国之纪，称兵攻宫，焚掠宗庙，遂乃制胁幼主，有无君之心，大行皇太后，以忧厄崩殂，残害忠良，祸虐烝民，穷凶极暴，毒流四海，是以率土怨酷，兆庶泣血，咸原奉辞罚罪，以除元恶，今主上幽危，百姓倒悬，忠臣烈士，志在死国，既盟之后，戮力一心，共翦丑类，殒首丧元，以救社稷，若二寇不枭，无望偷安，当令生者不食今誓，死者无媿黄泉。
晋王羲之为会稽内史，称疾去郡，於父墓前自誓文曰：羲之不天，夙遭闵凶，遂因人乏，蒙国宠荣，每仰咏老氏周任之诫，常恐斯亡无日，是用寤寐永叹，若坠深谷，止足之分，定於今日，稽颡归诚，自今之后，敢渝变此心，贪冒苟进，是有无尊之心，而不子也，子而不子，天地所不覆载也，名教所不得容也，信誓之诚，有如皎日。
陈沈蜅为陈武帝与王僧辩盟文曰：侯景戎羯小丑，逆天无状，背我恩义，破我国家，毒我生民，改移我庙社，诛锄我郡县，割裂我宗姻，我高祖灵圣聪明，光宅天下，劬劳兆庶，亭育万民，哀景以穷见归，全景将戮之首，授景要害之地，崇景非次之荣，於景何怨，而景长戟彊弩，陵慼朝庭，刳肝斮趾，不厌其快，高祖菜食卑宫，春秋九十，屈意凝威，愤终寇手，大行皇帝，温严恭默，不守鸿名，於景何有，复加忍毒，岂有率土之滨，忍闻此痛，僧辨等，荷相国湘东王泣血衔冤之寄，摩顶至踵之恩，能不沥胆抽肠，共诛奸逆，叶和将帅，同心共契，必诛凶竖，尊奉湘东王，嗣膺鸿业，以主郊祭，若一相欺负，一相违戾，天地宗庙，是谴是诘。


将帅战伐
◇将帅
《春秋元命苞》曰：上天一星为郎将。
《六韬》曰：将冬不服裘，夏不操扇，天雨不张盖，出隘塞，犯泥涂，将必下步，士卒皆定，将乃就舍，炊者皆饱，将乃敢食。
《左传》曰：晋侯之弟杨干，乱行於曲梁，魏绛戮其仆，《周官》曰：凡制军，万有二千五百人为军，王六军，大国三军，次国二军，小国一军。
《史记》曰：魏文侯问，吴起何如人，李克曰：其用兵，司马穰苴弗能过也，於是魏文侯以为将，击秦，拔五城。
又曰：齐景公召穰苴，与语兵事，大说之，以为将军，穰苴曰：原得君之宠臣，国中所尊，以临军，乃可，於是景公使庄贾往，穰苴与约会，日中於军门，穰苴先驰至军，立表下漏，待贾，暮时，庄贾乃至，召军正问曰：军法期而后者云何，曰：当斩，斩庄贾，以徇三军，三军之士皆震。
又曰：吴起之为将，与士卒最下者同衣食，卧不设席，行不骑乘，亲羸粮与士卒分劳。
又曰：文帝六年，匈奴大入边，乃以宗正刘礼为将军，军灞上，祝兹侯徐厉，军棘门，以河内守周亚夫为将军，军细柳，帝自劳军，至灞上及棘门军，直驰入，将军下骑送迎，已而之细柳军，士吏被甲，彀弓持满，先驱至，不得入，驱曰：天子且至，军门都尉曰：军中但闻将军令，不闻天子诏，於是上使诏军将，亚夫乃传言开壁，壁开，士吏曰：军中不得驱驰，於是天子乃按辔徐行，将军亚夫，将兵揖曰：介胄之士不拜，请以军礼见，天子为动色改容，使人称皇帝敬劳将军，成礼而去，既出军门，文帝曰：此真将军矣，曩者灞上棘门军，儿戏尔，其将固可袭而虏也，至亚夫，可得而犯耶，称善久之。
孙子曰：凡用兵之法，将受令於君，涂有所不由，军有所不击，城有所不攻，地有所不争，君命有所不受，故将通於九变之利者，知用兵矣。
《韩子》曰：吴起为魏将，而攻中山，军人有病疽者，吴起自吮其脓，伤者母立而泣，人曰：将军於若子如是，何为泣乎，对曰：吴子吮其父之伤，而杀之泾水之上，今安知不杀是子乎。
黄石公三略曰：良将之军也，恕己治人，推惠施恩，士力日新，战如风发，攻如河决。
军谶曰：军无财，士不来，军无赏，士不往，故良饵之下有悬鱼，重赏之下有勇夫。
《淮南子》曰：凡国有难，君自宫召将，诏之曰：社稷之命将［《太平御览》二百七十四将上有在字，此脱。］军身，今国有难，原子将而应之，主亲操钺授将军曰：此上至天者，将军制之，辞而行，乃爪鬋，设明衣，凿凶门而出，乘将军，［御览军下有车字。］建鼓旗，载斧钺，临敌攻战而领，［御览作不顾二字。］必死无有二心。
《列女传》曰：楚子反攻秦军，绝粮，使人请於王，因问其母，母问使者曰：士卒无恙乎，使者曰：士卒分菽粒而食之。又问将军无恙乎，对曰：将军朝夕刍豢黍粱，子反破秦军而归，母闭门不内，使数之曰：子不闻越王句践之伐吴耶，客有献醇酒一器者，王使人注上流，使士卒饮下流，味不加喙而卒战自五也，异日又有献一囊粮者，王又使以赐军士，分而食之，甘不逾嗌而战自十也，今士卒分菽粒而食之，子独朝夕刍豢何也。
《汉书》曰：韩信亡，萧何追还，汉王曰：以为大将，何曰：王素慢无礼，今拜大将，如召小儿，此乃信所以去也，王必欲拜之，宜择日斋戒，设坛场，具礼乃可，王许之，诸将皆喜，人人各自以为得大将，至拜，乃韩信也，一军皆惊。
又曰：冯唐对文帝曰：天下之将，独有廉颇李牧耳，上曰：嗟乎，吾独不得廉颇李牧为将，唐对曰：臣闻上古王者遣将也，跪而推毂曰：闑以内，寡人制之，闑以外，将军制之，军功爵赏，皆决於外。
又曰：霍去病为骠骑将军，为人少言有气，上尝欲教之孙吴兵法，对曰：顾方略何如尔，不至学古兵法，上为治第，令视之，对曰：匈奴不灭，无以家为。
又曰：西羌反，时赵充国年七十馀，上老之，使问谁可将者，充国对曰：无逾於老臣者矣，上遣焉。
《东观汉记》曰：吴汉当出师，朝受诏，夕即引道，初无办严之日，故能常任职，以功名终。
又曰：赤眉入长安，邓禹乘胜独克，而师行有纪，皆望风相携以迎降者，以千数，众号百万。
又曰：武威将军刘尚，击武陵五溪蛮夷，深入军没，马援因复请行，时年六十二，帝愍其老，未许之，援自请曰：臣尚能被甲，帝令试之，援据鞍顾眄，以示可用，帝笑曰：矍铄哉是翁也，遂遣援。
又曰：祭遵为将军，取士皆用儒术，对酒设乐，必雅歌投壶，在军旅，不忘俎豆，［事具巧艺部投壶篇。］
《魏志》曰：曹仁，字子孝，少时不脩行检，及长为将，严整奉法，常置科於左右，案以从事。
又曰：贾逵，字梁道，自为儿童戏弄，常设部伍，祖父习异之曰：汝大必为将帅，口授兵法数万言。
又曰：庞德讨关羽，亲与羽交战，射羽中额，时德常乘白马，羽军谓之白马将。
《蜀志》曰：邓艾为大将，三十馀年，赏罚明，善恤卒伍，身之衣食，资仰於官，不为苟素俭，然终不治私，妻子不免饥寒。
《吴书》曰：鲁肃为人节俭，不务俗好，治军整顿，禁令必行，在军阵，手不释书。又善谈论，能属文辞，有过人之明，周瑜之后，肃为之冠。
《抱朴子》曰：大将民之司命，社稷存亡，於是乎在。
【诗】晋张华命将出征诗曰：重华隆帝道，戎蛮或来宾，徐夷兴有周，鬼方亦违殷，今在盛明世，寇虐动西垠，单醪岂无味，挟纊感至仁。
梁吴筠古意诗曰：匈奴数欲尽，仆在玉门关，莲花穿剑锷，秋月掩刀环，春机思窈窕，夏鸟鸣绵蛮，中人坐相望，狂夫终不还。
又边城将诗曰：塞外何纷纷，胡骑欲成群，尔时始应募，来投霍冠军，刀含四尺影，剑抱七星文，袖间血洒地，车中旌拂云，轻躯如未殡，终当厚报君。
又边城将诗曰：仆本边城将，驰射灵关下，箭衔雁门石，气振武安瓦，勋轻赏发兵，名高拜横野，留书应凿楹，传功须勒社，徒倾七尺命，酬恩终自寡。
又边城诗曰：闻君报一餐，远送出平野，玉摽丹霞剑，金络艳光马，高旗入汉飞，长鞭匿地写，曙星海中出，晓月山头下，岁晏坐论功，自有思臣者。
又边城诗曰：临淄重蹴踘，西城好击刺，不要身后名，专骋眼前智，君看班定远，立功不负义，掣拽二丈旗，踯躅双凫骑，但问相知否，死生无险易。
【赞】晋孙楚白起赞曰：烈烈桓桓，时维武安，神机电断，气济师然，南折劲楚，走魏禽韩，北摧马服，凌川成丹，应侯无良，苏子入关，噭々谗口，火燎于原，遂焚杜邮，与萧俱燔，惟其没矣，古今所叹。
又韩信赞曰：淮阴屈节，盘於幽贱，秦失其鹿，英雄交战，践楚知亡，抚戈从汉，遂寤明主，超然虎奋，威震赵魏，擒项平难，割据山川，称孤南面，惜哉遘疑，一朝书叛。
又乐毅赞曰：乐生诞节，寔立弘度，丹旄电麾，秦韩景附，威震济西，齐愍失据，惠之不敏，翻然高翥，栖迟一丘，以保皓素。
【表】后魏温子昇广阳王北征请大将表曰：今四郊多垒，三军申发，率土之滨，莫敢宁晏，况忝末属，复董元戎，臣不尽心，谁将竭力，岂容饰让，苟违戎重，但以军旅之事，实所未学，求得重将，随方指麾，臣请先驱，被坚督战，若使旗鼓相望，埃尘相接，决机两阵之间，不辞万死之地，脱独委臣，专总戎旅，兵术靡常，军机屡变，以臣当之，必所未达，虽奉广筭，有均胶柱。
【论】魏何晏韩白论曰：此两将者，殆蚩尤之敌对，开辟所希有也，何者胜，或曰：白起功多，前史以为出奇无穷，欲窥沧海，白起为胜，若夫韩信，断幡以覆军，拔旗以流血，其以取胜，非复人力也，亦可谓奇之又奇者哉，白起破赵军，诈奔而断其粮道，取胜之术，皆此类也，所谓可奇於不奇之间矣，安得比其奇之又奇者哉。
宋范晔二十八将论曰：二十八将者，前世所为上应二十八宿，未之详也，然咸能感会风云，奋其智勇，议者多非光武，不以功臣任职，至使英姿茂绩，委而勿用，然原夫良图远筭，固将有以焉尔，若乃王道既衰，降及霸德，犹能受授惟庸，勋贤兼序，如管隰之迭升桓世，先赵之同列文朝，可谓兼通矣，降自秦汉，世资战力，至於翼夫王运，皆武人屈起，亦有鬻缯盗狗，轻猾之徒，或崇以连城之赏。或任以阿衡之地，故势疑则隙生，力侔则乱起，萧樊且犹缧绁，信越终见菹戮，不其然乎，因兹以降，迄于孝武，宰辅五世，莫非公侯，遂使搢绅道塞，贤能蔽拥，故光武监前事之违，存矫枉之志，虽寇邓之高勋，耿贾之鸿烈，分土不过大县数四，所加特进朝请而已，观其治平临政，课职责咎，将谓导之以法，齐之以刑者乎，永平中，显宗追感前世功臣，乃图画二十八将於南宫云台，其外又有王常李通窦融卓茂，合三十二人，叙其本第，系之篇末。
◇战伐
《尚书大传》曰：战者，惮惊之也。
《春秋说题辞》曰：伐人者，国内行威，有所斩坏，伐之为言败也。
太公《金匮》曰：武王伐殷，丁侯不朝，尚父乃画丁侯射之，丁侯病，遣使请臣，尚父乃以甲乙日拔其头箭，丙丁日拔目箭，戊己日拔腹箭，庚辛日拔股箭，壬癸日拔足箭，丁侯病乃愈，四夷闻乃惧，越裳氏献白雉。
《尚书》曰：今予发，惟恭行天之罚，今日之事，弗愆于六步七步，乃止齐焉，夫子勖哉，弗愆于四伐五伐，六伐七伐，乃止齐焉。
又曰：帝曰：咨禹，惟兹有苗弗率，汝徂征，禹乃会群后，誓于师曰：济济有众，咸听朕命，蠢兹有苗，昏迷不恭，侮慢自贤，反道败德，君子在野，小人在位，民弃不保，天降之咎，肆予以尔众士，奉辞伐罪。
《礼记》曰：天子将出征，类乎上帝，宜乎社，造乎祢，禡於所征之地。
《大戴礼》曰：明主之所征也，诛其君，改其政，率其民而不夺其财也，故曰：明主之征也，犹时雨也，至则民悦矣。
《左传》曰：卫大旱，甯《庄子》曰：周饥，克殷而年丰，天其或者欲使卫讨邢乎，从之，师兴而雨，［事具天部雨篇。］
又曰：晋侯复假道於虞以伐虢，宫之奇谏曰：虢，虞之表也，虢亡，虞必从之，谚所谓辅车相依，唇亡齿寒，虞虢之谓也，虞公不听，后遂为晋所灭。
春秋佐易［《太平御览》三百三十九作助。］期曰：太尉主甲卒神，名辩会，曰库兵动，鼓自鸣，得诸侯象也。
《管子》曰：桓公北伐山戎，以升布天下。
又曰：桓公北伐孤竹，未至卑耳之谿十里，援弓而射，未敢发也，谓左右曰：见前人乎，对曰：不见，公曰：寡人见人长尺，而人物具焉，冠冠，右袪衣，马前疾走，寡人其不济乎，管仲曰：袪衣示前有水也，右示涉也，至卑耳之谿，从左涉，深及冠，从右涉，方深至膝，已涉大济，公拜曰：仲父之圣若此也。
又曰：代出狐白皮，狐应阳之变，六月而一见，公贵买之，代人臣难得，喜其贵价，必相率而求之，令齐载金钱之代谷，求狐白皮，代王闻之，果去其农，处山林求狐，二十四月，不得一狸皮，齐闻而伐之，代王即将其国士卒服於齐，［事具兽部四狐属篇。］
《韩子》曰：秦穆公以女乐三人遗戎王，戎王大悦，听乐终岁不还，举兵伐之，开地千里。
《史记》曰：乐毅并获赵楚韩魏燕之兵，以伐齐，破之，追至于临淄，齐惛王走保於莒，乐毅独留徇齐，攻临淄，尽取齐宝财物祭器输之燕，昭王大悦，亲至济上劳军，行赏飨士，封毅於昌国，号为昌国君。
《韩诗外传》曰：武王伐纣，到邢丘，轭折为三，天雨三日不休，武王惧，召太公而问之曰：纣未可伐乎，太公曰：不然，轭折为三者，军当分介为三也，天雨三日者，欲洒吾兵也。
《淮南子》曰：人有伐国之志，雄鸡夜鸣，库兵动而戎马惊。
《汉书》曰：武帝末年，悔伐之事，乃封丞相为富民侯。
又曰：武王［按当作帝。］南伐越，以牡荆曰：［汉书郊祀志作画。］北升［汉书作斗。］登龙，以象天［汉书作太。］一，命曰灵旗，以指所伐。
《论衡》曰：太公阴谋书，武王伐殷，兵至牧野，晨举脂烛，推掩不备。
《魏志》曰：景元四年，邓艾伐蜀，自阴平，行无人之地七佰馀里，凿山通道，作桥阁，山高谷深，至有艰险，艾以旗自裹，推转而下，将士皆攀木缘崖，鱼贯而进。
挚虞新礼议曰：汉魏故事，遣将出征，符节郎授钺於朝堂，新礼遣将，御临轩，尚书授节钺，古兵书跪而推毂之义也。
挚虞决疑要注曰：古者帝王，征以齐车，载迁庙之主以行，故尚书甘誓曰：用命赏于祖，不用命戮于社。
王隐《晋书》曰：咸康元年，督护王随，领三千人，讨宁州贼，吹三角皆裂，军人恶之，随曰：裂者破也，当破贼而得土地也。
【诗】后汉崔骃安封侯诗曰：戎马鸣兮金鼓震，壮士激兮忘身命，破光甲兮跨良马，挥长戟兮廓强弩。
魏文帝於黎阳作诗曰：千骑随风靡，万骑正龙骧，金鼓震上下，干戚纷纵横，白旄若素霓，丹旗发朱光，追思大王德，胥宇识足臧，经历万岁林，行行到黎阳。
又诗曰：朝发邻［按当作邺。］城，夕宿韩陵，霖雨谶涂，与人困穷，载驰载驱，沐雨栉风，舍我高殿，何为泥中，在昔周武，爰暨公旦，载主而征，救民涂炭，彼此一时，唯天所赞，我独何人，馀不静乱。
又诗曰：殷殷其雷，濛濛其雨，我徒我车，涉此艰阻，遵彼洹湄，言刈其楚，班之中路，涂潦是御，辚辚大车，载低载昂，嗷嗷仆夫，载仆载僵，蒙涂冒雨，霑衣濡裳。
又诗曰：奉辞罚罪遐征，晨过黎山〈山完〉峥，东济黄河金营，北观故宅顿倾，中有高楼亭亭，荆棘绕蕃丛生，南望果园青青，霜露惨凄宵零，彼桑梓兮伤情。
又至广陵於马上作诗曰：观兵临江水，水流何汤汤，霜矛成山林，玄甲曜日光，谁云江水广，一苇可以航，不战屈敌虏，兵记称贤良。
魏王粲从军诗曰：从军有苦乐，但问所从谁，所从神且武，焉得久劳师，相公征关右，赫怒震天威，军中多饫饶，人马皆溢肥，徒行兼乘还，空出有馀资，拓地三千里，往反速若飞，歌舞入邺城，所原获无违。
又从军诗曰：原风厉秋节，司典告详刑，我君顺时发，桓桓东南征，汎舟盖长川，陈卒被隰坰，征夫怀亲戚，谁能无此情，哀彼东山人，喟然感鹳鸣。
又诗曰：从军征遐路，讨彼东南夷，方舟顺广川，薄暮未安坻，白日半西山，桑梓有馀晖，蟋蟀夹岸鸣，孤鸟翩翩飞，征夫心两怀，凄怆令吾悲。
又诗曰：率彼东南路，将定一举勋，筹策运帷幄，一由我圣君，限我无时谋，譬诸具官臣，鞠躬中竖内，微画无所陈，许历为完士，一言犹败秦，我有素餐责，诚愧伐檀人，虽无铅刀用，庶几奋薄身。
宋文帝北伐诗曰：季文鉴祸先，辛生识机始，崇眷非无徵，兴废要有以，自昔论中畿，倏焉盈百祀，不睹南云阴，但见胡尘起，乱极治方形，涂泰由积否，方欲徐遣气，矧乃秽边鄙，眷言悼斯民，纳隍良在己，逝将振宏罗，一麾同文轨。
宋孝武帝北伐诗曰：表里跨原隰，左右御川梁，月羽皎素魄，星旗赩赤光。
宋谢庄江都平解严诗曰：肃旗兰庙律，耸钺畅乾灵，朝晏推物泰，通渥抃身宁，击辕歌至世，抚壤颂惟馨。
又从驾顿上诗曰：中权临楚路，前茅望吴云，冀马依风蹀，边箫当夜闻。
宋傅亮从武帝平闽中诗曰：鞠旅扬城，大蒐徐方，旅旌首路，元戎启行，弭楫洪河，总辔崇芒。
又从征诗曰：息徒西楚，伫挹旧乡，止犹岳立，动则云翔，烈烈群师，星言启行，汎舟掩河，秣马登芒。
齐虞羲霍将军北伐诗曰：拥旄为汉将，汗马出长城，长城地势险，万里与云平，穷秋八九月，虏骑入幽并，飞狐白日晚，瀚海愁云生，乘墉挥宝剑，蔽日引高旌，云屯七萃士，鱼丽六郡兵，胡笳关下思，羌笛陇头鸣，天长地自久，人道有亏盈，未穷激楚乐，已见高台倾。
齐王融从武帝琅邪城讲武应诏诗曰：治兵闻鲁策，训旅见周篇，教民良不弃，任智理恒全，白日映丹羽，赪霞文翠旃，凌山炫组甲，带衣被戎船，凝葭郁摧怆，清管乍联绵，早逢文化洽，复属武功宣，原陪玉銮右，一举扫燕然。
梁武帝宴诗曰：止杀心自详，胜残道未遍，四主渐怀音，九夷稍革面，世治非去兵，国安岂忘战，钓台闻史籍，歧阳书记传。
梁简文帝和武帝诗曰：校尉开疏勒，将军定月支，南通新息柱，北届武阳碑，豫游戏马馆，教战昆明池，银塘写清渭，铜钩引直漪，常从良家子，命中幽并儿，金鞍饰紫珮，玉燕帖青骊，车书今已共，原奏云亭仪。
又诗曰：祭壶今息鼓，董案成开帷，聊举青龙阵，正取绛宫时，犒兵随后拒，軷祭逐前师，军门初露节，步陈始分旗。
梁元帝蕃难未静述怀诗曰：玉节威云梦，金钲韵渚宫，霜戈临渐白，日羽映流红，单醪结猛将，芳饵引群雄，箭拥淇园竹，剑聚若溪铜，亟睹周王骏，多逢鲍氏骢，谋出河南贾，威寄陇西冯，溪云连阵合，却月半山空，楼前飘密柳，井上落疏桐，差营逢霪雨，立垒挂长虹。
又和王僧辩从军诗曰：山虚和铙管，水静写楼船，连鸡随火度，燧象带烽然，洞庭晓风急，潇湘夜月圆，荀令多文藻，临戎赋雅篇。
梁吴筠战城南诗曰：蹀躞青骊马，往救城南畿，五历鱼丽阵，三尺九重围，为君意已重，无功终不归。
又诗曰：前有浊樽酒，忧思乱纷纷，小来重意气，学剑不学文，忽值明关静，匈奴遂两分，天山已半出，龙城无片云，汉世平如此，何用李将军。
又诗曰：陌上何喧喧，匈奴围塞垣，黑云藏赵树，黄尘埋陇垠，天子羽书劳，将军在玉门。
又诗曰：杂虏冠铜鞮，征役去三齐，扶山翦疏勒，傍海扫沉黎，剑光挥夜电，马汗昼成泥，何当见天子，画地取关西。
又征客诗曰：公卿来怅别，葭声在狭斜，玉樽浮云盖，朱轮流水车，鞚中悬明月，剑杪照莲花。
梁沈约正阳堂宴劳旋诗曰：凯入同高宴，饮至均多祜，昔往歌采薇，今来欢杕杜，善战惟我皇，胜之不窥户，推毂授神谟，馀壮终能贾，浩荡金罍溢，周流玉觞传。
又出重围和傅昭诗曰：鲁连扬一策，陈平出六奇，邯郸风雨散，白登烟雾维，排云出九地，陵定振五卮。
梁庾肩吾被使从渡江诗曰：八阵引佳兵，三河总舻舳，绛天扬远旆，雷野驱长毂，夜剑动星芒，秋潮惊箭服。
梁刘孝义从军行诗曰：冠军亲侠射，长平自合围，木落彫弓燥，气秋征马肥，贤王皆屈膝，幕府复申威，何谓从军乐，往反速如飞。
北齐祖孝徵从北征诗曰：翠旗临塞道，灵鼓出桑乾，祁山敛雰雾，澣海息波澜，戍亭秋雨急，开门朔气寒，方系单于颈，歌舞入长安。
北齐裴让之从北征诗曰：沙漠胡尘起，关山烽燧惊，皇威奋武略，上将总神兵，高台朔风驰，绝野寒云生，匈奴定远近，壮士欲横行。
周庾信从驾观讲武诗曰：校战出长扬，兵栏入斗场，置阵横云起，开营雁翼张，落星奔骥騄，浮云上骕骦，急风吹战鼓，高尘拥具装，骇猨时落木，惊鸿屡断行。
又和平邺应诏绝句诗曰：天策弘神兵，风飞扫邺城，阵云千里散，黄河一代清。
陈伏知道从军五更啭五首，诗曰：一更刁斗鸣，校尉逴连城，遥闻射雕骑，悬惮将军名。
二更愁未央，高城寒夜长，试将弓学月，聊持剑比霜。
三更夜惊新，横吹独吟春，强听梅落花，误忆柳园人。
四更星汉低，落月与云齐，依俙北风里，胡笳杂鸟嘶。
五更催送筹，晓色映山头，城乌初起堞，更人悄下楼。
陈苏子卿南征诗曰：一朝游桂水，万里别长安，故乡梦中近，边愁酒上宽，剑锋但须利，戎衣不畏单，南中地气暖，少妇早愁寒。
陈沈炯从鸣驾送军诗曰：惟尧称乃武，轩后号神兵，吊民资智勇，治乱属师贞，我君膺宝业，历驾视前英，蒲海方无浪，夷山有未平，星光下结旆，剑气上舒精，云开万里彻，日丽百川明，抚鼓山灵应，诏跸水祇惊。
陈张正见从军诗曰：胡兵屯蓟北，汉将起山西，故人轻百战，聊欲定三齐，风前喷画角，云上舞飞梯，雁塞秋声远，龙沙云路迷，燕然自可勒，函谷讵须泥。
又从军诗曰：将军定朔边，刁斗出祁连，高柳横长塞，榆关接远天，井泉含阵竭，烽火映山然，欲知客心断，旄旌万里悬。
【赋】后汉崔骃大将军西征赋曰：主簿骃言，愚闻昔在上世，义兵所克，工歌其诗，具陈其颂，书之庸器，列在明堂，所以显武功也，於是袭孟秋而西征，跨雍梁而远踪，陟陇阻之峻城，升天梯以高翔，旗旐翼如游风，羽毛纷其覆云，金光皓以夺日，武鼓铿而雷震。
魏文帝述征赋曰：建安之十三年，荆楚傲而弗臣，命元司以简旅，予原奋武乎南邺，伐灵鼓之硼隐兮，建长旗之飘飖，曜甲卒之皓旰，驰万骑之浏浏，扬凯悌之丰惠兮，仰乾威之灵武，伊皇衢之遐通兮，维天纳［全三国文四作纲。］之毕举，南野之旧都，［句有脱文。］聊弭节而容与，遵往初之旧迹，顺归风以长迈，镇江汉之遗民，静南畿之遐裔。
魏陈王曹植东征赋曰：建安十九年，王师东征吴寇，余典禁兵，卫官省，然神武一举，东夷必克，想见振旅之盛，故作赋一篇，登城隅之飞观兮，望六师之所营，幡旗转而心思兮，舟楫动而伤情，顾身微而任显兮，愧责重而命轻，嗟我愁其何为兮，心遥思而悬旌，师旅凭皇穹之灵祐兮，亮元勋之必举，挥朱旗以东指兮，横大江而莫御。
魏应玚撰征赋曰：奋皇佐之丰烈，将亲戎乎幽邻，飞龙以云曜，披广路而北巡，崇殿郁其嵯峨，华宇烂而舒光，摛云藻之雕饰，流辉采之浑黄，辞曰：烈烈征师，寻遐庭兮，悠悠万里，临长城兮，周览郡邑，思既盈兮，嘉想前哲，遗风声兮，魏徐幹西征赋曰：奉明辟之渥德，与游轸而西伐，过京邑以释驾，观帝居之旧制，伊吾侪之挺劣，获载笔而从师，无嘉谋以云补，徒荷禄而蒙私，非小人之所幸，虽身安而心危，庶区宇之今定，入告成乎后皇，登明堂而饮至，铭功烈乎帝裳。
又序征赋曰：余因兹以从迈兮，聊畅目乎所经，观庶士之缪殊，察风流之浊清，沿江浦以左转，涉云梦之无陂，从青冥以极望，上连薄乎天维，刊梗林以广涂，填沮洳以高蹊，揽循环其万艘，亘千里之长湄，行兼时而易节，迄玄气之消微，道苍神之受谢，逼鹑鸟之将栖，虑前事之既终，亦何为乎久稽，乃振旅以复踪，溯朔风而北归，及中区以释勤，超栖迟而无依。
魏王粲初征赋曰：违世难以迥折兮，超遥集于蛮楚，逢屯否而底滞兮，忽长幼以羁旅，赖皇华之茂功，清四海之疆宇，超南荆之北境，践周豫之末畿，野萧条而骋望，路周达而平夷，春风穆其和畅兮，庶卉焕以敷蕤，行中国之旧壤，实吾原之所依，当短景之炎阳，犯隆暑之赫曦，薰风温温以增热，体烨烨其若焚，魏阮瑀纪征赋曰：仰天民之高衢兮，慕在昔之遐轨，希笃圣之崇纲兮，惟弘哲而为纪，同天工而人代兮，匪贤智其能使，五材陈而并序，静乱由乎干戈，惟蛮荆之作雠，将治兵而济河，遂临河而就济，瞻禹绩之茫茫，距疆泽以潜流，经昆仑之高冈，目幽蒙以广衍，遂霑濡而难量。
魏陈琳武军赋曰：赫赫哉，烈烈矣，于此武军，当天符之佐运，承斗刚而曜震，汉季世之不辟，青龙纪乎大荒，熊狼竞以拏攫，神宝播乎镐京，於是武臣赫然，飏炎天之隆怒，叫诸夏而号八荒，尔乃拟北落而树表，晞垒壁以结营，百校罗时，千部列陈，弥方城，掩平原，於是启明戒旦，长庚告昏，火烈具举，鼓角并震，千徒从唱，亿夫求和，声訇隐而动山，光赫弈以烛夜，其刃也则楚金越冶，棠谿名工，清坚皓锷，脩刺锐锋，陆陷蕊犀，水截轻鸿，铠则东胡阙巩，百炼精刚，函师振旅，韦人制缝，弩则幽都筋骨，恒山檿幹，通肌畅骨，崇缊曲烟，其弓则乌号越耗，繁弱角端，象弭绣质，哲拊文身，矢则申息肃慎，箘簵空疏，焦铜毒铁，丽毂挞辀，马则飞云绝景，直鬐騧骝，驳龙紫鹿，文的〈足间〉鱼，若乃清道整列。按节徐行，龙姿凤峙，灼有遗英。
又神武赋曰：建安十有二年，大司空武平侯曹公，东征乌丸，六军被介，云辎万乘，治兵易水，次於北平，可谓神武弈弈，有征无战者已，伫盘桓以淹次，乃申命而后征，觐狄民之故土，追大晋之遐踪，恶先縠之惩寇，善魏绛之和戎，受金石而弗伐，盖礼乐而思终，陵九城而上济，起齐轨乎玉绳，车轩辚於雷室，骑浮厉乎云宫，晖曜连乎白日，旂旐继于电光，旆既轶乎白狼，殿未出乎卢龙，威凌天地，势括十冲，单鼓未伐，虏已溃崩，克俊折馘首，［句有衍文。］枭其魁雄，尔乃总辑朅珍，茵毡幕幄，攘璎带佩，不饰彫琢，华珰玉瑶，金麟互琢，文贝紫瑛，缥碧玄绿，黼锦缋组，罽毼皮服。
魏繁钦征天山赋曰：素甲玄焰，皓旰流光，左骈雄戟，右攒干将，彤玈朱增。丹羽绛房，望之妒火，焰夺朝阳，华旗翳云霓，聚刃曜日铓，於是轒辒云趋，威弧雨发，钲鼓雷鸣，猛火风烈，跃刃雾散，虏锋摧折，呼吸无闻，丑类剥灭。
魏杨脩出征赋曰：嗟夫吴之小夷，负川阻而不廷，肇天子之命公，总九伯而是征，整三军而饬戒，殄征夫而叛惊，舫翼华以鳞集，苍鹰杂以星陈，塞川原而上下，敝城隍而无垠，於是州牧覆舟，水衡戒事，饰师就部，乃讲乃试，信大海之可横，焉江河之足忌，公命临淄，守于邺都，侯怀大舜，乃号乃謩，茂国事之是勉兮，叹经时而离居，企观爱之偏处兮，独搔首於城隅。
晋陆士龙南征赋曰：大安二年八月，奸臣羊玄之皇甫商，敢行称乱，大将军敷命群后，同恤社稷，四方之会，众以百万，粤十月，军次於朝歌，讲武治戎，以观兵于殿墟，桓桓先征，在河之涘，顺彼长道，悬旌千里，美王师之遵时，茂七德而发止，尔乃税驾殷墟，我徒既闲，顺时讲武，薄狩于原，纷同方而类聚，焕制翼而明分，祗明形以誓众，习运攻於旧闻，若溟海之引回流，岱灵之吐行云。
宋傅亮征思赋曰：逢休明之馀祐，讬菲薄於末晖，既致戎於皇幄，亦彼已於宰闱，伤鹈梁以载扬，咏伐檀而屡思，和风翕以首节，零雨郁而四漾，津云暧以合体，坟衍杳其无封，羡归飞之能矫，乐湍流之自东，想和銮之北徂，企云旗之西举，洒三川之积尘，廓二崤之重阻，觌高掌於华阳，聆鸣凤於洛浦。
宋谢灵运撰征赋曰：相国宋公，兵于京甸，次师于汴上，曾不逾月，二方献捷，天子感东山之劬劳，使臣遵于原隰，余摄官承乏，谬充殊役，遂写集闻见，作赋撰征，惟上相之叡哲，当草昧而经纶，总九流以贞观，协五材而平分，龟筮允臧，人鬼同情，顺天行诛，司典详刑，迅二翼以鱼丽，襄两服而雁逝，阵未列於都甸，威以振於秦蓟，诏微臣以劳问，奉王命於河湄，夕饮饯以俶装，旦出宿而言辞，冒沉云之晻蔼，迎素雪之纷霏，眷转蓬之辞根，悼朔雁之起越，彼微物之疚情，此思心而可歇。
梁沈约悯国赋曰：余生平之无立，徒跅弛以自闲，处围城之惵惵，得无用於行间，对僚友而不怡，咸悄颜而相顾，畏高冲之比拟，壮激矢之南度，骇潜师之夜过，惊跃马之晨呼，矛森森而密竖，旗落落而疏布，时难纷其未已，岁功迫其将徂，育素虮於玄胄，垂葆发於缦胡。
【颂】汉杨雄赵充国颂曰：明灵惟宣，戎有先零，先零猖狂，侵汉西疆，既临其域，喻以威德，有守矜功，谓之弗剋，请奋其旅，于罕之羌，天子命我，从之鲜阳，营平守节，屡奏封章，料敌制胜，威谋靡亢，遂剋西戎，还师于京，鬼方宾服，罔有不庭。
汉史岑出师颂曰：茫茫上天，降祚有汉，兆基开业，人神攸赞，五曜宵映，素灵夜叹，昔在孟津，惟师尚父，素旄一麾，混齐天宇，苍生更始，朔风变楚，我出我师，于彼四疆，天子饯我，辂车乘黄，言念伯舅，恩深渭阳。
后汉班固窦将军北征颂曰：於是雷震九里，电曜高阙，金光镜野，武旗冒日，云黯长霓，鹿走黄碛，轻选四纵，所从英敌。
后汉傅毅窦将军北征颂曰：建［全后汉文四十三作逮。］汉祖之龙兴，荷天符而用师，曜神武於幽冀，遇白登之重围，何獯鬻之桀虐，自上世而不羁，哀昏戾之习性，阻广汉之荒垂，命窦侯之征讨，蹑卫霍之遗风，奉圣皇之明策，奋无前之严锋，采伊吾之城壁，蹈天山而遥降，曝名烈於禹迹，奉旗鼓而来旋，圣上嘉而裒宠，典禁旅之戎兵，内雍容以询谟，外折冲於无形，惟倜傥以弘远，委精虑於朝廷。
晋张载平吴颂曰：闻之前志，尧有丹水之阵，舜有三苗之诛，此圣帝明王，平暴静乱，未有不用兵而制之也，夫太上成功，非颂不显，情动於中，非言不彰，獫狁既攘，出车以兴，淮夷既平，江汉用作，斯故先典之明志，不刊之美事，乌可阙欤，遂作颂曰：上哉仁圣，曰惟皇晋，光泽四表，继天垂胤，帝道焕於唐尧，义声邈乎虞舜，蠢尔鲸吴，凭山阻水，肆虐播毒，而作豺虺，菁茅阙而不贡，越裳替其白雉，正九伐之明典，申号令之旧章，布亘地之长罗，振天网之脩纲，制征期於一朝，并箕驱而慕张，尔乃拔丹阳之峻壁，屠西陵之高墉，日不移晷，群丑率从，望会稽而振铎，临吴地而奋旅，众军竞趣，烽飚具举，挫其轻锐，走其守御。
【表】北齐邢子才百官贺平石头表曰：大江设隘，实限夷华，前魏观涛而退，后魏登山而反，声教不通，多历年代，今苍雉奉职，灵鼍自梁，折苇为舟，凭刀可渡，始知德通於物，孟门失险，道清将顺，剑阁自开，行举洞庭之乐，放畜长洲之苑，会玉帛於涂山，树桐柱於南极。
梁刘孝仪临川王奉诏班师表曰：臣自受服庙堂，申威塞表，既驱熊罴之众，兼禀帷幄之谋，登济河山，夷灭赵魏，将系轵在之颈，且屈渭桥之膝，而玄阴届节，祁寒方始，降此慈弘，愍兹介胄，使燕然之石，原勒而不刊，函谷之士，［○疑当作土。］将封而莫遂，虽荷杕杜之恩，终惭采薇之旨。
周庾信庆平邺表曰：臣闻太山梁甫以来，即有七十二代，龙图龟书之后。又已三千馀年，虽复制法树司，礼殊乐异，至於天篱武落，剡木弦弧，席卷天下之心，苞吞八荒之志，其揆一焉，政须东南一尉，立於北景之南，西北一候，置於交河之北。
【启】齐王融答敕撰汉武北伐图赋启曰：臣闻情蓄自中，事符则感，象构於始，机动斯彰，但九祀一逢，休明难再，常原待诏朱阙，俯对青蒲，澄瀚海之恒流，扫狼山之积雾，系单于之颈，屈左贤之膝，然后天移云动，升封岱宗，减五登三，追踪七十。
又劝高帝北伐启曰：虽穷鸟必啄，固等命於良鹑，困兽斯惊，终并悬於厨鹿，若籍巫汉之归师，骋士卒之馀愤，取函河如反掌，凌关塞若摧枯。
梁简文帝庆洛阳平启曰：自函洛榛旷，獯獫荐食，久绝正朔之风，不睹輶轩之使，乘此战心，负斯戎足，每兴燔燧之惊，常劳守障之民，自非圣略弘宣，天网遐顿，岂能使汉地尽收，名王争入，方令九服大同，万邦齐轨，亭塞寝兵，关候罢柝，臣诚兼家国，倍深欢庆。
梁刘孝绰求豫北伐启曰：或以臣素无飞将之目，未从嫖姚之伍，言易行难，收功理绝，然桓冲称谢安无将略，文靖公遂破符坚，山涛谓羊祜不强，建成侯卒平孙皓，微臣之譬两贤，诚无等级，小虏之方二寇，势逾枯朽。
【笺】晋陆机至洛与成都王笺曰：王室多故，祸难荐有，羊玄之乘宠凶竖，专记朝政，奸臣贼子，是为比周，皇甫商同恶相求，共为乱阶，至令天子飘飖，甚於赘瘤，伏惟明公，匡济之举，义命方宣，先戎既启，威风电赫，机以驽暗，文武寡施，猥蒙横授，委任外梱，辄承严教，董率诸军，唯力是视。
晋桓温与抚军笺曰：北胡肆逆，四十馀载，倾覆社稷，毁辱陵庙，遇其可亡之会，实是君子竭诚，小人尽力之日也，江东虽为未丰，方之古人，复为未俭，少康以一旅之众，兴复祖宗，光武奋发，中兴汉室，况以大晋之祚，树德长久，兼百越沃野之资，据江汉山海之利，盐铁宝帛之饶，角竿羽毛之用，收英贤之略，尽兵民之力，赋之强也，犹复遵养时晦，及其毙也，不齐力扫灭，则犬贼何由而自平，大耻焉得而自雪，临纸惆怅，慨叹盈怀。
【书】魏陈思王曹植与司马仲达书曰：今贼徒欲保江表之城，守区区之吴尔，无有争雄於宇内，角胜於平原之志也，故其俗盖以洲渚为营壁，江淮为城巉而已，若可得挑致，则吾一旅之卒，足以敌之矣，盖弋鸟者矫其矢，钓鱼者理其纶，此皆度彼为肤，因象设宜者也，今足下曾无矫矢理纶之谋，徒欲候其离舟，伺其登陆，乃图并吴会之地，收陈野之民，恐非主上授节将之心也。
梁简文帝答湘东王庆州牧书曰：虽心慕子文，申威涿郡，意存士雅，慷慨临江，而不能遂封狼居之山，永空幕南之地，逐北聊城，追奔瀚海，必欲卷绶避贤，辞病收迹。
【论】汉吾丘寿王骠骑论功论曰：骠骑将军霍去病，征匈奴，立克胜之功，寿王作士大夫之论，称武帝之德曰：士或问於大夫曰：侧闻强秦之用兵也，南不逾五岭，北不渡大河，海内愁怨，以丧其国，汉兴六十馀载矣，命将帅以抗愤，用干戈於四荒，南排朱崖，北建朔方，东越沧海，西极河源，拓地万里，海内晏然，鄙人不识，敢问其踪，大夫曰：昔秦之得天下也，以力而不以德，以诈而不以诚，内用商鞅李斯之谋，外用白起王剪之兵，窥间伺隙，既并海内之后，以威力为至道，以权诈为要术，遂非唐笑虞，绝灭旧章，防禁文学，行是古之戮，严诽谤之诛，十馀年，遂滂沱而盈溢，是故皇天疾灭，更命大汉，反秦政，务在敦厚，至今六世，可谓富安，天子文明，四夷向风，徒观朝廷下僚，门户之士，谋如涌泉，动如骇机，皆能安中国，吞四夷，君臣若兹，何虑而不成，何征而不剋，虽拔泰山填沧海可也。
魏王粲三辅论曰：湘潜先生，江滨逸老，将集论云梦，玄公豫焉，先生称曰：盖闻戎不可动，兵不可扬，今刘牧建德垂芳，名烈既彰矣，曷乃称兵举众，残我濊零，逸老曰：是何言与，天生五材，金作明威，长沙不轨，敢作乱违，我牧睹其然，乃赫尔发愤，且上征下战，去暴举顺，州牧之兵，建拂天之旌，鸣振地之鼓，玄胄曜日，犀甲如堵，以此众战，孰能婴御，刘牧之懿，子又未闻乎，履道怀智，休迹显光，洒扫群虏，艾拨秽荒，走袁术於西境，馘射贡乎武当，遏孙坚於汉南，追杨定于析商。


讽谏
◇讽
《毛诗》曰：上以风化下，下以风刺上，主文而谲谏，言之者无罪，闻之者足以戒，故曰风。
《礼记》曰：吴侵陈，斩祀杀厉，夫差使行人仪问太宰嚭曰：师必有名，人之称斯师也，则谓之何，太宰嚭曰：古之侵伐者，不斩祀，不杀厉，不获二毛，今斯师也杀厉与，其不谓之杀厉之师与。
《左传》曰：魏献子受梗杨人贿，阎没，汝宽欲谏，待於庭，馈入，召之食，比置三叹，既食，使坐，魏子曰：吾闻唯食忘忧，今置食之间三叹，何也，同辞而对曰：馈之始至，恐其不足，是以叹，中置自咎曰：岂将军食之而有不足，是以再叹，及馈之毕，原以小人之腹，为君子之心，属厌而已，献子辞梗杨人。
《国语》曰：晋平公射鷃，使竖搏之，不得，公怒，将杀之，叔向曰：君必杀之，吾先君唐叔，射兕于徒林，以为大甲，所以封于晋，今君嗣唐叔，射鷃不得，是扬吾君之耻，速杀之，无令远闻，君忸怩，乃赦之。
《晏子》曰：齐景公树竹，令吏守之，公出过之，有斩竹者，拘之，将加罪焉，《晏子》曰：君闻吾先君丁公乎，曰：何如，对曰：丁公伐曲城，胜之，止其财，出其民，有舆死人以出者，公怪之，令视之，则其中有金玉焉，吏请杀其人，丁公曰：以兵攻城，以众围财，不仁，且君人者，宽惠慈众，身不妄诛，令吏舍之，公曰：善，令出斩竹之囚，舍之。
又曰：齐景公所爱马暴死，景公怒，令刀解养马者，晏子请数之曰：尔有罪三，公使汝养马，汝杀之，当死罪一。又杀公之所爱马，当死罪二，使公以一马之故杀人，百姓怨吾君，诸侯轻吾国，汝当死罪三，景公喟然曰：舍之，［事具马部。］
《列子》曰：晋文公出会，欲伐卫，公子鉏仰而笑之，公问何故笑，对曰：笑臣之邻人也，臣之邻人，有送其妻適私家者，道见桑妇，悦而与之言，顾视其妻，亦有招之者，臣窃叹之也，公乃止，［事具木部桑篇。］
《吕氏春秋》曰：楚庄王立三年，不听朝，成公贾入谏曰：有鸟止于南方之阜，三年不动，不飞不鸣，是何也，王曰：是鸟虽无飞，飞将冲天，虽无鸣，鸣将骇人，贾出矣，不穀知之矣，明日朝，所进者五十人，所退者五十人，群臣大悦。
《史记》曰：秦二世欲漆其城，优旃曰：善，主上虽无言，臣固将请之，漆城荡荡，寇来不可上，易为漆耳，难为荫室，二世笑而止。
又曰：孙叔敖病将死，属其子曰：贫困，往见优孟，后其子穷困负薪，逢优孟，与言，孟曰：无远行，时楚庄王欲以优孟为相，对曰：请与妇人计之，三日后，优孟来，王曰：何如，曰：妇言无为楚相，孙叔敖尽忠以治楚，楚以得霸，今死，其子无立锥之地，必如孙叔敖，不如自杀，王乃召孙叔敖子，以四百户奉其祀。
又曰：东武侯母当养汉武帝，号太乳母，乳母家子孙横暴，徙边，乳母尝辞见郭舍人，为下泣，舍人曰：即入辞去，疾步数还顾，乳母入辞，如其言，疾步数还顾，郭舍人疾言骂之曰：咄，老女子，何不疾行，陛下已壮，宁尚须汝乳而活耶，尚何还顾，於是上怜悲之，乃下诏，无徙乳母。
又曰：田叔相鲁，初到，民讼王取其财物百馀人，田叔取渠率二十人，笞各五十，怒之曰：王非若主耶，何敢言若主，鲁王闻之，大惭。
《韩诗外传》曰：齐景公之时，民有得罪者，公怒，缚置殿下，召左右，支解之，晏子左手持头，右手磨刀而问曰：古明王圣主，支解人从何支始，景公离席曰：纵之，罪在寡人。
《东方朔传》曰：人有煞上林鹿者，武帝下有司煞之，东方朔曰：是人固当死者三，使陛下以鹿之故煞人，一当死也，使天下闻之，皆以陛下为重鹿贱人，二当死也，匈奴即有急，推鹿触之，三当死也，武帝嘿然，遂赦之。
孔藂子曰：陈惠侯大城，因起陵阳之台，未终而坐法死者数十人。又执二监吏，将煞之，孔子適陈，闻之，见陈侯，与俱登台而观焉，孔子曰：美哉斯台，自古圣王为城台，未有不戮一人而致功若此者也，陈侯默，赦所执吏。
《新序》曰：赵简子上羊关阪，群臣皆偏裼推车，而唐会担戟行歌，简子曰：寡人上阪，群臣推车，会独行歌，不推车，是会为臣而侮其主，其罪何若，对曰：臣侮主之罪当死，死者身死妻子为戮也，君虽闻为臣侮主之罪，君亦闻为人君而侮其臣者乎，简子曰：何若为侮其臣者乎，对曰：智者不为谋，辩者不为使，勇者不为斗，夫智者不为谋，则社稷危，辩者不为使，则指事不通，勇者不为斗，则边境侵，三者不使，则君难保，简子乃罢推车。
又曰：魏文侯与大夫坐，问曰：寡人何如君也，群臣皆曰：君仁君也，次问翟黄，曰：君非仁君也，曰：子何以言之，对曰：君伐中山，不以封君之弟，而以封君之长子，曰以是知君之非仁君也，文侯怒而逐翟黄，翟黄趍而出，次任坐，坐对曰：君仁君也，曰：子何以言之，对曰：臣闻之，其君仁者其臣直，向翟黄之言直，臣是以知君仁君也，文侯曰：善，复召翟黄。
《说苑》曰：赵简子举兵伐齐，有被甲士申护笑，简子曰：子何笑，对曰：臣乃有宿笑，当桑之时，臣邻家父与妻俱之田，见桑中女，因追之，不能得，还反，其妻怒而去之，臣笑其旷也，简子曰：今吾伐国失国，是吾旷也，还师而归。
又曰：齐桓公逐鹿入谷，见一老公，问是为何谷，对曰：为愚公谷，以臣名之，桓公曰：视公仪状非愚人，何为以公名之，对曰：臣故畜牸牛生子，大卖之而买驹，少年曰：牛不能生马，遂持驹去，傍邻以臣为愚，故名愚公，管仲再拜曰：此夷吾之过也，使尧在上，咎繇为理，安有取驹者乎。
又曰：吴王欲伐荆，舍人少孺子欲谏，不敢，则怀丸操弹，游於后园，露沾其衣，王曰：何沾衣如此，对曰：榆上有蝉，高居悲鸣，不知螗螂在后，螗螂委身欲取蝉，不知黄雀在其傍，黄雀延颈欲啄螗螂，而不知弹丸在其下，此三者皆务欲得其利，而不顾其后患也，王曰：善哉，乃罢兵。
《蜀志》曰：天旱，禁酒酿者，刑吏於人家索得酿具，欲令与作酒者同罚，简雍从先主游，见一男子行道，谓先主，彼人欲淫，何以不缚，先主曰：卿何以知之，雍曰：彼有淫具，与欲酿者同，先主大笑，而原欲酿者。
世记［《太平御览》八百三十二作说。］曰：桓玄好猎，纴兔腾逸，参佐无不被系，桓道恭常自带绵绛绳，著腰中，玄问用此何为，答，玄猎好缚人士，会被缚，手不能堪痛也，玄自此小差。
【诗】汉韦孟讽谏诗序曰：孟为元王傅。又傅子夷王，及孙王戊，荒淫不遵道，孟作诗讽谏曰：肃肃我祖，国自豕韦，黼衣朱绂，四牡龙旂，彤弓斯征，抚宁遐荒，总齐群邦，以翼大商，迭彼大彭，勋绩惟光，至于有周，历世会同，王赧听谮，寔绝我邦，悠悠嫚秦，上天不宁，乃睠南顾，授汉于京，乃命厥弟，建侯于楚，俾我小臣，惟傅是辅，兢兢元王，恭俭静壹，惠此黎民，纳彼辅弼，爰及夷王，克奉厥绪，咨命不永，惟王统祀，如何我王，不思守保，不惟履冰，以继祖考，邦事是废，逸游是娱，人马悠悠，是放是驱，所弘匪德，所亲匪俊，唯囿是恢，唯谀是信，嗟嗟我王，汉之睦亲，曾不夙夜，以休令闻。
魏应璩百一诗曰：年命在桑榆，东岳与我期，长短有常会，迟速不得辞，斗酒当为乐，无为待来兹，室广致凝阴，台高来积阳，奈何季世人，侈靡在宫墙，饰巧无穷极，土木被朱光，徵求倾四海，雅意犹未康。
【赋】楚荀况赋曰：天下不治，请陈佹诗，天地易位，四时易乡，列星陨坠，旦暮晦冥，幽暗登照，日月下藏，公正无私，见谓纵横，志爱公私，重楼疏堂，道德纯备，谗口将将，仁人诎约，敖暴擅强，天下幽险，怨失世殃，龟龙为蝘蜓，鸱枭为凤皇，比干见剖，孔子拘匡，昭昭乎其智之明也，郁郁乎其遇时不祥也，拂乎其欲礼义之大行也，暗乎天下之晦盲也，璇玉瑶琳，不知佩也，杂布与绵，不知异也，闾娵子奢，莫之媒也，嫫母力父，莫［荀子赋篇作是。］之喜也，以盲为明，以聋为聪，以危为安，以吉为凶，呜呼上天，曷惟其同。
楚宋玉讽赋曰：楚襄王时，宋玉休归，唐勒谗之於王曰：玉为人，身体容冶，内多微辞，出爱主人之女，入事大王，原王疏之，玉休还，王谓玉曰：出爱主人之女，入事寡人，不亦薄乎，玉曰：臣尝出行，仆饥马疲，主人之女，翳承日之华，披翠云之裘，更被白縠之单衫，垂珠步摇，来排臣户，为臣炊彫胡之饭，烹露葵之羹，以其翡翠之钗，挂臣冠缨，为臣歌曰：岁将暮兮日已寒，中心乱兮勿多言，臣复援琴为秋竹积雪之曲，主人女又为臣歌曰：怵惕心兮徂玉床，横自陈兮君之傍，君不御兮妾谁怨，日将至兮下黄泉。
又钓赋曰：宋玉与登徒子偕受钓於玄泉，止而并见於楚襄王，登徒子曰：夫玄泉天下之善钓者也，以三寻之竿，八丝之线，以出三尺之鱼於数仞之中，可谓无术乎，襄王曰：善，宋玉进曰：今玄泉钓。又焉足为大王言乎，王曰：子所谓善钓者何，玉曰：善钓者，其竿非竹，其纶非丝，其钩非针，其饵非螾也，王曰：原遂闻之，宋玉曰：昔尧舜禹汤之钓也，以圣贤为竿，道德为纶，仁义为钩，利人为饵，四海为池，万民为鱼，其钓道微也，非圣孰能察之，王曰：钓未可见也，宋玉曰：其钓易见，昔殷汤以七十里，兴利除害，天下归之，其饵可谓芳矣，南面以掌天下，历载数百，到今不废，其纶可谓多幼［古文苑二作纫。］矣，群生浸其泽，民氓畏其罚，其钓可谓善矣，功成而不坠，名立而不改，其竿可谓强矣，夫竿折纶绝，饵堕钓决，鱼失，则夏桀，殷纣不通夫钓术也。
晋陆机豪士赋曰：夫立德之基有常，而建功之路不一，何则，修心以为量者在乎我，因物以成务者系乎彼，存夫我者，隆杀止乎其域，系乎物者，丰约唯所遭遇，落叶候微飚以陨，而风之力盖寡，孟尝遭雍门以泣，而琴之感以末，何哉，欲陨之叶，无所假烈风，将坠之泣，不足繁哀响也，苟时启於天，理尽於民，庸夫可以济圣贤之功，斗筲可以定烈士之业，故曰：才未半古，功已倍之，盖得之於时势也，历观古今，徼一时之功，而居伊周之位者，有矣，夫我之自我，智士犹婴其累，物之相物，昆虫皆有此情，岂识乎功在身外，任出才表者哉，众心日侈，危机将发，而方偃仰瞪盻，谓足以夸世，笑古人之未工，忘己事之已拙，然后河海之迹，堙为穷流，一匮之衅，积成山岳，岂不谬哉，故聊赋焉，世有豪士兮，遭国颠沛，摄穷运之归期，当众通之所会，苟时至而理尽，譬摧枯与振败，因天地以运动，恒才璅而功大，於是礼极上典，服尽晖崇，仪北辰以葺宇，实兰室而桂宫，抚玉衡於枢极，运万物乎掌中，伊天道之刚健，犹时至而必愆，日罔中而弗昃，月何盈而不阙，袭覆车之危轨，笑前乘之未完，若知险而退止，趍归蕃而自戢，推璇玑以长谢，顾万邦而高揖，讬浮云以迈志，岂咎吝之能集，挤为山以自陨，叹祸至於何及。
【论】魏陈王曹植令禽恶鸟［《太平御览》九百二十三作贪恶鸟论。］曰：国人有以伯劳生献者，王召见之，侍臣曰：世同恶伯劳之鸣，敢问何谓也，王曰：昔尹吉甫用后妻之谗，煞孝子伯奇，吉甫后悟，追伤伯奇，出游于田，见鸟鸣于桑，其声噭然，吉甫动心曰：伯奇乎，鸟乃抚翼，其音尤切，吉甫乃顾曰：伯劳乎，是吾子，栖吾舆，吾［《太平御览》吾上有非字，此脱。］子，飞勿居，鸟寻声而栖于盖，吉甫遂射煞后妻以谢之，故俗恶伯劳之鸣，言所鸣之家，必有尸也，此好事者附名为之说，而今普传恶之，其实否也，伯劳以五月而鸣，应阴气之动，阴为贼害，盖贼害之鸟也，其声鵙鵙然，故俗憎之，若其为人灾害，愚民之所信，通人之所略也，鸟鸣之恶自取憎，人言之恶自取灭，不能有累於当世也，而凶人之行弗可易，枭鵙之鸣弗可更者，天性然也，昔荆之枭，将巢於吴，鸠遇之曰：何去荆而巢吴乎，枭曰：荆人恶予之声，鸠曰：子如不能革子之音，则吴楚之民，不易情也，为子计者，莫若宛颈戢翼，终身勿复鸣也，昔会朝议者，有人问曰：宁有闻枭食其母乎，有答之者曰：尝闻乌反哺，未闻枭食其母也，问者惭唱不善也，得蟢者莫不驯而放之，为利人也，得蚤者莫不糜之齿牙，为害身也，鸟兽昆虫，犹以名声见异，况夫吉士之与凶人乎。
◇谏
《周官》曰：保氏掌谏王恶。
《礼记》曰：为人臣礼不显谏，三谏而不听，则逃之，子之事亲也，三谏而不从，则号泣而随之。
《左传》曰：公将如棠观鱼者，臧僖伯谏曰：凡物不足以讲大事，其材不足以备器用，则君不举焉，故春蒐夏苗，狄狝冬狩，皆於农隙以讲事也，若夫山林川泽之实，器用之资，皂隶之事，官司之守，非君所及也，公曰：吾将略地焉，遂往陈鱼而观之，僖伯称疾不从。
又曰：宋华父督以郜大鼎赂公，纳於太庙，非礼也，臧哀伯谏曰：君人者，将昭德塞违，以临照百官，犹惧或失之，故昭令德以示子孙，百官於是乎戒惧，而不敢易纪律，今灭德立违，而寘其赂器於太庙，以明示百官，百官象之，其又何诛焉，国家之败，由官邪也，官之失德，宠赂彰也，郜鼎在庙，彰孰甚焉。
又曰：晋侯假道於虞以伐虢，宫之奇谏曰：虢，虞之表也，虢亡，虞必从之，晋不可启，寇不可玩，一之谓甚，其可再乎，谚所谓辅车相依，唇亡齿寒者，虞虢之谓也，［事具武部战伐篇。］
又曰：晋师为楚所败，既归，荀桓子请死，晋侯欲许之，士贞子谏曰：不可，林父之事君也，进思尽忠，退思补过，社稷之卫也，若之何煞之，夫其败也，如日月之食焉，何损於明，晋侯使复其位。
《论语》曰：事父母几谏。
《逸礼》曰：卫史鰌病且死，谓其子曰：我死，治丧於北堂，吾生不能进蘧伯玉而退弥子瑕，是不能正君也，生不能正君者，死不当成礼，死而置尸於北堂，於我足矣，灵公往吊，问其故，其子以父言闻于灵公，公失容曰：吾失矣，立召蘧伯玉而贵之，召弥子瑕而退之，徙丧於堂，成礼而后去。
《晏子》曰：景公有所爱槐，令吏守之，令犯槐者死，有过而犯之者，君令吏收而拘之，将加罪焉，晏子明日早朝，谏曰：君穷民财力，繁锺鼓之乐，极宫室之观，犯槐者死，刑煞不称，贼民之深者也，君飨国，德行未见於众，而刑辟著於国，婴恐其不可以莅国子民也，公曰：善，罢守槐之役，出犯槐之囚。
又曰：景公为台，台成。又欲为锺，晏子谏曰：君今既已筑台矣。又敛於民而为锺，则民必哀矣，敛民哀以为乐，不祥，非所以君民也，公乃止。
又曰：景公畋，十有八日而不反，晏子往见公，比至，衣冠尽不正，望游而驰，公见，逆劳曰：夫子何为遽，国家得无有故乎，晏子对曰：无恙也，虽然，婴原有复也，国人皆以君安野而不安国，好兽而恶人，无乃不可乎，公於是罢田，即日归。
《吕氏春秋传》曰：越饥，请食於吴，子胥谏曰：不可与也，夫吴之与越，接土邻境，道易人通，仇雠敌战之国，非吴丧越，越必丧吴，今将输之粟，是长吾仇雠，财匮民怨，悔无及也，吴王不从，后吴饥，请食於越，越弗与，及攻之，夫差为禽。
又曰：卫灵公天寒凿池，苑春谏曰：天寒起役，恐伤民，公曰：天寒乎哉，苑春曰：公衣狐裘，坐熊席，是以不寒，今民衣弊不补，民则寒矣，公曰：善，令罢役。
王孙子《新书》曰：楚庄王攻宋，厨有臭肉，樽有败酒，将军子重谏曰：今君厨肉臭而不可食，樽酒败而不可饮，而三军之士，皆有饥色，欲以胜敌，不亦难乎，庄王曰：善。
又曰：卫灵公坐重华之台，侍御数百，随珠照日，罗衣从风，仲叔敖入谏曰：昔桀纣行此而亡，今四境内侵，诸侯加兵，土地日削，百姓乖离，今君内宠，无乃太盛欤，灵公再拜曰：寡人过矣，微子之言，社稷几倾，於是出宫女之不进者数百人，百姓大悦。
《史记》曰：赵肃侯游大陆，出於鹿门，大戊午扣马曰：耕事方急，一日不作，百日不食，肃侯下车而谢之。
又曰：始皇长子扶苏谏曰：天下初定，远方黔首未集，今皆重法绳之，臣恐天下不安，唯上察之，始皇怒，使扶苏北监蒙恬於上郡。
又曰：沛公入秦宫，宫室帏帐重室，狗马妇女以千数，意欲留居之，张良谏曰：夫秦为无道，故沛公得至此，夫为天下除残贼，宜缟素为资，今始入秦，即安其乐，此所□□□［史记留侯世家作谓助桀三字。］为虐也，且忠言逆耳利於行，良药苦口利於病，沛公乃还军灞上。
又曰：高帝欲以赵王如意易太子，叔孙通谏曰：太子仁孝，天下皆闻之，吕后与陛下攻苦食淡，其可背哉，必欲废適而立少，臣原先伏诛，以颈血汙地，帝曰：公罢矣，吾特戏耳，叔孙通曰：太子者，天下根本，本壹摇，天下振动，奈何以天下戏。
《汉书》曰：郅都，景帝时为中郎，敢言直谏，面折大臣於朝，尝从上入上林，贾姬在厕，野彘入厕，上目都，都不行，上欲自持兵救贾姬，都伏上前曰：一姬死，复一姬进，天下所少，宁贾姬等乎，陛下纵自轻，奈宗庙太后何，上还，彘亦不伤贾姬，太后闻之嘉，赐都金百斤，上亦赐金百斤。
又曰：薛广德敢直言谏争，上幸甘泉，因留射猎，广德上书曰：窃见关东困极，民人流离，陛下日撞亡秦之锺，听郑卫之乐，臣诚悼之，今士卒暴露，从官劳倦，原陛下亟反宫，思与百姓同忧乐，天下幸甚，上即日还。
又曰：梅福上书谏成帝曰：天下之士民，有上书求见者，辄使诣尚书，问其所言谏，可采取者，秩以斗升之禄，赐以一束之帛，若此，则天下之士，发愤懑，吐忠言，嘉谋日闻於上，天下之条贯，国家之表里，烂然可睹矣。
又曰：哀帝时，杜钦谏曰：臣闻曰：非仁无以广施，非义无以正身，今汉承周秦之弊，宜抑文尚质，表实去伪，臣窃有所忧，言之拂心逆耳，不言则渐日长祸不细。
《说苑》曰：楚庄王筑层台，延石千重，延壤百里，谏者七十二人皆死矣，有诸御已入谏庄王曰：昔虞不用宫之奇，而晋并之，曹不用僖负羁，而宋并之，吴不用子胥，而越并之，桀煞关龙逢，而汤得之，纣煞比干，而武王得之，遂趍出，王遽追之曰：吾用子之谏，先日说寡人者，不足动寡人之心，故皆至死，明日出令，有能入谏者，吾与为兄弟，废层台，罢民。
又曰：晏子复於景公曰：朝居严乎，公曰：朝居严则曷害於治国家哉，晏子对曰：朝居严则下无言，下无言则上无闻矣，下无言则谓之喑，上无闻则谓之聋，聋喑则非害治国家如何，且合升斗之穀，以满仓廪，泰山之高，非一石也，累卑然后高也，夫治天下者，非用一士之言也。
又曰：楚庄王立，三年不听朝，令於国曰：寡人恶为人臣谏其君者，今寡人有国家，立社稷，有谏即死无赦，苏纵曰：处君之高爵，食君之厚禄，爱死而不谏，则非忠臣也，乃谏庄王，立锺鼓之间，王左伏杨姬，右拥成姬曰：吾锺鼓不暇，何谏之听，纵曰：臣闻之，好乐者迷，荆国亡无日矣，王曰：善，左执纵手，右抽佩刀，刎锺鼓之悬，明日授纵为相。
又曰：晋灵公造九层台，费用千亿，谓左右曰：敢有谏者斩，孙息乃谏曰：臣能累十三博棋，加九鸡子其上，公曰：吾少学，未尝见也，子为寡人作之，孙息即以棋子置其下，加九鸡子其上，左右慴惧，灵公扶伏，气息不续，公曰：危哉危哉，孙息曰：臣谓是不危也，复有危此者，公曰：原见之，孙息曰：九层之台，三年不成，男不得耕，女不得织，国用空虚，户口减少，吏民叛亡，邻国谋议将兴兵，社稷一灭，君何所望，灵公曰：寡人之过，乃至於此，即坏九层之台。
《汉武帝故事》，汲黯谏上曰：陛下爱才乐士，求之无倦，比得一人，劳心苦神，未尽其用，辄已煞之，以有限之士，资无已之诛，陛下欲谁与为治乎。
《东观汉记》曰：张堪为光禄大夫，数谏，堪常乘白马，上每有异政，辄言白马生且复谏矣，［事具职部光禄篇。］
谢承《后汉书》曰：陈蕃谏桓帝曰：当今之世，有三空，田野空，朝廷空，仓库空，是谓三空，加之兵戎未戢，四方离散，是陛下焦心毁颜，坐而待旦之时也，岂宜扬旗曜武，骋心舆马之观乎。
《汝南先贤传》曰：建武八年，车驾西征隗嚣，郭宪谏曰：天下初定，车驾未可以动，宪乃当车，拔佩刀以断车靷，帝不从，遂上陇，其后颍川兵起，乃回驾而还，帝叹曰：恨不用郭宪之言。
《魏略》曰：太祖欲征吴而雨霖，三军多不原行，太祖知其然，恐外有谏者，教曰：今虽戒严，未知所之，有谏者死，贾逵乃谏，太祖怒，收逵送狱。
《魏志》：辛毗能直谏，文帝践祚，为侍中，帝欲徙冀州十万户实河南，时连蝗民饥，毗与朝臣俱求见，帝知其欲谏，作色以见之，皆莫敢言，毗曰：陛下欲徙家，其计安出，帝曰：卿谓我徙之非耶，毗曰：诚以为非也，帝曰：吾不与卿共议也，帝起入内，毗随而引其裾，帝遂奋衣不还，良久乃出曰：卿持我何太急耶。
《吴志》曰：孙权既为吴王，欢宴之末，自起行酒，虞翻伏地佯醉，不待权去，翻起坐，权於是大怒，手剑欲击之，侍坐者莫不惶遽，唯大司农刘基起抱权谏曰：大王以三爵后煞善士，虽翻有罪，天下孰知之，且大王以能容贤，故海内望风，今一朝弃之，可乎，翻由是得免。
【表】魏陈王曹植谏伐辽东表曰：臣伏以辽东负岨之国，势便形固，带以辽海，今轻军远攻，师疲力屈，彼有其备，所谓以逸待劳，以饱制饥者也，以臣观之，诚未易攻也，若国家攻而必剋，屠襄平之城，悬公孙之首，得其地，不足以偿中国之费，虏其民，不足以补三军之失，是我所获，不如所丧也，若其不拔，旷日持久，暴师於野，然天时难测，水湿无常，彼我之兵，连於城下，进则有高城深池，无所施其功，退则有归涂不通，道路瀸洳，东有待衅之吴，西有伺隙之蜀，吴起东南，则荆杨骚动，蜀应西境，则雍凉参分，兵不解於外，民罢困於内，促耕不解其饥，疾蚕不救其寒，夫渴而后穿井，饥而后殖种，可以图远，难以应卒也，臣以为当今之务，在於省徭役，薄赋敛，劝农桑，三者既备，然后令伊管之臣，得施其术，孙吴之将，得奋其力，若此则泰平之基，可立而待，康哉之歌，可坐而闻，曾何忧於二敌，何惧於公孙乎，今不恤邦畿之内，而劳神於蛮貊之域，窃为陛下不取也。
齐竟王陵上谠言表曰：臣闻明台既辟，承云之歌阐，衢室爰启，南风之颂流，莫非降道爝煇，纡灵浸泽，陛下凝庆协图，席昌属历，乾临冬暧，海镜春亭，选议钓俗，观风调纪，垂听革之典，降聆金之训，用能诗史无辍，工颂有闻，是故置四辅，立七谏，正国度，箴王阙，臣谓当今，宜崇谏司，专事昭塞，职蹈謇谔，绩宣王文，则优其宠秩，厚其节礼，庶献鲜之美，方高圣代，至乃靡衣媮食，曾宇雕墉，商贸浮侈，田莱芜替，棫朴爽流，摽梅失序，勉民观俗之宜，设官立事之要，随阙兴规，衮废能补，如此则壤咏无远，辕乐可追。
【书】秦李斯上书谏始皇曰：臣闻吏议逐客，窃以为过矣，昔者穆公求士，西取由余於戎，东得百里奚於宛，迎蹇叔於宋，来丕豹公孙支於晋，此五子者，不产於秦，穆公用之，并国二十，遂霸西戎，惠王用张仪之计，拔三川之地，西并巴蜀，北收上郡，南取汉中，苞九夷，制鄢郢，东据成皋之险，割膏腴之壤，散六国之从，使之西面事秦，功施到今，昭王得范睢，废穰侯，逐华阳，强公室，杜私门，蚕食诸侯，使秦成帝业，皆以客之功，由此观之，客何负於秦哉，今陛下致昆山之玉，有随和之宝，垂明月之珠，服太阿之剑，乘纤离之马，建翠凤之旗，树灵鼍之鼓，此数宝者，秦不产一焉，而陛下悦之，必秦国之所生然后可，则是夜光之璧，不饰朝廷，犀象之器，不为玩好，而骏马駃騠，不实外厩，所以饰后宫，充下陈，娱心意，悦耳目者，必出於秦然后可，则是宛珠之簪，锦绣之饬，不进於前，而赵女不立於侧也，所重者在乎色乐，而所轻者在乎人民，此非所以夸海内也。
汉邹阳上书谏吴王曰：臣闻蛟龙骧首奋翼，则浮云出流，雾雨成集，圣王砥节脩德，则游谈之士，归义思名，今臣尽智毕议，易精极虑，则无国而不可干，饰固陋之心，则何王之门，不可曳裾乎，然臣历数王之朝，背淮千里而自致者，非恶臣国而乐吴民也，窃高下风之行，尤悦大王之义，故原大王无忽，察听其至，夫全赵之时，武力鼎士，袨服藂台之下者，一旦成市，不能止幽王之沆患，淮南连山东之侠，死士盈朝，不能还厉王之西也，然则计议不得，虽诸贲不能安其位，亦明矣，今汉据全秦之地，兼六国之众，大王之所明知也，今夫谄谀之臣，为大王计者，不论骨肉之义，民之轻重，国之大小，以为吴祸，此臣所以为大王患也，夫举吴兵以訾於汉，譬犹蝇蚋之附群牛，腐肉之齿利剑，锋接必无矣。
汉枚乘上书谏吴王曰：得全者昌，失全者亡，舜无立锥之地，以有天下，禹无十户之聚，以王诸侯，汤武之土，不过百里，上不绝三光之明，下不伤百姓之心者，有王术也，忠臣不避重诛以直谏，则事无遗策，功流万世，夫以一缕之任，系千钧之重，上悬之无极之高，下垂之不测之深，虽甚愚之人，犹知哀其将绝也，人性有畏其影而恶其迹者，却背而走，足迹愈多，影愈疾，不知就阴而止，影灭而迹绝，欲人勿闻，莫若勿言，欲人勿知，莫若勿为，福生有基，祸生有胎，纳其基，绝其胎，祸何自来，夫铢铢而称之，至石必差，寸寸而度之，至丈必过，磨砻砥砺，不见其损，有时而尽，种树畜养，不见其益，有时而大，积德累行，不知其善，有时而用，弃义背理，不知其恶，有时而亡，楚有子玉得臣，晋文为之侧席而坐，赵有廉颇马服，强秦不敢窥兵，昔白起为秦将，南伐郢都，北坑赵括，以纤介之过，赐死杜邮，秦民怜之，莫不陨涕。
汉司马相如上书谏武帝曰：物有同类而殊能者，故力称乌获，捷言庆忌，勇期贲育，臣之愚暗，窃以为人诚有之，兽亦宜然，今陛下好凌阻险，射猛兽，卒然遇轶材之兽，骇不存之地，犯属车之清尘，舆不及还辕，人不暇施巧，虽有乌获逢蒙之伎力，不得施用，枯木朽株，尽为难矣，夫轻万乘之重，不以为安，而乐出万有一危之涂以为娱，臣窃为陛下不取也，盖明者远见於未萌，而智者避危於无形，祸固多藏於隐微，而发於人所忽也，鄙谚曰：家累千金，坐不垂堂，此言虽小，可以喻大。
【序】梁元帝忠臣传谏争篇序曰：富贵宠荣，人所不能忘也，刑戮流放，人所不能甘也，而士有冒雷霆，犯颜色，吐一言终，知自投鼎镬，取离刀锯，而曾不避者，其故何也，盖伤茫茫禹迹，毁於一朝，赫赫宗周，灭成禾黍，何者，百世之后，王化渐颓，钦若之信既尽，解网之仁已泯，徒以继体所及，守器攸归，出则清警传路，处则凭玉负扆，事无蹔舛，意有必从，所谓生於深宫之中，长於妇人之手，未尝知忧，未尝知惧，况惑裒人之巧笑，迷阳阿之妙舞，重之以刳斮，囚之以逋逃，亦有倾天灭地，汙宫潴社之罪，拔本塞源，裂冠毁冕之衅，於是策名委质，守死不二之臣，以刚肠疾恶之心，确乎贞一之性，不忍见霜露麋鹿，栖於宫寝，麦穗黍离，被於宗庙，故沥血抽诚，披胸见款，赴燋烂於危年，甘灭亡於昔日，冀桐宫有返道之明，望夷无不言之恨，而九重悬远，百雉严绝，丹心莫亮，白刃先指，见之者掩目，闻之者伤心，然后鸣条有不收之魂，商郊致白旗之戮。
【论】汉东方朔非有先生论曰：非有先生仕於吴，进不能称往古以广主意，退不能扬君美以显其功，吴王怪而问之，先生曰：谈何容易，夫谈者，有悖於目而拂於耳，谬於心而便於身，或有悦於目，顺於耳，快於心，而毁於行者，非有明王圣主，孰能听之，吴王曰：何为其然也，先生对曰：昔关龙逢深谏於桀，而王子比干直言於纣，此二臣者，直言其失，切谏其邪，将以为君之荣，除主之祸也，今则不然，反以为诽谤君之行，无人臣之礼，戮及先人，为天下笑，故曰：谈何容易，故养寿命之士，莫肯进也，遂居深山之间，积土为室，编蓬为户，弹琴其中，以咏先王之风，亦可以乐而忘死矣。
汉谷永与王音书曰：夫上德厚则下爱深，下爱深则其谋忠，其言至，昔善将国者不忘危，善养生者不讳死，以忠臣直友，明史良医，灵蓍信龟，咸得尽忠正言，不蔽兆占，故能迁咎延誉，转祸为福。


芙蕖菱蒲萍苔菰荻蓍茗茅蓬艾藤菜蔬葵荠葱蓼
◇芙蕖
《尔雅》曰：荷，芙蕖，其茎茄，其叶葭，其本蔤，其花菡萏，其实莲，其根藕，其中的，［的，子也。］的中薏，［子中心也。］的莲实。
《广雅》曰：菡萏，芙蓉也。
《周书》曰：薮泽已竭，即莲藕掘。
《毛诗》曰：彼泽之陂，有蒲与荷。
又曰：隰有荷花。
《说文》曰：芰，菱也。
《管子》曰：五沃之土生莲。
真人关令尹喜传曰：真人游时，各各坐莲花之上，一花辄径十丈。
《楚辞》曰：集芙蓉以为裳。
又曰：因芙蓉而为媒，惮褰衣而濡足。
又曰：搴芙蓉兮木末。
又曰：披荷稠之炅炅。
又曰：制芰荷以为衣。
又曰：荷衣兮蕙带。
又曰：芙蓉始发杂芰荷，紫茎屏风文绿波。
洛神赋，灼若芙蓉出绿波。
《文选》：芙蓉散其华。
又曰：神飚自远至，左右芙蓉披。
又曰：菡萏溢金塘。
又曰：鱼戏新荷动。
又曰：神蔡止荷心。
《毛诗义疏》曰：的可磨以为散，轻身益气，令人强健。
《拾遗记》曰：汉昭帝游柳池，有芙蓉，紫色，大如斗，花素叶甘，可食，芬气闻车之内，莲实如珠，宋起居注曰：泰始二年，嘉莲一双，骈花并实，合树同茎。
《宋书》曰：臧质，字文含，［宋书七十四臧质传作含文。］兵败，走入南湖，无食，啖莲，追至，质络颈沈，出鼻，兵见，斩首传京。
《搜神记》曰：王敦在武昌，铃下仪仗生莲花，五六日而落。
又曰：无锡上湖陂，陂吏丁初，雨止，见一少妇人，著青衣，戴伞，呼之不得，自投陂中，是大苍獭，衣伞皆是荷花。
《万岁历》曰：太和二年，乌程县閤下生莲花。
顾启期《娄地记》曰：娄门东南有华墩，陂中生千叶莲花，其荷与众莲荷无异，菡萏色白，岂佛经所载者也。
王歆之《神境记》曰：九疑山过半路，皆行竹松下狭路，有清涧，涧中有黄色莲花，芳气竟谷。
《浮图澄传》曰：澄咒钵中青莲花生。
《古今注》曰：一名水且，一名水芝，一名泽芝，一名水花。
《华山记》曰：山顶有池，池中生千叶莲花，服之羽化，因名华山。
【诗】江南可采莲，荷叶何田田，鱼戏荷叶东，鱼戏荷叶西，鱼戏荷叶南，鱼戏荷叶北。
古诗曰：涉江采芙蓉，兰泽多芳草，采之欲遗谁，所思在远道。
晋傅玄歌诗曰：度江南，采莲花，芙蓉增敷，晔若星罗，绿叶映长波，回风容与动纤柯。
又曰：煌煌芙蕖，从风芬葩，照以皎日，灌以清波，阴结其实，阳发其花，金房绿叶，素株翠柯。
晋陆筠芙蕖诗曰：绿房含青实，金条悬白璆，俯仰随风倾，炜烨照清流。
晋张华荷诗曰：荷生绿泉中，碧叶齐如规，回风荡流雾，珠水逐条垂，照灼此金塘，藻曜君玉池，不愁世赏绝，但畏盛明移。
梁简文帝咏芙蓉诗曰：圆花一蒂卷，交叶半心开，影前光照曜，香里蝶徘徊，欣随玉露点，不逐秋风摧。
又采莲诗曰：晚日照空矶，采莲承晚晖，风起湖难度，莲多摘未稀，棹动芙蓉落，船移白鹭飞，荷丝傍绕腕，菱角远牵衣。
梁朱超咏同心芙蓉诗曰：青山丽朝景，玄峰朗夜光，未及清池上，红蕖并出房，日分双带影，风合两花香，鱼惊畏莲折，龟上碍荷长，云雨留轻润，草木应嘉祥，徒歌涉江曲，谁见缉为裳。
梁刘缓咏江南可采莲诗曰：春初北岸涸，夏月南湖通，卷荷舒欲倚，芙蓉生即红，楫小宜回迳，船轻好入丛，钗光逐影乱，衣香随逆风，江南少许地，年年情不穷。
梁刘孝威和采莲诗曰：金锵木兰船，戏采江南莲，莲香隔浦渡，荷叶［原讹芙，据冯校本改。］满江鲜，房垂易入手，柄曲自临盘，露花时湿钏，风茎乍拂钿。
梁吴筠采莲诗曰：锦带杂花钿，罗衣垂绿川，问子今何去，出采江南莲，辽西三千里，欲寄无因缘，原君早旋反，及此荷花鲜。
梁沈约咏芙蓉诗曰：微风摇紫□，轻露拂朱房，中池所以绿，待我汎红光。
又咏新荷应诏曰：勿言草卉贱，幸宅天地中，微根才出浪，短幹未摇风，宁知寸心里，蓄紫复含红。
梁江洪咏荷诗曰：泽陂有微草，能花复能实，碧叶憙翻风，红英宜照日，移居玉池上，讬根庶非失，如何霜露交，应与飞蓬匹。
陈祖孙登咏城巉中荷诗曰：白水丽金肩，青荷承日晖，叶似〈王还〉城盖，香乱上桥衣，岸高知水落，影合见菱稀，犹疑涉江处，空望采莲归。
又赋得涉江采芙蓉诗曰：浮照满川涨，芙蓉承落光，人来间花影，衣渡得荷香，桂舟轻不定，菱歌引更长，埰采嗟离别，无暇缉为裳。
随殷英童咏采莲诗曰：荡舟无数伴，解缆自相催，汗粉无佣拭，风裙［原字坏，据冯校本补。］随意开，棹移浮荇乱，船进倚荷来，藕丝牵作缕，莲叶捧成杯。
【赋】后汉闵鸿芙蓉赋曰：乃有芙蓉灵草，载育中川，竦脩幹以陵波，建绿叶之规圆，灼若夜光之在玄岫，赤若太阳之映朝云，乃有阳文脩嫮，倾城之色，杨桂枻而来游，玩英华乎水侧，纳嘉实兮倾筐，珥红葩以为饰，盛桃夭而歌诗，申关雎以自敕，嗟留夷与兰芷，听鶗窸而不鸣，嘉芙蓉之殊伟，讬皇居以发英。
魏陈王曹植芙蓉赋曰：览百卉之英茂，无斯华之独灵，结脩根於重壤，泛清流以擢茎，其始荣也，皎若夜光寻扶桑，其扬晖也，晃若九阳出旸谷，芙蓉蹇产，菡萏星属，丝条垂珠，丹荣加绿，焜焜韡韡，烂若龙烛，观者终朝，情犹未足，於是狡童媛女，相与同游，擢素手於罗袖，接红葩於中流。
吴苏彦芙蕖赋曰：伟芙蓉之菡萏，耀炜烨之丹花，舒红采於绿沼，映的皪於朱霞。
晋孙楚莲花赋曰：有自然之丽草，育灵沼之清濑，结根低於重壤，森蔓延以腾迈，尔乃红花电发，晖光烨烨，仰曜朝霞，俯照绿水，潜缃房之奥密兮，含珍藕之甘腴，攒聚星列，纤离相扶。
晋潘岳莲花赋曰：伟玄泽之普衍，嘉植物之并敷，游莫美於春台，华莫盛於芙蕖，於是惠风动，冲气和，眄清池，玩莲花，舒绿叶，挺纤柯，结绿房，列红葩，仰含清液，俯濯素波，脩柯婀娜，柔茎苒弱，流风徐转，回波微激，其望之也，晔若皦日烛昆山，其节之也，晃若盈尺映蓝田。
晋夏侯湛芙蓉赋曰：临清池以游览，观芙蓉之丽华，潜灵藕於玄泉，擢脩茎乎清波，焕然荫沼，灼尔星罗，若乃回萦外散，菡萏内离，的出艳发，叶恢花披，绿房翠蒂，紫饰红敷，黄螺圆出，垂蕤散舒，缨以金牙，点以素珠，固陂池之丽观，尊终世之特殊，尔乃采淳葩，摘圆质，析碧皮，食素实，味甘滋而清美，同嘉异乎橙橘，参嘉果以作珍，长充御乎口实。
晋潘岳芙蓉赋曰：荫兰池之丰沼，育沃野之上腴，课众荣而比观，焕卓荦而独殊，狎獦云布，窋咤星罗，光拟烛龙，色夺朝霞，丹煇拂红，飞鬓垂的，斐披赩赫，散焕熠爚，流芬赋采，风靡云旋，布濩磊落，蔓衍夭闲，发清阳而增媚，润白玉而加鲜。
宋傅亮芙蓉赋曰：考庶卉之珍丽，寔总美於芙蕖，潜幽泉以育藕，披翠莲而挺敷，汎轻荷以冒沼，列红葩而曜除，徼旭露以滋采，靡朝风而肆芳，表丽观於中沚，播郁烈於兰堂，在龙见而萌秀，于火中而结房，岂呈芬於芷蕙，将越味於沙棠，咏三闾之披服，美兰佩而荷裳，伊玄匠之有瞻，悦嘉卉於中渠，既晖映於丹墀，亦纳芳於绮疏。
宋鲍昭芙蓉赋曰：感衣裳於楚赋，咏夏思於陈诗，访群英之艳绝，摽高名於泽芝，青房兮规接，紫的兮图罗，树妖遥之弱幹，散菡萏之轻柯，上星光而倒景，下龙鳞而隐波，戏锦鳞而夕映，濯绣羽而景过，结游童之湘吹，起艕妾之□［○本集作吴。］歌，被碧塘之周流，绕金渠之空曲，排积雾而杨芬，镜洞泉而含绿，叶折水而为珠，条集露而成玉，润蓬山之琼膏，晖葱河之银烛，冠五华於仙草，超四照於灵木。
梁简文帝采莲赋曰：望江南兮清且空，对荷华兮丹复红，卧莲叶而覆水，乱高房而出丛，楚王暇日之欢，丽人妖艳之质，且弃垂钓之鱼，未论芳苹之实，唯欲回渡轻船，共采新莲，傍斜山而屡转，乘横流而不前，於是素腕举，红袖长，回巧笑，堕明珰，荷稠刺密，亟牵衣而绾裳，人喧水溅，惜亏朱而坏妆，物色虽晚，徘徊未反，畏风多而榜危，惊舟移而花远，歌曰：常闻蕖可爱，采撷欲为裙，叶滑不留綖，心忙无假薰，千春谁与乐，唯有妾随君。
梁元帝采莲赋曰：紫茎兮文波，红莲兮芰荷，绿房兮翠盖，素实兮黄螺，於时妖童媛女，荡舟心许，鹢首徐回，兼传羽杯，棹将移而藻挂，船欲动而萍开，尔其纤腰束素，迁延顾步，夏始春馀，叶嫩花初，恐沾裳而浅笑，畏倾船而敛裾，故以水溅兰桡，芦侵罗衤廌，菊泽未反，梧台迥见，荇湿霑衫，菱长绕钏，泛柏舟而容与，歌采莲於枉渚，歌曰：碧玉小家女，来嫁汝南王，莲花乱脸色，荷叶杂衣香，因持荐君子，原袭芙蓉裳。
梁昭明太子芙蓉赋曰：色兼列采，体繁众号，初荣夏芬，晚花秋曜，兴泽陂之徽章，结江南之流调。
梁江淹莲花赋曰：蕊金光而池色，藕冰折而玉清，戴红莲以吐秀，披终华以舒英，故河北棹歌之姝，江南采菱之女，春水广兮楫潺湲，秋风駃兮舟容与，看缥芰兮出波，揽缃莲兮映渚。
【颂】颜延之碧芙蓉颂曰：泽芝芳艳，擅奇水属，练气红荷，比符缥玉，棹丽沧池，飞映云屋，实纪仙方，名书灵躅。
【赞】晋郭璞芙蓉赞曰：芙蓉丽草，一曰泽芝，泛叶云布，映波赮熙，伯阳是食，飨比灵期。
【表】晋范宁为豫章郡守，新淦县听事前陆地，生一莲花，入冬花，十六年，更生四枚，今年复生二十六枚，鲜明可爱。
【启】刘表［按当作孝。］威谢东宫赉藕启曰：色华玉树，味夺琼浆，根出杨池，闻之僮约，子为灵散，得自庄篇，楚后江萍，秦公海枣，凡厥水羞，莫敢相辈。
◇菱
《说文》曰：菱，{艹陵}也。
《广志》曰：钜野大於常{艹陵}，淮汉以南，凶年以菱为蔬，犹以橡为资也。
《周官》曰：冬食{艹陵}藕枣栗杼实。
《国语》曰：屈到嗜芰，有疾，召其宗老而属之曰：祭我必以芰，［屈到，楚卿也，宗老，家臣也，属，讬也。］《楚辞》曰：制芰荷以为衣。
《吕氏春秋》曰：杜厉叔事莒公，自以为不见知，居於海上，夏食菱芡，冬食橡栗，莒公有难，将死之，其友曰：不知故去，今往死之，是知与不知无别也，厉叔曰：吾将以丑后世人主不知其臣者也。
《幽明录》曰：东平吕球，丰财美貌，乘船至曲阿湖，值风不得行，泊菰际，见一少女，乘船采菱，举体皆衣荷叶，因问姑非鬼耶，衣服何至如此，女则有惧色，答云，子不闻荷衣兮蕙带，倏而来兮忽而逝乎，然有惧容，回舟理棹，逡巡而去，球遥射之，即获一獭，向者之船，皆是蘋蘩蕰藻之叶，见老母立岸侧，如有所候望，见船过，因问云，君向来，不见湖中采菱女子耶，球云近在后，寻射，复获老獭，居湖次者，咸云，湖中常有采菱女，容色过人，有时至人家，结好者甚众。
【诗】梁简文帝采菱诗曰：菱花落复含，桑女罢新蚕，桂棹浮星艇，徘徊莲叶南。
梁费昶采菱诗曰：妾家五湖口，采菱五湖侧，玉面不关妆，双眉本翠色，日斜天欲暮，风生浪未息。
梁江淹采菱诗曰：秋日心容与，涉水望碧莲，紫菱亦可采，试以缓愁年，参差万叶下，泛漾百流前，高采溢通壑，香氛丽广川，歌出棹女曲，舞入江南弦。
梁陆罩采菱诗曰：参差杂荇枝，田田竞荷密，转叶任香风，舒花影流日，戏鸟波中荡，游鱼菱下出，不与文王嗜，羞持比萍实。
梁江洪采菱诗曰：风生绿叶聚，波动紫茎开，含花复含实，正待佳人来。
又曰：白日和清风，轻云杂高树，忽然当此时，采菱复相遇。
【启】梁庾肩吾谢赉菱启曰：上林紫水，杂蕰藻而俱浮，云梦清池，间芙蓉而外发，珍逾百味，来荐昼盘，恩重千金，遂沾菲席，凌霜朱橘，愧此开颜，含露蒲桃，惭其不饣肙。
◇蒲
《山海经》曰：孟于之山，其上多蒲。
《尔雅》曰：莞，符离，其上蒚，［今水中莞蒲，可作席也。］
《毛诗》曰：彼泽之陂，有蒲与菅。
又曰：鱼在在藻，依于其蒲。
《左传》曰：齐侯泽之雚蒲，舟鲛守之，不与民共。
又曰：臧文仲妾织蒲。
古歌曰：蒲叶何离离。
《离骚》曰：抽蒲兮陈坐，援英兮为盖。
《文选》：新蒲含紫茸。
又曰：新蒲节转促。
《史记》，［冯校本云，史记不书献蒲事，今见文选潘安仁西征赋野蒲变而为脯注。］赵高将为乱，先设验，献蒲以为脯，惑二世，有言蒲者，诛之。
《汉书》：路温舒父为里监门，使温舒牧羊，乃取泽中蒲，截以为牒，编用写书。
又曰：元帝疾，时史丹以亲密侍疾，唯上独寝，直入卧内，顿首伏青蒲上，［青，绿，蒲，席也。又以蒲青为席，铺地也。］《东观汉记》曰：刘宽迁南阳太守，温仁多恕，吏民有过，但用蒲鞭罚之，示辱而已。
《秦记》曰：符洪之先，居武都，家生蒲，长五丈，状如竹，咸异之，谓之蒲家，因以氏焉，洪后以谶文草付应王，遂改姓苻［原讹符，据冯校本改。］氏。
《续述征记》曰：乌常沉湖［齐人谓湖为沉。］中，有九十台，皆生结蒲，云秦始皇游此台，结蒲系马，自此蒲生则结。
《幽明录》曰：河东常丑奴，将一小儿，湖边拔蒲，暮恒宿空田舍中，时日向暝，见一少女子，姿容极美，乘小船，载莼，迳前投丑奴舍寄住，因卧，觉有臊气，女已知人意，便求出户，变为獭。
【诗】古诗曰：青蒲绿蒂，生我池中。
齐谢朓咏蒲诗曰：离离水上蒲，结水散为珠，初萌实雕俎，暮蕊杂椒涂，所嗟堂上曲，遂铄黄金躯。
梁元帝赋得蒲生我池中诗曰：池中种蒲叶，叶影荫池滨，未好中宫荐，行堪隐士轮，为书聊可截，匹柳复宜春，瑞叶生符苑，镂璧献周人。
◇萍
《尔雅》曰：苹，萍也，其大者曰蘋。
《周礼》曰：穀雨一日，萍始生，萍不生，阴气增盈。
《秋官》曰：萍氏，掌禁川游者，萍草无根，取名不沈溺。
《异术》曰：万年血为萍。
古诗曰：泛泛江汉萍，漂荡水无根。
《江赋》曰：萍实时出而漂泳。
《东都赋》：发蘋藻潜鱼。
《风赋》：起青蘋之末。
何晏诗曰：原为绿蘋草，讬身寄清池。
刘灵曰：俯观万物，扰扰焉如水之载浮萍。
王逸曰：自比如萍，随水浮游。
《本草经》曰：水萍一名水华，味辛寒，治暴热，身痒下水，乌鬓发，久服轻身，一名水帘。
《毛诗》曰：于以采蘋，南涧之滨。
《礼记月令》曰：季春之月，萍始生。
《吕氏春秋》曰：菜之美者，昆仑之蘋。
《家语》曰：楚昭王渡江，江中有物，大如斗，圆而赤，直触王舟，舟人取之，问群臣，莫能识之，使问孔子，孔子曰：此谓萍实，可剖而食之，吉祥也，唯霸者能获焉，王遂食，大美。又遣问孔子，何以知之，子曰：吾昔过陈，闻童谣曰：楚王渡江得萍实，大如斗，赤如日，剖而食之甜如蜜，吾是以知之。
《淮南子》曰：夫萍树根於水，木树根於土。
【诗】晋司马彪萍诗曰：汎汎江汉萍，飘荡永无根。
梁庾肩吾赋得池萍诗曰：风翻乍青紫，浪起时疏密，本欲叹无根，还惊能有实。
【赋】晋夏侯湛浮萍赋曰：步长渠以游目，览随波之微草，既纷潎以澄茂，羌孤生於灵沼，罔纤根以自滋，乃逸荡乎波表，散圆叶以舒形，发翠采以含缥，荫脩鱼之华鳞，翳兰池之清潦，既澹淡以顺流。又雍容以随风，有缠薄於崖侧，或回滞乎湍中，纷上下而靡常，漂往来其无穷，停不安处，行无定轨，流息则宁，涛扰则动，浮轻善移，势危易荡。
晋苏彦浮萍赋曰：余尝汎舟游观，鼓楫川湖，睹浮萍之飘浪，乃触水而自居，体任適以应会，亦随遇而靡构，伊弱卉之无心，合至理之冥符。
【赞】郭璞萍赞曰：萍之在水，犹卉植地，靡见其布，漠尔鳞被，物无常讬，孰知所寄。
【论】晋杜恕笃论曰：夫萍与菱之浮，相似也，菱植根，萍随波，是以尧舜叹巧言乱德，仲尼恶紫之夺朱。
◇苔
《尔雅》曰：藫，石衣也。
《说文》曰：苔，水衣也。
《淮南子》曰：穷谷之污，生青苔。
《风土记》曰：石发，水衣也，青绿色，皆生於石。
游名山志曰：石篢［《太平御览》一千作箦，按据御览四十七引贺循会稽记，当作篑。］山，缘崖而上，高百许丈，里悉青苔，无别草木。
《古今注》：苔或紫或青，一名员藓，一名绿钱，一名绿藓。
《拾遗记》曰：晋武帝时，租梨园［《太平御览》一千作祖梨国。］献蔓苔，亦曰金苔，亦曰夜明苔。
江文通诗曰：青苔日夜黄。
江赋，绿苔鬖髿乎研上，［研，石也。］
江淹青苔赋，凿山楹为室，有老苔焉。
天台山赋，践莓苔之滑石。
古诗，青苔依空墙。
【诗】梁沈约咏青苔诗曰：缘阶已漠漠，汎水复绵绵，微根知欲断，轻丝似更联。
梁庾肩吾新苔诗曰：随潮染岸石，逐脉聚浮查，徒令阿谷丽，停筐不汰沙。
【赋】江淹青苔赋曰：嗟青苔之依依，无色类而可方，必居闲而就寂，似幽意而深伤，故其处石则松栝交阴，泉雨长注，横涧俯视，崩壁仰顾，若其在水，则镜带湖沼，绵匝池林，春塘秀色，阳乌好音，乃生水而摇荡，遂出波而沉淫。
◇菰
《说文》曰：蒋，菰也。
《广雅》曰：蒋菰，其米谓之彫胡。
《广志》曰：菰可以为席，温於蒲，生南方。
《庄子》曰：孔子之楚，舍於蚁丘之蒋。
《礼记》曰：十月收水泽之赋。
江赋曰：泛泛之游蒋。
吴都赋，菰穗彫胡，菰子作饼。
宋玉之，［《太平御览》九百九十九作赋曰二字。］主人女为炊彫胡饭。
【诗】梁沈约咏菰诗曰：结根布洲渚，垂叶满皋泽，匹彼露葵羹，可以留上客。
◇荻
《尔雅》曰：菼，薍也，［似苇而小。］
《毛诗》曰：蒹葭苍苍，白露为霜。
《诗疏义》曰：薍或谓之荻，至秋坚成，谓之雚也。
焦赣《易林》：剥之坤曰：从风纵火，荻芝俱死。
《汉书》曰：董偃见宠馆陶公主，安陵袁叔谓偃曰：顾成广远，无宿宫。又有荻竹藉田，足下何不白主，献长门园於上，此上所欲也。
《抱朴子》曰：吴世有姚光者，有火术，吴主身临试之，积荻数千束，光坐其上。又以数千束荻累之，因猛风燔之，火尽，光端坐灰中，振衣而起。
晋中兴书徵祥说曰：童谣云，官家养芦化成荻，芦生不止自成积，是时卢循窃据广州，国未能讨，因而用之，是官养之芦也，荻犹敌也。
《毛诗》：敦彼行苇，牛羊勿践履。
又曰：谁谓河广，一苇航之。
又曰：有漼者渊，雚苇淠淠。
《礼记》曰：七月纳材苇。
《吕氏春秋》：季秋之月，命虞人材苇供国。
搜神记，朽苇化蛩也。
《毛诗》曰：毳衣如菼，［菼，芦荻也。］
又八月雚苇。
《异苑》曰：卢龙将攻京师，谣曰：十丈瓦屋，芦作柱，薤作栏。
郭璞奏曰：不宜禁荻地，礼云，名山大泽不封，盖欲以民通财共利，不独专之也。
【诗】梁元帝赋得春荻诗曰：翠菼玉池前，遥映江南莲，非秋无有眊，未烧不生烟。
【诏】宋武帝诏曰：少府前岁所封诸洲芦荻，可开以利民。
◇蓍
《逸礼》曰：天子之蓍九尺炁诸侯七尺，大夫五尺，士三尺，蓍千岁三百茎者，先知也。
《史记》曰：天下和平，蓍茎长一丈，其聚生百茎，共根，今世取蓍，八十茎，长八尺，即难得矣，得六十茎，长八尺，即可用。
洪范五行曰：蓍之言为耆也，百年一本生百茎，此草木之寿，亦知吉凶者，圣人以问鬼神。
《淮南子》曰：上有丛蓍，下有伏龟。
【诗】梁范筠咏蓍诗曰：数奇不可偶，性直谁能纡，祯蔡伏灵异，祥云降温腴。
【赋】晋傅玄蓍赋曰：春迈衡德於青阳，混百卉而萌生，逮朱夏而修茂，暨商秋而坚贞，虽离霜而未彫，与潜龟乎通灵，於是原极以道，极形以度，以类万物之情，以通天下之故，岂唯终始於事业，乃参天而倚数，弃原野之萧条，升云阶而内御，运兹茎於掌握，爻象形而星布，信钩深而致远，实开物而成务。
◇茗
《尔雅》曰：槚，苦茶，［早采者为茶，晚采者为茗。］
《吴志》曰：孙皓每飨宴坐席，无能否，每率以七升为限，虽不悉入口，皆浇灌取尽，韦曜饮酒不过二升，初见礼异，密赐茶茗以当酒。
吴兴记曰：乌程县西有温山，出御荈。
《续搜神记》曰：晋孝武帝世，宣城人秦精，尝入武昌山中采茗，忽见一人，身长一丈，通体皆毛，精见之大怖，毛人径牵其臂，将至山曲大丛茗处，放之便去，须臾复来，乃探怀中橘与精，精甚怖，负茗而归。
《异苑》曰：剡县陈务妻，少寡，与二儿为居，宅中先有古冢，每日作茗抟，辄先以著坟上，二子患之，曰：古墓何知，徒以劳意，欲掘除之，母苦禁乃止，夜即梦见一人，自说没来三百馀年，谬蒙惠泽，贤二子恒欲见毁，相赖保护，虽潜壤与朽骨，敢忘翳桑之报，明日晨兴，於外屋得钱十万，似久埋者，而贯皆新，提还告其儿，并有惭色，自是设馔愈谨。
【赋】晋杜育荈赋曰：灵山惟岳，奇产所锺，厥生荈草，弥谷被岗，承丰壤之滋润，受甘灵之霄降，月惟初秋，农功少休，结偶同旅，是采是求，水则〈山氏〉方之注，挹彼清流，器泽陶简，出自东隅，酌之以匏，取式公刘，惟兹初成，沬沉华浮，焕如积雪，晔若春敷。
◇茅
《尔雅》曰：蔌杜，茅也。
《说文》曰：菅，茅也。
《易》曰：拔茅连茹，以其汇，征吉。
茅苹一名茹子。
又曰：藉用白茅，无咎，天官甸师，祭祀供萧茅。
《尚书·禹贡》曰：荆州包匦菁茅。
《毛诗》曰：白华菅兮，白茅束兮。
又曰：野有死麕，白茅苞之。
又曰：昼尔于茅，宵尔索綯。
《左传》曰：齐侯伐楚，谓楚曰：尔贡苞茅不入，王祭不供，无以缩酒，寡人是徵。
典录曰：武王伐殷，微子启肉袒面缚，牵羊把茅，膝行而前。
《六韬》曰：吕尚坐茅而渔。
尹《文子》曰：尧为天子，土阶三尺，茅茨不翦。
《尸子》曰：殷汤救旱，素车白马，身婴白茅，以身为牲。
《庄子》曰：小巫见大巫，拔茅而弃，此其所以终身弗如。
《离骚》曰：索灵茅以蓬莼。
又曰：兰芷变而不芬兮，荃蕙化而为茅。
《史记·封禅书》曰：管仲说桓公云，古之封禅，江淮间，一茅三节，所以为藉也。
吴录《地理志》曰：桂阳郴县，有菁茅，可染布，零陵有香茅，任土贡之。
沈约《宋书》曰：有三脊茅，生石头西岸，江夏王义恭，累表劝封禅，上甚悦。
【诗】梁简文帝香茅诗曰：铜律与鸣琴，俱称类君子，岂若江淮间，发叶超众美，珍同自牧归，茅因汇征起，岂独迈秦蘅，方知蔑沅芷。
梁定襄侯萧祗咏香茅诗曰：鶗窸芳不歇，霜繁绿更滋，擢本同三脊，流芳有四时，粗根缩酒易，结解舞蚕迟，终当入楚贡，岂羡咏陈诗。
◇蓬
《毛诗》曰：彼茁者蓬。
又曰：首如飞蓬。
芜城赋，蔌蔌风威，孤蓬自振，惊沙坐飞。
《列子》曰：见百岁髑髅，搴蓬而指之。
《曾子》曰：蓬生麻中，不扶自直，白沙在泥，与之皆黑。
《商君书》曰：今夫飞蓬，飘风而行千里，乘风之势也。
《礼》曰：桑弧蓬矢。
《庄子》曰：斥鷃翱翔蓬蒿之间。
古诗，转蓬离本根，飘之畏长风。
又曰：孤蓬转霜根。
《离骚》：蓬艾亲人，御于茅［《太平御览》九百九十七作第。］兮。
鲁哀公失国，［按本条《太平御览》九百九十七作晏子，此脱书名。又按哀晏子春秋作昭。］走齐，公问焉，曰：子之年甚少矣，道至于此乎，吾少之时，多爱我者，吾体［御览作礼。］不亲，人多谏者，吾忘［御览作忌。］不能用，是内无弼，外无辅，辅弼无人，谄谀甚众，譬之犹秋蓬也，孤其根本，密其枝叶。
《尚书大传》曰：子夏作壤室，编蓬户，弹琴瑟其中，以歌先王之风，淮南子曰：见飞蓬转而知为车。
《三辅决录》曰：张仲蔚，平陵人也，与同郡魏景卿，俱隐身不仕，所居蓬蒿没人。
【诗】魏曹植诗曰：转蓬离本根，飘飖随长风，何意回飚举，吹我入云中，高高上无极，天路安可穷，类此流宕子，捐躯远从戎，毛褐不掩形，薇藿常不充，去去莫复道，沉忧令人老。
晋司马彪诗曰：百草应节生，含气有深浅，秋蓬独何辜，飘飖随风转，长飚台飞薄，吹我之四远，搔首望故株，邈然无由反。
◇艾
《尔雅》曰：艾，冰台也。
《毛诗》曰：彼采艾兮，一日不见，如三岁兮。
《庄子》曰：越王子搜，逃乎丹穴，越国无君，求王子搜不得，从之丹穴，不肯出，越人薰之以艾。
崔寔月令曰：三月可采艾。
博物志，削冰至圆以向日，以艾於后承其影，得火。
《孟子》曰：七年之病，求三年之艾。
《楚辞》曰：萧艾於箧笥，谓蕙芷而不香。
《离骚》曰：扈服艾以盈腰兮，谓幽兰其不可佩。
又曰：何昔日之芳草兮，今直为此艾。
汉武内传，西王母神仙次药，有灵丛艾。
【赋】孔璠之艾赋曰：良药弗达，妙针莫宣，奇艾急病，靡身挺烟，治匪君臣，得用神火，振淹固於一烂，气绝息乎无假，淳建投而招祟，钳椒梼而贻祸，伊兹艾之淑粹，仍索质於中野，嗟乎贞灰与邪烬迭御，芳烟与苦兰竞薰，是以艾正而贱，兰妖而珍，故言尧则桀对，举兰则艾因。
【赞】孔璠之艾赞曰：蔼蔼灵艾，蔚彼脩坂，混区群卉，理深用远。
◇藤
《尔雅》曰：诸虑，山櫐，［今江东呼櫐为藤，藤似葛而粗大也。］
广雅曰：藟，藤也。
《毛诗》曰：南有樛木，葛藟累之。
《山海经》曰：卑山其上多櫐，［今狸豆之属。］
南方草物状曰：浮沉藤，生子大如齑瓯，正月华色，仍连著实，十月臈月熟，色赤，生食之甜酢，生交阯九真，含兰子藤，生缘树木，正二月花色，四五月熟，实如{莉木}，赤如雄鸡冠，取生食之，味淡泊，出交阯合浦，野聚藤，缘树木，二月花色，仍连著实，五六月熟，子大如羹瓯。俚民煮食，其味甜酢，出苍梧，{艹椒}藤生金封山，俚人往往卖之，其色正赤，出兴古。
裴氏《广州记》曰：土人伐船为业，随树所在，就以成槽，皆去水难远，动有数里，山生草，名为膏藤，津汁软滑，无物能比，以此导地，牵之如流，亦五六丈舡，数人便运。
《临海异物志》曰：锺藤，附树作根，软弱，须缘树而作，藤既缠裹，树便死，且有恶汁，尤令速朽也，藤盛成树，若木自然，大者或至十围。
又曰：{艹椒}藤，围数寸，重於竹，可以为杖蔑，以缚船，及以为席，胜於竹也。
王歆始兴记曰：晋中朝，有质子将归，忽有人寄其书，告曰：吾家在观亭，亭庙石间有悬藤，君至叩藤，家人自出，归者如其言，果有二人出水取书，并曰：江伯令君前，入水，见屋舍甚丽，今俗咸言观亭有江伯神也。
顾微《广州记》曰：{艹椒}［《太平御览》九百九十五作科。］藤，如栟闾，叶疏破，皮青，多棘刺，高五六丈者，如五六寸竹，小者如笔管竹，类有十许种，续游，［御览作断。］草藤也，一曰诺藤，二［御览作一。］曰水藤，山行渴，则断取汁饮之，治人体有损绝，沐则长发，去地一丈断之，辄更生根至地，永不死。
《异苑》曰：永阳县有山，壁立千仞，岩上有石室，路右名为神农窟，窟前百药，丛茂，莫不毕备。又别有异藤，花形似菱菜，朝紫，中绿，晡黄，暮青，夜赤，五色迭耀。
【诗】梁简文帝咏藤诗曰：纤条寄乔木，弱影掣风斜，标春抽晓翠，出雾挂悬花。
◇菜蔬
《毛诗》曰：其蔌维何，惟笋及蒲。
又曰：我有旨蓄，亦以御冬。
《尔雅》曰：菜谓之蔬，不熟曰馑。
周礼，春官曰：春入学，舍采合舞。
《礼记》曰：仲秋之月，乃命有司，趣民务蓄菜。
《论语》曰：虽蔬食，菜羹瓜祭，必斋如也。
《孔丛子》曰：菜谓之蔬。
《庄子》曰：颜回不茹荤三月。
《吕氏春秋》曰：菜之美者，寿木之华，赤木之叶，馀瞀之南，有菜名嘉树，其色若碧。
汉书西域传曰：罽宾地温和，冬食生菜。
《魏志》曰：倭国地温和，冬夏食生菜。
《汉武内传》曰：西王母曰：仙之上药，有碧海之琅菜。
王充《论衡》曰：董仲舒读春秋，三年不窥园菜。
《孝子传》曰：洛阳公辇水作浆，兼以给过者，公补屩，不取其直，天神化为书生，问公何不种菜，曰：无种，即遗数升，公种之，化为白璧，馀皆为钱，公得以娶妇。
大夫有汙猪之宫，虽有美菜，有义之士不食。
庄子，宣尼穷於陈蔡之间，颜回择菜。
《文选》：野有菜蔬之色。
《仪礼》曰：婚礼，舅姑既没，则妇三月乃奠菜蔬，盖用待告。
《汉书》：张竦曰：古叛逆之国，潴其宫室，以为汙池，名曰凶墟，虽生菜蔬而民不食。
菜之美者，具区之菁。
范宣挑菜，伤指，大啼曰：身体发肤，不敢毁伤，故啼。
蜀都赋，五肉七菜，胜掩腥臊。
《广州先贤传》：丁密，苍梧人，非家织布不衣，非己耕种菜果不食。
杜兰香别传曰：香降张硕，赍瓦榼酒，七子樏，樏多菜而无他味，亦有世间常菜，辄有三种色，或丹或紫，一物与海蛤相象，并有非时菜，硕云，食之亦不甘，然一食七八日不饥。
【启】梁皇太子谢敕赉河南菜启曰：海水无波，来因九译，周原泽洽，味备百羞，尧韭未俦，姬歜非喻。
又谢敕赉大菘启曰：吴愧千里之莼，蜀惭七菜之赋，是知泮宫采茆，空入鲁诗，流火烹葵，徒传豳曲。
◇葵
《说文》曰：葵，菜也。
七启曰：芳孤精择，［《文选》三十四作粺。］霜蓄霜葵。
《文选》：青青园中葵，凝露待日晞。
又言，譬如后园葵，有叶待秋霜。
又曰：无以肉食资，取笑葵与藿。
豳风曰：七月烹葵及菽。
《左传》：仲尼曰：鲍庄子之智不如葵，葵犹能卫其足，［庄子居乱，不能危行言逊，以致刖足。］
《师旷占》曰：黄帝问师旷，曰：欲知牛马贵贱，秋葵下小葵生，牛马贵，大葵不虫，牛马贱。
《史记》曰：公仪休为鲁相，食葵而美，拔其园葵弃之。
《韩诗外传》曰：鲁监门女婴，相从绩，中夜泣曰：卫世子不肖，是以泣，其偶问其故，曰：宋司马得罪於宋，出奔於鲁，马佚，食吾园葵，是岁亡利一半，由是观之，祸福相及也。
《列女传》曰：鲁漆室女倚柱而啸，邻妇曰：欲嫁乎，曰：吾忧鲁君老而太子少也，妇曰：此鲁大夫之忧，女曰：昔晋客舍吾家，系马於园，马佚，践吾园葵，使吾终岁不厌葵味。
《列仙传》曰：丁次都，不知何许人，为辽东丁氏作人，丁氏常使买葵，冬得生葵，问何得此葵，云从日南买来。
《异苑》曰：符坚将欲南师，梦葵生城内，明以问妇，妇曰：若征军远出，难为将也。
《博物志》曰：陈葵子微炒，令爆吒，散著熟地中，遍踏之，朝种暮生，远不过宿。
北齐彭城王攸在郡，王氏种葵三亩，被人盗之，王密令书葵叶，明旦市看之，遂得偷者。
【诗】古诗，采葵莫伤根，伤根葵不生，结友莫羞贫，羞贫友不成。
晋陆机园葵诗曰：种葵北园中，葵生郁萋萋，朝荣东北倾，夕颖西南晞，灵露垂鲜泽，朗日耀其晖，时逝和风戢，岁暮伤飚飞，曾露无温液，严霜有凝威，幸蒙高墉德，玄景荫素蕤，丰条并春盛，落叶后秋衰，庆彼晚彫福，忘此孤生悲。
又诗曰：翩翩晚彫葵，孤生寄北蕃，被蒙覆露惠，微躯后时残，庇足同一智，生理各万端，不若闻道易，但伤知命难。
◇荠
《尔雅》曰：{艹折}蓂，大荠，［似荠，叶细。］
又曰：蒫，荠实。
《说文》曰：荠草可食也。
《毛诗》曰：谁谓荼苦，其甘如荠。
《礼记》曰：孟夏之月，靡草死，［荠，亭历之属也。］
《淮南子》曰：荠夌［《太平御览》九百八十作麦，下条同。］冬生而夏死。
《抱朴子》曰：荠夌大{艹秝}，仲夏而枯。
【赋】夏侯湛赋曰：寒冬之日，余登乎城，跬步北园，睹众草之萎悴，览林果之零残，悲纤条之槁摧，愍枯叶之飘殚，见芳荠之时生，被畦畴而独繁，钻重冰而挺茂，蒙严霜以发鲜，舍盛阳而弗萌，在太阴而斯育，永安性於猛寒，羌无宁乎暖燠，齐精气於款冻，均贞固乎松竹。
齐卞伯玉荠赋曰：终风扫於暮节，霜露交於杪秋，有萋萋之绿荠，方滋繁於中丘，《礼记》曰：凡进食之礼，葱渫处末。
又曰：脍春用葱，脂用葱，为君子择葱薤，如［《太平御览》九百七十七作必。］绝其本末。
《尔雅》茖，山葱，细茎大叶。
刘向别传［《太平御览》九百八十作录。］曰：都尉有种葱书，曹公既与先生言，细人觇之，见其拔葱，［按曹公以下，《太平御览》九百七十七引，作华阳国志，当另条。］
《庄子》曰：徐无鬼见武侯曰：先生居山林，厌葱韭，今老欲甘酒肉之味耶。
又曰：春月饮酒加葱，以通五脏。
《春秋元命包》曰：天门山上有葱，所种畦泷悉着，行人拔取者悉绝，若精神而求，即不拔自出，奇异辛香。
《汉书》：龚遂劝民，令人一口，种五十本葱，一畦韭，百本薤。
《西河旧事》曰：葱岭在敦煌西八十里，其山高大，上生葱，故曰葱岭。
《列仙传》曰：阮丘，蛆山上种葱百馀年，乃去。
《晋令》曰：居洛阳内，园菜欲课以当［三字《太平御览》九百七十七作以当课，此倒。］者，耳［御览作听，此讹。］其引长流，灌紫葱，丁各三亩。
《东观汉记》曰：孔奋，字君鱼，为姑臧长，时天下乱，河西独安，臧长居数月，辄致资产，奋在姑臧四年，财物不增，唯老母妻子但菜食，或谓奋曰：置脂膏中，亦不能自润。
《汉武内传》曰：西王母曰：仙人上药，有玄都绮葱。
邵信臣曰：臣太官种冬葱，生不时之物，有伤於人也。
◇蓼
《尔雅》曰：蔷虞蓼，［虞泽蓼也。］
《诗》曰：予又集于蓼，［言辛苦也。］《离骚》曰：蓼虫不能从乎葵菜。
吴氏《本草》曰：蓼实一名天蓼，一名野蓼，一名泽蓼。
《礼记》曰：鹑鸡羹鴽酿之蓼。
刘向别录曰：尹都尉书，有种蓼篇，《吴越春秋》曰：越王念吴，欲复怨，非一旦也，苦思劳心，夜以接日，卧则切之以蓼。
魏《文子》曰：蓼虫在蓼则生，在芥则死，非蓼仁而芥贼也，本不可失。
古诗曰：苏蓼出沟渠。
【赋】汉孔臧蓼虫赋曰：季夏既望，暑往凉还，逍遥讽诵，遂居东园，周旋览观，憩乎南蕃，睹兹芪蓼，纷葩吐荣，猗那随风，绿叶厉茎，爰有蠕虫，厥状似螟，群聚其间，食之以生，於是寤物讬事，推况乎人，幼长斯蓼，莫或知辛，膏粱之子，岂曰不云，苟非德义，不以为家，安逸无心，如禽兽何，逸必致骄，骄必致亡，匪唯辛苦，乃丁大殃。


琴筝箜篌琵琶笋虡箫笙笛笳
琴
周官，孤竹之管，云和之琴瑟，冬日至，於地上圆丘奏之，孤竹之管，空桑之琴瑟，夏日至，於泽中方丘奏之，阴竹之管，龙门之琴瑟，於宗庙奏之。
《毛诗》曰：窈窕淑女，琴瑟友之。
《礼记》曰：舜作五弦之琴，以歌南风之诗，而天下治。
又曰：丝声哀，哀以廉，廉以立志，君子听琴瑟之声，则思志义之臣。
《左传》曰：晋侯观于军府，见锺仪，问其族，曰：伶人也，与之琴，操南音，公曰：君子也，言称先职，不背本也，乐操土风，不忘旧也。
又曰：初卫侯有嬖妾，使师曹诲之琴，师曹鞭之，公怒，鞭师曹三百。
《列子》曰：瓠巴鼓琴，而鸟舞鱼跃。
又曰：孔子游太山，见荣启期，鹿裘带索鼓琴瑟，孔子问曰：先生为乐何也，对曰：天生万物，唯人为贵，吾既为人，一乐也，男贵女贱，今既为男，二乐也，今有不见日月，不免襁褓，吾行年九十有五矣，三乐也，贫者士之常，死者生之终，居常以待终，何忧哉。
《吕氏春秋》曰：宓子贱治单父，弹琴，身不下堂而治。
又曰：伯牙鼓琴，锺子期善听之，方鼓琴，志在太山，锺子期曰：善哉乎鼓琴，巍巍乎如太山，志在流水，锺子期曰：善哉乎鼓琴，洋洋乎若流水，锺子期死，伯牙擗琴绝弦，终身不复鼓琴，以为世无足鼓琴以也。
《庄子》曰：孔子游乎缁帷之林，坐杏坛之上，弟子读书，孔子弦歌鼓琴，奏曲未半，有渔父者，下舡而来，孔子推琴而起曰：其圣人欤，［事具居处部坛篇。］《孙卿子》曰：伯牙鼓琴，六马仰秣。
《史记》曰：万石君奋，年十五，为小吏，侍高祖，高祖与语，爱其恭敬，问曰：若何有，对曰：独有母，不幸失明，有姊，能鼓琴，高祖乃召其姊为美人，以奋为中涓，徙其家长安中戚里。
又曰：驺忌以鼓琴见齐威王，威王舍之右室。
又曰：司马相如素与临邛令王吉相善，临邛富人卓王孙，有女文君，新寡，好音，故相如缪与令相重，而以琴心挑之，文君窃从户窥之，心悦，既罢，相如乃使人重赐文君侍者，通殷勤，文君夜亡奔相如。
桓谭《新论》曰：神农氏继而王天下，於是始削桐为琴，绳丝为弦，以通神明之德，合天人之和焉，《广雅》曰：神农氏琴，长三尺六寸六分，上有五弦，曰宫商角徵羽，文王增二弦，曰少宫少商。
《风俗通》曰：琴者乐之统，与八音并行，君臣以相御也，和乐作者，其曲曰畅，言其道畅美也，忧愁作者，其曲曰操，言心失其操也。
《说苑》曰：雍门周以琴见孟尝君，孟尝君曰：先生鼓琴，亦能令文悲乎，周曰：臣独焉能令足下悲哉，所能令悲者，先贵而后贱，先富而后贫，不若身才高妙，適遭暴乱，不若处势隐绝，不及四邻，诎折摈厌，舞［《太平御览》五百七十九舞字无。］无所告愬，臣一为之徵操援琴，则涕零矣，今若足下，千乘之君，广夏邃房，下罗帷，来清风，斗象旗，［说苑善说篇作棋。］舞郑妾，丽色淫目，流声娱耳，水游则连方舟，戴羽旗，野游则驰弋猎乎平原广囿，入则撞锺击鼓乎深宫之中，虽有善鼓琴者，固未能使足下悲也，然臣所为足下悲者一也，千秋万世之后，宗庙必不血食，高台既已坏，曲池既已渐，坟墓既已下，婴儿竖子樵采者，踯躅其足而歌其上曰：夫以孟尝君尊贵，乃若是乎，於是孟尝泫焉承脸，周引琴而鼓之，徐动宫徵，拂羽角，孟尝涕泣增哀，下而就之曰：先生之鼓琴，令文若破国亡邑之人。
《韩诗外传》曰：孔子南游適楚，至於阿谷之隧，有处女佩瑱而浣，孔子曰：彼妇人可与言矣，抽琴去其轸，以授子贡曰：善为之辞，子贡曰：於此有琴而无轸，借子以调其音，妇人对曰：吾野鄙之人，五音不知，安能调琴。
《江表传》曰：顾雍从蔡邕学琴，雍异之，曰：卿必成，故以名与卿。
华峤《汉书》曰：初蔡邕在陈留，邻人有以酒食召雍［按雍邕通。］者，比往而酒以酣，客有弹琴於屏，邕至门，潜听之，曰：以乐召我，而有杀心，何也，遂反，将命者告主人，以蔡君至门而去，邕素为邦乡所宗，主人遂自追问其故，邕且以告，莫不怃然，弹琴者曰：我向见螳螂方向鸣蝉，蝉将去而未飞，螳螂为之一前一却，吾心耸然，唯恐螳螂之失蝉也，此岂为杀心而形於声者乎，邕笑曰：此足以当之矣，［事具鸟部蝉篇。］
《列仙传》曰：稷丘公，华山道士，汉武封禅，公乃冠章甫，拥琴来迎。
刘向别录曰：雅琴之意事，皆出龙德诸琴杂事中，赵氏者，渤海人赵定也，宣帝时，元康神爵间，丞相奏能鼓琴者渤海赵定梁国龙德，皆召，入见温室，使鼓琴待诏，定为人尚清静，少言语，善鼓琴，时间燕为散操，多为之涕泣者。
《东观汉记》曰：上尝问宋弘通儒之士，弘荐桓谭，谭善鼓琴，憙郑声，上数听悦之，闻，坐府上，遣吏召谭，责问之，谭叩头良久乃遣，后上令谭鼓琴，谭为之失次，上问之，弘言其故，其后不复令谭给事中。
孙登别传曰：孙登，字公和，汲郡人，清静无为，好读易弹琴，颓然自得，观其风神，若游六合之外者，当魏末，居北山中，以石窟为宇，编草自覆，阮嗣宗见登，被发端坐岩下，遥见鼓琴，嗣宗自下趍进，莫得与言，嗣宗乃长啸，与琴音谐和，登因啸和之，妙响动林壑。
《语林》曰：嵇中散夜灯火下弹琴，有一人，面甚小，斯须转大，遂长丈馀，黑单衣草［《太平御览》五百七十七，八百七十作革。］带，嵇视之既熟，乃吹火灭，曰：耻与魑魅争光。
阮籍乐论曰：汉桓帝闻楚琴扆而悲，慷慨长息曰：善哉，为声如此而足矣，昔季流子向风而鼓琴，听之者泪下。
蔡琰别传曰：琰，字文姬，蔡邕之女，年六岁，夜鼓琴，弦断，琰曰：第二弦，邕故断一弦，而问之，琰曰：第四弦，邕曰：偶得之矣，琰曰：吴札观化，知兴亡之国，师旷吹律，识南风之不竞，由此观之，何足不知。
马明生别传曰：明生随神女入石室，金床玉几，弹琴有一弦，五音并奏。
《搜神记》曰：吴人有烧桐以爨者，蔡邕闻其爆声曰：此良桐也，因请之，削以为琴，而烧不尽，因名燋尾琴，有殊声焉。
《晋中兴书》曰：戴逵，字安道，少有文艺，善鼓琴，太宰武陵王晞，闻其能琴，使人召焉，逵对使者前，打破琴曰：戴安道不能为王侯伶人。
《世说》曰：会稽有防风鬼，屡见城邑，常跂雷门上，脚乘至地，晋横阳令贺韬善鼓琴，防风闻琴声，在贺中庭舞。
沈约《宋书》曰：萧思话领左卫将军，尝从太祖登锺山北岭，中道有盘石清泉，上使於石上弹琴，因赐以银锺酒，谓曰：相赏有松石间之高意也。
【诗】梁丘迟题琴朴奉柳吴兴诗曰：边山此嘉树，摇影出云垂，清心有素体，直幹无曲枝，凡耳非所别，君子特见知，不辞去根本，造膝仰光仪。
陈沈蜅为我弹鸣琴诗曰：为我弹鸣琴，琴鸣伤我衿，半死无人觉，入灶始知音，空为贞女引，谁达楚妃心，雍门何假说，落泪自淫淫。
陈贺澈为我弹鸣琴诗曰：薄暮高堂上，调琴召美人，伯喈声未尽，相如曲复新，点徽还转弄，乱爪更留宾，聊持一弦响，杂起艳歌尘。
隋江总赋咏待琴诗曰：可怜峄阳木，雕为绿绮琴，田文承睫泪，卓女弄弦心，戏鹤来应舞，游鱼听不沉，楚妃幸勿叹，此异丘中音。
【赋】后汉傅毅琴赋曰：历嵩岑而将降，睹鸿梧於幽阻，高百仞而不枉，对脩条以持处，蹈通涯而将图，游兹梧之所宜，盖雅琴之丽朴，乃升伐其孙枝，命离娄使布绳，施公输之剞劂，遂彫琢而成器，揆神农之初制，尽声变之奥妙，抒心志之郁滞。
后汉马融琴赋曰：惟梧桐之所生，在衡山之峻陂，於是遨间公子，中道失志，孤茕特行，怀闵抱思，昔师旷三奏，而神物下降，玄鹤二八，轩舞于庭，何琴德之深哉。
后汉蔡邕琴赋曰：尔乃言求茂木，周流四垂，观彼椅桐，层山之陂，丹华炜烨，绿叶参差，甘露润其末，凉风扇其枝，鸾凤翔其巅，玄鹤巢其岐，考之诗人，琴瑟是宜，尔乃清声发兮五音举，发宫商兮动角羽，曲引兴兮繁弦抚，然后哀声既发，秘弄乃开，左手抑扬，右手徘徊，指掌反覆，抑案藏摧，於是繁弦既抑，雅韵乃扬，仲尼思归，鹿鸣三章，梁甫悲吟，周公越裳，青雀西飞，别鹤东翔，饮马长城，楚曲明光，楚姬遗叹，鸡鸣高桑，走兽率舞，飞鸟下翔，感激兹歌，一低一昂。
晋嵇康琴赋曰：椅桐之所生，讬峻岳之崇冈，含天地之醇和，吸日月之休光，郁纷纭以独茂，飞英蕤於旻苍，其山川形势，则盘纡隐嶙，蛇崔嵬岑嵒，丹崖崄巇，青壁万寻，若乃春兰被其东，沙棠植其西，涓子宅其阳，玉醴涌其前，玄云荫其上，翔鸾集其巅，乃斫孙枝，准量所任，至人摅思，制为雅琴，错以犀象，藉以翠绿，弦以园客之丝，徽以锺山之玉，爰有龙凤之象，古人之形，伯牙挥手，锺期听声，华容灼烁，发采扬明，伶伦比律，田连操张，进御君子，新声嘹亮，及其初调，则角羽俱起，宫徵相证，参发并趣，上下累应，若乃高轩飞观，广厦闲房，冬夜肃清，朗月垂光，新衣翠粲，缨徽流芳，於是器洽弦调，心闲手敏，触〈媲 女改扌 〉如志，唯意所拟，初涉渌水，中奏清徵，拊弦安歌，新声代起，曲引向阑，众音将歇，改韵易调，奇弄乃发，或徘徊顾慕，拥郁抑按，盘桓毓养，从容秘玩，牢落凌厉，布濩半散，英声发越，采采粲粲，穆温柔以怡怿，婉顺叙而委蛇，或乘险投会，邀隙趍危，嘤若离鹍鸣清池，翼若游鸿翔增崖，或楼〈媲 女改木 〉栎捋，漂缭潎洌。远而听之，若鸾凤和鸣戏云中，迫而察之，若众葩敷荣曜春风，若次其曲引所宜，则广陵止息，东武太山，飞龙鹿鸣，鹍鸡游弦，更唱迭奏，声若自然，下逮谣俗，蔡氏五曲，王昭楚妃，千里别鹤，论其体势，详其风声，器和故响逸，张急故声清，间辽故音埤，弦长故徽鸣，性絜静以端理，含至德之和平，诚可以感荡心志，而发泄幽情矣。
晋成公绥琴赋曰：伯牙弹而驷马仰秣，子野挥而玄鹤鸣，清角发而阳气亢，白云奏而风雨零。
【赞】晋殷仲堪琴赞曰：五声不彰，孰表太音，至人善寄，畅之雅琴，声由动发，趣以虚深。
晋王珣琴赞曰：穆穆和琴，至至愔愔，如彼清风，泠焉经林。
宋谢惠连琴赞曰：峄阳孤桐，裁为鸣琴，体兼九丝，声备五音，重华载挥，以养民心，孙登是玩，取乐山林。
【铭】后汉李尤琴铭曰：琴之在音，荡涤邪心，虽有正性，其感亦深，存雅却郑，浮侈是禁，条畅和正，乐而不淫。
◇筝
《释名》曰：筝，施弦高，筝筝然。
《史记》曰：秦逐客李斯上书曰：夫击瓮［《太平御览》五百七十六，瓮下有缶字。］叩瓶，弹琴［御览作筝。］搏髀，而歌呼呜鸣快耳者，真秦之声。
《风俗通》曰：谨案礼乐记，筝五弦筑身也，今并凉二州筝，形如瑟，不知谁改也。
《英雄记》曰：吕布诣袁绍，绍患布，欲杀之，遣三十六兵被铠迎布，使著帐边卧，布知之，使於帐中鼓筝，诸兵卧，布出帐去，兵不觉也。
傅子曰：郝素善弹筝，虽伯牙妙手，吴姬奇声，何以加之。
又曰：筝者，上圆象天，下平象地，中空准六合，弦柱十二，拟十二月，乃仁智之器也。
《语林》曰：桓野王善解音，晋孝武祖宴西堂，乐阕酒阑，将诏桓野王筝歌，野王辞以须笛，於是诏其常吹奴硕，赐姓曰张，加四品将军，引使上殿，张硕意气激扬，吹破三笛，末取暏脚［按世说轻诋篇，蔡伯喈睹睐笛条，注引伏滔长笛赋序(亦见本卷笛篇)桓子野有故长笛，云蔡邕之所作云云，疑当作睹睐笛。］笛，然后乃理调成曲。
《俗说》曰：谢仁祖为豫州主簿，在桓温閤下，桓闻其善弹筝，便呼之，既至，取筝令弹，谢即理弦抚筝，因歌秋风，意气殊遒，桓大以此知之。
【诗】梁王台卿咏筝曰：依歌时转韵，按曲动花钿，促调移轻柱，乱手度繁弦，唯有高秋月，秦声独可怜。
梁孝元帝和弹筝人诗曰：琼柱动金丝，奏声发赵曲，流徵含阳春，美手过如玉。
梁沈约咏筝诗曰：秦筝吐绝调，玉柱扬清曲，弦依高张断，声随妙指续，徒闻音绕梁，宁知颜如玉。
【赋】后汉侯瑾筝赋曰：於是急弦促柱，变调改曲，卑杀纤妙，微声繁缛，散清商而流转兮，若将绝而复续，纷旷荡以繁奏，邈遗世而越俗，若乃察其风采，练其声音，美武荡乎，乐而不淫，虽怀思而不怨，似豳风之遗音，於是雅曲既阕，郑卫仍脩，新声顺变，妙弄优游，微风漂裔，冷气轻浮，感悲音而增叹，怆嚬悴而怀愁，若乃上感天地，下动鬼神，享祀祖宗，酬酢嘉宾，移风易俗，混同人伦，莫有尚於筝者矣，魏阮瑀筝赋曰：惟夫筝之奇妙，极五音之幽微，苞群声以作主，冠众乐而为师，禀清和於律吕，笼丝木以成资，身长六尺，应律数也，故能清者感天，浊者合地，五声并用，动静简易，大兴小附，重发轻随，折而复扶，循覆逆开，浮沉抑扬，升降绮靡，殊声妙巧，不识其为，平调足均，不疾不徐，迟速合度，君子之衢也，慷慨磊落，卓砾盘纡，壮士之节也，曲高和寡，妙妓难工，伯牙能琴，於兹为朦，皦怿翕纯，庶配其踪，延年新声，岂此能同，陈惠李文，曷能是逢。
晋陶融妻陈氏筝赋曰：伊夫筝之为体，惟高亮而殊特，应六律之修和，与七始乎消息，括八音之精要，超众器之表式，后夔创制，子野考成，列柱成陈，既和且平，牙氏攘袂而奋手，锺期倾耳以静听，奏清角之要妙，咏驺虞以鹿鸣，兽连轩而率舞，凤踉跄而集庭，汎滥浮沉，逸响发挥，翕然若绝，皎如复回，尔乃秘艳曲，卓砾殊异，周旋去留，千变万态。
晋贾彬筝赋曰：温颜既授，和志向悦，宾主交欢，声铎品列，锺子授筝，伯牙同节，唱葛天之高韵，赞幽兰与白雪，其始奏也，蹇澄疏雅，若将畅而未越，其渐成也，抑按铿锵，犹沉郁之舒彻，何以尽美，请徵其喻，剖状同形，两象著也，设弦十二，太蔟数也，列柱参差，招摇布也，分位允谐，六龙御也。
晋顾恺之筝赋曰：其器也，则端方修直，天隆地平，华文素质，烂蔚波成，君子嘉其斌丽，知音伟其含清，罄虚中以扬德，正律度而仪形，良工加妙，轻缛璘彬，玄漆缄响，庆云被身。
梁简文帝筝赋曰：听鸣筝之弄响，闻兹弦之一弹，足使客游恋国，壮士冲冠，若夫楚王怡荡，杨生娱志，小国寡民，督邮无事，乃有燕馀丽妾，方桃譬李，本住南城，经居东里，度玲珑之曲閤，出翡翠之香帷，腕凝纱薄，珮重行迟，尔乃促筵命友，衔觞置酒，耳热眼花之娱，千金万年之寿，白日蹉跎，时淹乐久，玩飞花之度窗，看春风之入柳，命丽人於玉席，陈宝器於纨罗，抚鸣筝而动曲，譬轻薄之经过，若夫钧竿复发，蛱蝶初挥，动玉匣之馀怨，鸣阳乌之始飞，逐东趍於郑女，和西舞於荆妃，使长廊之瓦虚坠，梁上之尘染衣。
◇箜篌
《释名》曰：箜篌，师延所作，靡靡之乐，后出桑间濮上之地，师涓为晋平公鼓焉，郑卫分其地而有之，遂号郑卫之音为淫乐。
桓谭《新论》曰：鄙人谓狐为狸，以瑟为箜篌，此非徒不知狐与瑟，乃不知狸与箜篌也。
司马相如凡将篇曰：锺磬竽笙筑坎侯。
《续汉书》曰：灵帝好胡服，作胡箜篌。
甄异传曰：永和中，吴郡陈绪家，平旦，忽有叩门自通，云陈都尉寄住，绪有妾姓奚，能弹箜篌，神意欢悦，既令妾弦歌，歌声焦细，历三年乃别去。
班彪上事曰：汉宣帝赐呼韩耶单于竽瑟箜篌。
《琴操》曰：箜篌引者，朝鲜津卒霍子高所作也，子高晨刺舡而濯，有一狂夫，被发提壶而渡，其妻追止之，不及，堕河而死，乃号天嘘唏，鼓箜篌而歌，曲终投河而死，子高援琴，作其歌声，故曰箜篌引。
《搜神记》曰：晋永嘉中，有神见兖州，自号樊道基，有妪号成夫人，夫人好音乐，能弹箜篌，闻人歌弦，辄起舞。
《风俗通》曰：箜篌一名坎侯，谨按，武帝祀太山太一后土，令乐人侯调，依琴作坎侯，言其坎坎应节也，侯以姓冠章也。
【诗】梁简文帝赋得箜篌诗曰：捩迟初挑吹，弄急时催舞，钏响逐弦鸣，衫回半鄣柱，欲知心不平，君看黛眉聚。
【赋】晋钮滔母孙氏箜篌赋曰：考兹器之所起，实侯氏之所营，远不假於琴瑟，顾无取乎竽笙，尔乃陟九峻之增岩，晞承温之朝日，剖峄阳之孤桐，代楚宫之椅漆，徵班输之造器，命伶伦而调律，浮音穆以遐畅，沉响幽而若绝，乐操则寒条反荣，哀曼则晨华朝灭，邈渐离之清角，超子野之白雪，然思超梁甫，原登华岳，路崄悲秦，道难怨蜀，遗逸悼行迈之离，秋风哀年时之速，陵危柱以颉颃，凭哀弦以踯躅，於是数转难测，声变无方，或冉弱以飘沉，或顿壮以抑扬，或散角以放羽，或摅徵以骋商。
晋曹毗箜篌赋曰：峄阳之桐，殖颖岩摽，清泉润根，女萝被条，尔乃楚班制器，穷妙极巧，龙身凤形，连翩窈窕，缨以金采，络以翠藻，其弦则乌号之丝，用应所任，体劲质朗，虚置自吟，於是召倡人，命妙姿，御新肴，酌金罍，发愁吟，引吴妃，湖上飒沓以平雅，前溪藏摧而怀归。
宋临川王刘义庆箜篌赋曰：侯牵化而始造，鲁幸奇而后珍，名启端於雅引，器荷重於吴君，等齐歌以无譬，似秦筝而非群。
◇琵琶
《释名》曰：琵琶本於胡中，马上所鼓也，推手前曰琵，引却曰琶，因以为名。
《风俗通》曰：谨按，琵琶近世乐家所作，不知谁作也，长三尺五寸，法天地人与五行也。又四弦象四时也。
《三辅决录》曰：游楚表乞宿卫，拜驸马都尉，楚不学问，性好游遨音乐及畜歌者，琵琶筝笛，每行来，将以自随。
傅子曰：朱生善弹琵琶，虽伯牙之妙，舞［《太平御览》五百八十三无舞字。］无以加之。
《语林》曰：谢镇西着紫罗襦，据胡床，在大市佛图门楼上，弹琵琶，作大道曲。
《竹林七贤论》曰：阮咸善弹琵琶。
《异苑》曰：南平国岳，［《太平御览》五百八十三作兵。］在姑孰，有鬼附之，每占吉凶，辄先索琵琶，随弹而言事有验，或云是老鼠所作，名曰灵侯。
《幽明录》曰：晋司空桓豁，在荆州，有参军剪五月五日鸲鹆舌，教令学语，遂无所不名，与人相阌顾，参军善弹琵琶，鸲鹆每听移时。
《世说》曰：桓大司马曰：谢仁祖，企脚在北牖下弹琵琶，故自有天际意。
【诗】齐王融咏琵琶诗曰：抱月［原作目，据冯校本改。］如可明，怀风殊复清，丝中传意绪，花里寄春情，掩抑有奇态，凄锵多好声，芳袖幸时拂，龙门空自生。
【赋】晋孙谚［《初学记》十六作该，此讹。］琵琶赋曰：惟嘉桐之奇生，于丹泽之北垠，下脩条而迥回，上纠纷而干云，开锺黄以挺幹，表素质於仓春，然后讬乎公班，妙意横施，四分六合，广袤应规，回风临乐，刻饰流离，弦则岱谷檿丝，篚贡天府，伯奇执轭，杞妻抽绪，大不过宫，细不过羽，清朗紧劲，绝而不茹，伶人鼓焉，景响丰蛇良，操畅骆驿，游乎风扬，抑按捻［北堂书钞一百一十作擫，擫下有摄字，此脱。］拰搦摧藏，尔乃叩少宫，骋明光，发下柱，展上按，仪蔡氏之繁弦，放庄公之倍簧，於是酒酣日晚，改为秦声，壮谅抗忾，土风所生，延年度曲，六弹俱成，绌耶在正，疏密有程，离而不散，满而不盈，沉而不重，浮而不轻，绵驹遗呕，岱宗梁父，淮南广陵，郢都激楚，每至曲终歌阕，乱以众契，王［明本及《初学记》十六王字无。］上下奔鹜，鹿奋猛厉，波腾雨注，飘飞电逝。
晋成公绥琵琶赋曰：八音之用，诵于典艺，箫韶九奏，物有容制，惟此琵琶，兴自末世，尔乃讬巧班尔，妙意横施，因形造美，洪杀得宜，柄如翠虬之仰首，盘似灵龟之觜{唯角}，临乐则齐州之丹木，柱则梁山之象犀，〈媲 女改扌 〉以玳瑁，格以瑶枝，若夫盘图合灵，太极形也，三材片合，两仪生也，分柱列位，岁数成也，回窗华表，日月星也。
◇笋虡
《释名》曰：所以悬锺者，横曰笋，笋，峻也，在上高峻也，纵［原作踪，据冯校本改。］曰虡，虡，举也，在傍举笋也。
《毛诗》曰：设业设虡，崇牙树羽。
《礼记》曰：夏后氏之龙笋虡，殷之崇牙，周之壁翣。
鬻子曰：大禹为铭於笋虡，铭言曰：教寡人以道者击鼓，教以义者击锺，教以事者振铎，语以忧者击磬，语以讼狱者挥鞀。
《说苑》曰：秦博士对始皇，阶下撞千石之锺，万石之虡。
《淮南子》曰：阖闾伐楚，破九龙之锺虡。
《东观汉记》曰：东海王彊，殿［东观汉记七殿下有设字。］锺虡之悬。
《庄子》曰：梓庆削木为鐻，见者惊犹鬼神，鲁侯问其术，对曰：臣将为鐻，未尝敢以耗气，斋七日，忘吾四支，然后入山林，观天性区别，见成鐻，然后加手，［鐻似夹锺也。］
《离骚》曰：箫锺兮瑶虡。
【赋】汉贾谊虡赋曰：牧太平以深志，象巨兽之屈奇，妙彫文以刻镂，舒循尾之采垂，举其锯牙，以左右相指，负大锺而欲飞。
【铭】后汉李尤锺虡铭曰：周因殷礼，损益可知，汉因於周，犹若重规，人因秦器，事有可施，鸿锺怒虡，物得其宜，声扬远闻，文耀委迤。
◇箫
《释名》曰：箫，肃也，其声肃肃而清也。
《风俗通》曰：按舜作，其形参差，象凤翼，十管，长三尺。
《尔雅》曰：大箫谓之言，小者谓之筊。
《三礼图》曰：雅箫长尺四寸，二十四彄，颂箫尺二寸，十六彄。
《尚书》曰：箫韶九成，凤皇来仪。
又曰：既备乃奏，箫管备举，喤々厥声，肃雍和鸣。
《礼记》曰：仲夏之月，命乐师，均管箫。
《庄子》曰：南郭子綦谓颜成子游曰：汝闻人籁而未闻地籁，汝闻地籁而未闻天籁，［郭象曰：籁，箫也。］
《吕氏春秋》曰：客有以吹籁见越王者，上下宫商和，而越王不喜也，或为之野音，而王反悦之，亦有如此者，要在听之而已。
《列仙传》曰：箫史者，秦穆公时人，善吹箫，能致孔雀白鹤，穆公女弄玉好之，公妻焉，一旦随凤飞去，故秦楼作凤女祠，雍宫世有箫声云，［事具神仙部。］
《汉书》曰：元帝多材艺，吹洞箫，自度曲，被歌声。
又曰：元帝为太子，体不安，善忘不乐，诏使王褒等之太子宫，读诵奇文，太子善褒洞箫颂，令后宫读诵之。
《史记》曰：周勃常为人吹箫，给丧事。
蔡邕《月令章句》曰：箫长则浊，短则清，以臈密实其底，而增减之，则和管而成音，定无所复调，当与琴瑟相参。
傅子曰：马先生能使木人吹箫，比妙般输墨翟，曰不劣古矣。
段龟龙《凉州记》曰：吕纂咸宁三年，胡人发张骏冢，得玉箫。
《丹阳记》曰：江宁县南四十里，慈母山，积石临江，生箫管竹，王褒洞箫赋所称，即此也，其竹圆緻，异於众处，自伶伦采竹嶰谷，其后唯此簳见珍，故历代常给乐府，而俗呼曰鼓吹山。
浔阳记曰：庐山西南有康王谷。又北岭城，天欲雨，辄闻鼓角箫笳之声。
【诗】梁刘孝仪咏箫诗曰：危声合鼓吹，绝弄混笙篪，管饶知气促，叙动觉唇移，仙史安为贵，能令秦女随。
【赋】汉王褒洞箫赋曰：原夫箫榦之所生，出于江南之丘墟，洞条畅以罕节。摽敷纷以扶疏，徒观其傍山仄，则岖嵚〈山虚〉崎，戏阨绮靡，诚可悲乎其不安也，弥望傥莽，连延旷荡。又足乐乎其敞闲也，讬身躯於厚土，经万世而不迁，翔凤萧萧经其末，回江流水溉其山，朝露清泠而陨其侧，玉液浸润而承其根，孤雌寡鹄，娱优乎其下，春禽群嬉，翱翔乎其巅，秋蜩不食，抱朴而长吟，玄猿悲啸，搜索乎其间，於是般匠施巧，夔襄准法，带以象牙，掍其会合，其妙声则清静厌翳，［音翳。］顺叙卑迖，［他戾。］若孝子之事父也，科条譬类，诚应义理，澎濞沆瀣，一何壮士，优柔温润。又似君子，或留而不行，或行而不留，愺恅烂漫，亡耦失俦，故知音者悲而乐之，不知音者怪而伟之，故其为悲声，则莫不怆然累欷，撇涕抆泪，其奏懽娱，则莫不惮漫衎凯，阿那｛疒畏}痿者已，以是蟋蟀尺蠖，跂行喘息，鱼瞰鸡睨，垂喙宛转，瞪瞢忘食，况乎感阴阳之和，而见风俗之伦哉。
◇笙
《释名》曰：笙，生也，象物贯地而生，以匏为之，故曰匏竽，亦是也，其中空以受簧也。
《世本》曰：隋作笙也，《尔雅》曰：大笙谓之巢，小者谓之和。
《说文》曰：舜祠之下，得笙白玉管，笙十三簧，象凤之身。
《尚书》曰：笙镛以间，鸟兽跄跄。
《毛诗》曰：笙磬同音。
《周官》曰：笙师掌教吹笙。
《礼记》曰：女娲之笙簧。
《穆天子传》曰：西王母吟曰：吹笙鼓簧，中心翔翔。
《尸子》曰：商容观舞，墨子吹笙，墨子非乐，而於乐有是也。
《汉武内传》曰：西王母命侍女董双成，吹云和之笙。
《列仙传》曰：王子乔者，周灵王太子晋也，好吹笙作凤鸣，游伊雒间，道士浮丘公接以上嵩山，［事具神仙部。］
《魏志》曰：文帝令杜夔，於宾客中吹笙鼓琴，夔有难色，遂黜免。
【诗】梁陆罩咏笙诗曰：管清罗袖拂，响合绛唇吹，含情应节转，逸态逐声移，所美周王子，弄羽一参差。
【赋】晋潘岳笙赋曰：河汾之宝，有曲沃之悬匏焉，邹鲁之珍，有汶阳之孤筱焉，若乃绵蔓纷敷之丽，浸润灵液之滋，固众作者之所详，余可得而略之，徒观其制器也，则审洪纤，面短长，戾刂生簳，裁熟簧，设宫分羽，经徵列商，基黄锺以举韵，望仪凤以擢形，写皇翼以插羽，摹鸾音以厉声，於是乃有始泰终约，前荣后瘁，激愤於今贱，永怀乎故贵，众满堂而饮酒，独向隅而掩泪，援鸣笙而将吹，先嗢哕以理气，或案衍夷靡，或竦踊剽急，或既往而不返，或已出而复入，徘徊布护，涣衍葺袭，舞既蹈而中辍，节将抚而弗及，辍张女之哀弹，流广陵之名散，咏园桃之夭夭，歌枣下之纂纂，歌曰：枣下纂纂，朱实离离，宛其落矣，化为枯枝，人生不能行乐，何以虚谥为，尔乃引飞龙，鸣鹍鸡，双鸿翔，白鹄飞，子乔轻举，明君怀归，荆王喟其长吟，楚妃叹而增悲，新声变曲，奇韵横逸，萦缠歌鼓，网罗锺律，烂熠燿以放艳，郁蓬勃以气出，秋风咏於燕路，天光重乎朝日，大不逾宫，细不过羽，唱发章夏，导扬韶武，协和陈宋，混一齐楚，延不逼而远无携，声成文而节有叙。
晋王廙笙赋曰：其制器也，则取不周之竹，曾城之匏，生悬崖之绝岭，邈隆峰以崇高，延脩颈以亢首，厌瑶口之陆离，舞灵蛟之素鳞，衔明珠於带垂，弱舌纸薄，铅锤内藏，合松臈以密际，糅彤丹以发光。
晋夏侯淳［《初学记》作湛。］笙赋曰：嗟万物之殊观，莫比美乎音声，总众异以合体，匪求一以取成，虽琴瑟之既丽，犹靡尚於清笙，尔乃采桐竹，翦朱密，摘长松之流肥，咸昆仑之所出，抑扬嘘吸，或〈口劦〉或吹，厌枯［《初学记》作拈。］挹按，同覆互移，初进飞龙，重继鹍鸡，振引合和，如溃如离，若夫缠绵约杀，足使放达者循察，通豫平旷，足使廉规者弃节，冲灵冷澹，足使贪荣者退世，开明爽亮，足使慢惰者进竭，岂众乐之能伦，邈奇特而殊绝。
◇笛
《风俗通》曰：笛，武帝时丘仲所作也，笛，涤也，所以涤邪秽，纳之雅正也，长尺四寸，七孔，后有羌笛，见马融赋。
傅子曰：列和善吹笛，吴姬之声，无以加也。
伏滔蔡邕长笛赋序曰：余同僚桓子野，有故长笛赋，［世说轻诋篇注，北堂书钞一百十一赋字无。］传之耆艾，云蔡邕之所作也，初邕避难江南，宿於柯亭，柯亭之馆，以竹为椽，仰而眄之曰：良竹也，取以为笛，奇声独绝，历代传之。
《广雅》曰：籥谓之笛，有七孔。
《魏略》曰：游楚好音乐，畜笛者，每待［前琵琶篇引三辅决录作将。］以自随。
《世说》曰：王子猷闻桓子野善笛而不识，遇桓於岸上过，舡中客有识之者，云此是桓野王，使令人与相问，闻君善吹，试为我一奏，桓尔时已贵显，素闻王名，即便回，下车，踞胡床，为作三调，弄毕便去，客主竟不交言。
《俗说》曰：宋祎是石崇妓绿珠弟子，有国色，善吹笛，后在晋明帝宫，帝疾患危笃，群臣进谏，请出宋祎，时朝贤悉见，帝曰：卿诸人谁欲得者，众人无言，阮遥集时为吏部尚书，对曰：原以赐臣，即与之。
又曰：谢仁祖妾阿妃，有国色，甚善吹笛，谢死，阿妃誓不嫁，郗昙时为北中郎，设权计，遂得阿妃为妾，阿妃终身不与昙言。
段龟龙《凉州记》曰：吕纂时，胡人发张骏冢，得玉笛。
《续搜神记》曰：合肥口有一大白舡，覆在水中，云是曹公白舡，尝有渔人夜宿，以舡系之，闻筝笛弦节之音，渔人梦人驱遣，云勿近官妓，此人惊，即移去，相传云，曹公载妓舡覆於此，犹存焉。
《幽明录》曰：永嘉中，太山民巢氏，先为相县令，居在晋陵，家婢采薪，忽有一人追随婢还家，不使人见，与婢宴饮，辄吹笛而歌，歌云，闲夜寂已清，长笛亮且鸣，若欲知我者，姓郭字长生。
【赋】楚宋玉笛赋曰：余尝观於衡山之阳，见奇筱异幹，罕节简枝之丛生也，其处旁塘千仞，绝谿陵阜，隆崛万丈，磐石双起，丹水涌其左，醴泉流其右，师旷将为阳春北郑白雪之曲，取其雄焉，宋意将送荆卿於易水之上，得其雌焉，於是天旋少阴，白日西靡，命严春，使午子，延长鵄，奋玉手，摛朱唇，曜皓齿，赪颜臻，玉貌起，吟清商，起流徵。
后汉马融长笛赋曰：融既博览典雅，精该术数。又性好音律，能鼓琴吹笛，为督邮，无留事，独卧郿县平阳邬中，有雒客舍逆旅，吹笛，融去京师逾年，暂闻甚悲乐之，作长笛赋，其辞曰：惟籦笼之奇生兮，于终南之阴崖，讬九成之孤岑，临万仞之石溪，是以间介无蹊，人迹罕到，猿蜼昼吟，鼯鼠夜叫，於是放臣逐子，弃妾离友，攒乎下风，收精注耳，夔襄比律，子野协吕，十二毕具，黄锺为主，详观夫曲胤之繁会丛杂，何其富也，纷葩烂熳，诚可喜也，波散广衍，实可异也，律吕既和，哀声五降，曲终阕尽，馀弦更兴，繁手累发，密擳叠董，［文选十八作重。］上拟法於韶箾南籥，中取度於白雪渌水，下采制於延露巴人，于时也，绵驹吞声，伯牙毁弦，瓠巴聑［下挟反。］柱，磬襄弛悬，近世双笛从羌起，羌人伐竹未及已，龙鸣水中不见已，截竹吹之声相似，易京君明识音律，故本四孔加以一，君明所加孔后出，是谓商声五音毕。
◇笳
蔡琰别传曰：琰，字文姬，先適河东卫仲道，夫亡无子，归宁于家，汉末大乱，为胡骑所获，在左贤王部伍中，春月登胡殿，感笳之音，作诗言志曰：胡笳动兮边马鸣，孤雁归兮声嘤嘤。
曹嘉之《晋书》曰：刘畴曾避乱坞壁，贾胡百数，欲害之，畴无惧色，援笳而吹之，为出塞之声，动其游客之思，於是群胡皆倚泣而去。
《世说》曰：刘越石为胡骑所围数重，城中窘迫无计，刘始夕乘月，登楼清啸，胡贼闻之，皆凄然长叹，中夜次奏胡笳，贼皆流涕，人有怀土之切，向晓又吹，贼并起围奔走，或云是刘道真。
【赋】魏杜挚笳赋曰：唯葭芦之为物，谅絜劲之自然，讬妙体於阿泽，历百代而不迁，於是秋节既至，百物具成，严霜告杀，草木殒零，宾鸟鼓翼，蟋蟀悲鸣，羁旅之士，感时用情，乃命狄人，操笳扬清，吹东角，动南徵，清羽发，浊商起，刚柔待用，五音迭进，倏尔却转，忽焉前引，或缊缊以和怿，或凄凄以燋杀，或漂淫以轻浮，或迟重以沉滞。
西晋孙楚笳赋曰：衔长葭以汎吹，噭啾啾之哀声，奏胡马之悲思，咏北狄之遐征，顺谷风以抚节，飘响乎天庭，徐疾从宜，音引代起，叩角动商，鸣羽发徵，若夫广陵散吟，三节白纻，太山长曲，哀及梁父，似鸿雁之将雏，乃群翔於河渚。
晋夏侯湛夜听笳赋曰：越鸟恋乎南枝，胡马怀夫朔风，惟人情之有思，乃否滞而发中，南闾兮拊掌，北阎兮鸣笳，鸣笳兮协节，分唱兮相和，相和兮哀谐，惨激畅兮清哀，奏烽燧之初惊，展从繇之叹乖，伸弃兮更缠，迁调兮故韵，披凉州之妙参，扌制飞龙之奇引，垂幽兰之游响，来楚妃之绝叹，放鹍鸡之弄音，散白雪之清变。